***Տ Ե Ղ Ե Կ Ա Տ Վ ՈՒ Թ Յ ՈՒ Ն***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2016 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ***

***ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԸՆԹԱՑՔԻ ՎԵՐԱԲԵՐՅԱԼ***

***ՀՀ ՍՈՑԻԱԼ-ՏՆՏԵՍԱԿԱՆ ԻՐԱՎԻՃԱԿԸ***

 2016 թվականի առաջին կիսամյակի տվյալների ամփոփումը ցույց տվեց, որ տնտեսության զարգացումն ընթանում է նախորդ տարվա համեմատ ավելի արագ տեմպերով` պայմանավորված հիմնականում ծառայությունների և արդյունաբերության աճով: Տնտեսական աճն ուղեկցվել է ներքին պահանջարկի վերականգնմամբ և զուտ արտահանման բարելավմամբ:

Հարկաբյուջետային քաղաքականությունը 2016 թվականի առաջին կիսամյակում ամբողջական պահանջարկի վրա ունեցել է խթանող ազդեցություն: Գնանկումային միջավայրի պայմաններում ՀՀ կենտրոնական բանկը շարունակել է իրականացնել ընդլայնող դրամավարկային քաղաքականություն:

***Համախառն առաջարկ***

2016 թվականի հունվար-հունիսին նախորդ տարվա համեմատությամբ տնտեսական ակտիվությունն արագացել է: Ընդ որում, աճն ապահովվել է գործընկեր երկրների և համաշխարհային ոչ բարենպաստ տնտեսական զարգացումների, մասնավորապես՝ Ռուսաստանի տնտեսության և հումքային ապրանքների գների նվազման պայմաններում: Նախորդ տարվա նույն ժամանակահատվածի նկատմամբ գրանցվել է տնտեսական ակտիվության իրական արտահայտությամբ 4.7% աճ, որը գերազանցում է նախորդ տարվա ցուցանիշը 0.6 տոկոսային կետով: Տնտեսական ակտիվությանն ամենամեծ նպաստումն են ունեցել ծառայությունների (3.3 տոկոսային կետ) և արդյունաբերության (1.6 տոկոսային կետ) ճյուղերը: Գյուղատնտեսությունը նույնպես նպաստել է տնտեսական աճին` 0.6 տոկոսային կետով, իսկ շինարարությունը 0.8 տոկոսային կետով շարունակում է բացասաբար ազդել:

**Գծապատկեր 1.** 2015-2016 թվականների հունվար-հունիս ամիսներին տնտեսության ճյուղերի թողարկումների նպաստումները տնտեսական ակտիվության իրական աճին, տոկոսային կետ

**Արդյունաբերություն[[1]](#footnote-1):** 2016 թվականի հունվար-հունիսին արդյունաբերությունն աճել է՝ պայմանավորված հիմնականում հանքագործական և մշակող արդյունաբերության աճերով: Արձանագրվել է արդյունաբերական արտադրանքի թողարկման ծավալի 8.9% աճ: Չնայած միջազգային շուկայում մետաղների գների նվազման միտումին[[2]](#footnote-2)՝ հանքագործական արդյունաբերությունն աճել է 18.8%-ով:

Մշակող արդյունաբերությունն աճել է 5.1%-ով: Մշակող արդյունաբերության աճին էական դրական նպաստում են ունեցել ոսկերչական (2.7 անգամ) ու ծխախոտի (21.1%) արտադրա­տեսակների և սննդամթերքի (5.4%) արտադրության աճերը: Ոսկերչական արտադրա­տեսակների աճը հիմնականում պայմանավորված է եղել արտաքին սպառման շուրջ 2.7 անգամ աճով: Ծխախոտային արտադրատեսակների արտադրության աճը պայմանավորված է եղել ծխախոտի արտահանման ծավալների աճով: Սննդամթերքի արտադրության իրացման աճը տեղի է ունեցել ներքին պահանջարկի նվազման և արտաքին պահանջարկի էական ավելացման հաշվին: Խմիչքների արտադրության աճը շարունակվել է նաև 2016 թվականի հունվար-հունիսին` կազմելով 14.9%:

Մշակող արդյունաբերության վրա բացասաբար է ազդել հիմնային մետաղների արտադրանքի իրացման 13.1% նվազումը, ինչը պայմանավորվել է արտաքին պահանջարկի նվազմամբ[[3]](#footnote-3):

Էլեկտրաէներգիայի, գազի գոլորշու և լավորակ օդի մատակարարումն աճել է 11.4%-ով, ինչը պայմանավորված է եղել էլեկտրաէներգիայի արտադրության, հաղորդման և բաշխման 15.8% աճով: Հատկանշական է, որ ոլորտի աճն ապահովվել է էլեկտրաէներգիայի բաշխման էական (շուրջ 65%) աճով, իսկ էլեկտրաէներգիայի արտադրությունն ու հաղորդումը նվազել են՝ համապատասխանաբար 2.3%-ով և 12%-ով: Էլեկտրաէներգիայի և ջերմաէներգիայի արտադրության ծավալները նախորդ տարվա նույն ժամանակահատվածի նկատմամբ նվազել են 4.9%-ով` պայմանավորված հիմնականում ՋԷԿ-երի կողմից արտադրված էլեկտրաէներգիայի 22% նվազմամբ: Միևնույն ժամանակ, ՀԷԿ-երի կողմից արտադրության ծավալներն աճել են 3.9%-ով, իսկ ՀԱԷԿ-ի կողմից արտադրության ծավալները` 0.4%-ով:

Ջրամատակարարում, կոյուղի, թափոնների կառավարում և վերամշակում ենթաճյուղն աճել է 8.2%-ով, ինչը պայմանավորված է եղել թափոնների հավաքում, մշակում և ոչնչացում, վնասակար նյութերի վերականգնում ենթաճյուղի 22.7% աճով: Ընդ որում` նշված ենթաճյուղի աճը պայմանավորված է ոչ վնասակար թափոնների հավաքման աճով:

**Գյուղատնտեսություն:** Գյուղատնտեսությունը չափավոր աճի ցուցանիշներ է արձանագրել: 2016 թվականի հունվար-հունիսին գյուղատնտեսության համախառն թողարկումն իրական արտահայտությամբ աճել է 3.2%-ով: Գյուղատնտեսության աճը հիմնականում պայմանավորված է եղել անասնաբուծության 3.8% աճով: Բուսաբուծությունը և ձկնորսությունը նույնպես նպաստել են գյուղատնտեսությանը՝ աճելով 2.2% և 2.3%-ով: Անասնաբուծության ճյուղի աճը պայմանավորված է եղել մսի, կաթի և ձվի համապատասխանաբար 3.3%, 3.4% և 6.5% աճերով: Բուսաբուծության աճը պայմանավորված է եղել բանջարեղենի շուրջ 10% աճով, միևնույն ժամանակ, պտուղ, հատապտուղների համախառն բերքը նվազել է շուրջ 6.2%-ով, իսկ հացահատիկինը` 46.1%-ով:

Հատկանշական է, որ գյուղատնտեսության աճն ուղեկցվել է ոլորտում կապիտալ ներդրումների[[4]](#footnote-4) 2.3 անգամ աճով:

**Շինարարություն:** 2016 թվականի հունվար-հունիսին ճյուղում գրանցվել է 7.8% նվազում, ինչը պայմանավորված է եղել հիմնականում կազ­մա­կերպությունների միջոցների հաշվին իրականացված շինարարության ծավալների (25%), պետական բյուջեի միջոցների հաշվին իրականացված շինարարության ծավալների (30.1%) և բնակչության միջոցների հաշվին իրականացված շինարարության ծավալների (19%) կրճատմամբ: Շինարարությանը դրական է նպաստել միջազգային վարկերի միջոցներով իրականացված շինարարության ծավալների (75.5%) աճը:

Ըստ տնտեսական գործունեության տեսակների շինարարությանը հիմնականում դրականորեն է նպաստել տրանսպորտի (52.2%), էլեկտրաէներգիայի (41.3%), ինչպես նաև գյուղատնտեսության և անտառային տնտեսության (2.3 անգամ) ոլորտներում կատարված շինարարության ծավալների աճը: Միևնույն ժամանակ, բացասական ազդեցություն է ունեցել հիմնականում անշարժ գույքի հետ կապված գործունեության (19%), կացության և հանրային սննդի կազմակերպման (65.7%) և տեղեկատվության ու կապի (62.4%) ոլորտներում կատարված շինարարության ծավալների կրճատումը:

**Ծառայություններ և առևտուր:** 2016 թվականի հունվար-հունիսին ծառայություններն աճել են 8.3%-ով, ինչին հիմնականում նպաստել են մշակույթի, զվարճու­թյուն­ների ու հանգստի (40.5%) և տրանսպորտի (22.8%) աճերը:

Ծառայությունների աճի վրա բացասաբար է ազդել հիմնականում մասնագիտական, գիտական և տեխնիկական գործունեություն ենթաճյուղի (12.4%) նվազումը:

2016 թվականի հունվար-հունիս ամիսներին առևտրի շրջանառությունը նախորդ տարվա նույն ժամանակաշրջանի նկատմամբ նվազել է 0.3%-ով: Առևտրի անկումը պայմանավորվել է մանրածախ առևտրի 4.3% նվազմամբ: Մեծածախ և ավտոմեքենաների առևտուրն ունեցել են դրական ազդեցություն՝ աճելով համապատասխանաբար 5.0% և 9.0%-ով:

 Առևտրի նվազման դանդաղումը և ծառայությունների աճը հիմնականում բնակչության տնօրինվող եկամտի աճի, ինչպես նաև ոլորտի վարկավորման ծավալների ավելացման հետևանք են:

**Տրանսպորտ և կապ:** 2016 թվականի հունվար-հունիսին հանրապետությունում ընդհանուր օգտագործման տրանսպորտով բեռնափոխադրումների ծավալը կտրուկ աճի, իսկ ուղևորափոխադրումների ծավալը՝ նվազման միտում են դրսևորել:

Ընդհանուր օգտագործման տրանսպորտով բեռնափոխադրումների ծավալն աճել է 90.0%-ով, ինչը պայմանավորված է եղել հիմնականում ավտոմոբիլային տրանսպորտի 2.6 անգամ աճով՝ հիմնականում ներհանրապետական ավտոմոբիլային փոխադրումների 3.2 անգամ աճի հաշվին: Երկաթուղային և օդային տրանսպորտով բեռնափոխադրումները նույնպես աճել են՝ համապատասխանաբար 1.6%-ով և 42.2%-ով, իսկ մայրուղային խողովակաշարային տրանսպորտով բեռնափոխադրումները՝ նվազել 5.2%-ով:

Ընդհանուր օգտագործման տրանսպորտով ուղևորափոխադրումների ծավալը նվազել է 1.1%‑ով, ինչը պայմանավորված է եղել հիմնականում ավտոմոբիլային տրանսպորտով ուղևորափոխադրումների 1.1% նվազմամբ: Երկաթուղային և էլեկտրատրանսպորտով տրանսպորտով ուղևորափոխադրումները նույնպես նվազել են՝ համապատասխանաբար 1.8%-ով և 0.8%-ով: Աճ է արձանագրվել միայն օդային տրանսպորտով ուղևորափոխադրումներում, ինչը կազմել է 0.2%:

Կապի ծառայությունները նվազման միտում են դրսևորել: Կապի ծառայություններից ստացված հասույթը նախորդ տարվա նույն ժամանակաշրջանի նկատմամբ նվազել է 6.4%-ով, ինչը հիմնականում պայմանավորված է հեռահաղորդակցության ծառայությունների 6.2% կրճատմամբ՝ պայմանավորված բջջային և լարային հեռախոսային հեռահաղորդակցման ծառայությունների համապատասխանաբար 12.0% և 21.0% նվազմամբ:

***Աշխատանքի շուկա***

2016 թվականի հունվար-հունիս ամիսներին նախորդ տարվա նույն ժամանակաշրջանի նկատմամբ միջին ամսական անվանական աշխատավարձն աճել է 3.0%-ով՝ կազմելով 183582 ՀՀ դրամ, իսկ իրական աշխատավարձն աճել է 4.6%-ով: Պետական հատվածում միջին ամսական անվանական աշխատավարձը կրճատվել է 0.6%-ով՝ կազմելով 157188 ՀՀ դրամ, իսկ մասնավոր հատվածում աճել է 6.3%-ով՝ կազմելով 219608 ՀՀ դրամ[[5]](#footnote-5):

2016 թվականի հունվար-հունիսին պաշտոնապես գրանցված գործազուրկների միջին ամսական թվաքանակը հանրապետությունում նախորդ տարվա համապատասխան ժամանակահատվածի նկատմամբ աճել է 11.1%-ով՝ կազմելով 79.3 հազար մարդ:

***Համախառն պահանջարկ*[[6]](#footnote-6)**

2016 թվականի առաջին կիսամյակում տնտեսական աճն ուղեկցվել է ներքին պահանջարկի վերականգնմամբ և զուտ արտահանման բարելավմամբ:

**Սպառում:** 2016 թվականի առաջին կիսամյակում վերջնական սպառումը նախորդ տարվա նույն ժամանակահատվածի նկատմամբ իրական արտահայտությամբ աճել է շուրջ 1%-ով: Ընդ որում` վերջնական սպառման աճը պայմանավորվել է հիմնականում մասնավոր սպառման աճով: Բնակչության տնօրինվող եկամտի աճի, առևտրի վերականգնման և սպառողների վստահության բարելավման պայմաններում մասնավոր սպառումն իրական արտահայտությամբ աճել է 1%-ով: Իսկ պետական սպառումը գրեթե չի փոխվել՝ աճելով ընդամենը 0.1%-ով:

**Ներդրումներ:** 2016 թվականի առաջին կիսամյակում կապիտալ ներդրումները նախորդ տարվա նույն ժամանակահատվածի նկատմամբ իրական արտահայտությամբ նվազել են 3.3%-ով` պայմանավորված մասնավոր ներդրումների շուրջ 5.5% իրական նվազմամբ: Մասնավոր ներդրումների նվազմանը նպաստել են շինարարության, օտարերկրյա ուղղակի ներդրումների և տնտեսությունում պաշարների նվազումը: Մասնավոր ներդրումների թույլ ակտիվության բացասական հետևանքները մեղմվել են խթանող հարկաբյուջետային քաղաքականության միջոցով, որի արդյունքում 2016 թվականի հունվար-հունիս ամիսներին պետական ներդրումներն իրական արտահայտությամբ աճել են 9.5%-ով:

Ներդրումներին դրականորեն է նպաստել գյուղատնտեսության, ծառայությունների ու արդյունաբերության ճյուղերի որոշ ենթաճյուղերում կատարված ներդրումների աճը (մասնավորապես` գյուղատնտեսության ճյուղում կատարված շինարարության ծավալն աճել է 2.3 անգամ, տրանսպորտի ոլորտում` 52.2%-ով, էլեկտրաէներգիայի արտադրության ոլորտում` 41.3%-ով և այլն), բացասաբար է ազդել ծառայությունների և արդյունաբերության մի շարք ենթաճյուղերում կատարված ներդրումների նվազումը (մասնավորապես` անշարժ գույքի հետ կապված գործունեության ոլորտում շինարարությունը նվազել է 19%-ով, կացության և հանրային սննդի կազմակերպման ոլորտում` 65.7%-ով, ջրամատակարարման ոլորտում` 46.7%-ով)[[7]](#footnote-7):

**Զուտ արտահանում:** 2016 թվականի առաջին կիսամյակում ապրանքների և ծառայությունների արտահանման իրական ծավալները նախորդ տարվա նույն ժամանակահատվածի համեմատ աճել են 24.9%-ով` հիմնականում պայմանավորված արտաքին պահանջարկի և արտահանման գնային մրցունակության աստիճանական բարելավմամբ: Մյուս կողմից, ապրանքների և ծառայությունների ներմուծումն իրական արտահայտությամբ աճել է 4.5%-ով, ինչը պայմանավորված է եղել տնօրինվող եկամտի իրական աճով:

***Գներ և սակագներ***

2016 թվականի առաջին կիսամյակում ՀՀ սպառողական շուկայում դեռևս պահպանվել է թիրախից ցածր գնաճային միջավայրը: 2016 թվականի հունվար-հունիսին 2015 թվականի հունվար-հունիսի համեմատ գնանկումը կազմել է 1.5%, ինչը պայմանավորվել է պարենային ապրանքների (ներառյալ ոգելից խմիչք և ծխախոտ) գների 4.1% և ոչ պարենային ապրանքների գների 1.5% գնանկմամբ, ինչպես նաև բնակչությանը մատուցված ծառայությունների սակագների 2.8% հավելաճով:

ՀՀ սպառողական շուկայում 12-ամսյա գնանկումը հունիսին կազմել է 1.1%` պայմանավորված պարենային ապրանքների (ներառյալ ոգելից խմիչքը և ծխախոտը) ապրանքախմբում արձանագրված 2.5%, ոչ պարենային ապրանքների խմբում արձանագրված 2.8% գնանկմամբ և բնակչությանը մատուցված ծառայությունների ոլորտում արձանագրված 2.1% սակագների հավելաճով:

***Արտաքին հատված***

2016 թվականի առաջին կիսամյակում ձևավորվել է տնտեսության արտաքին հատվածը բնութագրող ցուցանիշների որոշակի բարելավում: Ներմուծման և Հայաստան ներհոսող տրանսֆերտների, գործոնային եկամուտների նվազումը արտահանման բարձր աճի պայմաններում չի նպաստել ընթացիկ հաշվի պակասուրդի ավելացմանը:

**Արտաքին առևտուր (դոլարային արտահայտությամբ)[[8]](#footnote-8):** 2016 թվականի առաջին վեց ամիսներին արտաքին առևտրաշրջանառությունն ավելացել է, իսկ առևտրային հաշվեկշռի բացասական մնացորդը` կրճատվել: Ապրանքների գծով արտաքին առևտրի բացասական մնացորդը կազմել է 642.5 մլն ԱՄՆ դոլար` նախորդ տարվա նույն ժամանակաշրջանի նկատմամբ բարելավվելով 21.1%-ով (պայմանավորված արտահանման աճով և ներմուծման կրճատմամբ)[[9]](#footnote-9):

**Գծապատկեր 2.** Առևտրային հաշվեկշռի դինամիկան հունվար-հունիս ամիսներին (մլն ԱՄՆ դոլար)

Արտաքին ապրանքաշրջանառությունը 2016 թվականի առաջին վեց ամիսներին կազմել է 2272.5 մլն ԱՄՆ դոլար` նախորդ տարվա համեմատ աճելով 2.7%-ով: Հաշվետու ժամանակահատվածում տեղի է ունեցել դոլարային արտահայտությամբ արտահանման ծավալների աճ և ներմուծման ծավալների նվազում. արտահանումն աճել է 16.7%-ով` կազմելով 815 մլն ԱՄՆ դոլար, իսկ ներմուծումը կրճատվել է 3.7%-ով` կազմելով 1457.5 մլն ԱՄՆ դոլար:

**Ներմուծում:** Ընթացիկ տարվա հունվար-հունիսին ներմուծումը կրճատվել է 3.7%-ով, ինչը տեղի է ունեցել հիմնականում ներմուծման գների նվազման հետևանքով:

2016 թվականի առաջին վեց ամիսներին ներմուծման նվազման ամենաբարձր` 2.0 տոկոսային կետը, պայմանավորվել է «Բուսական ծագման արտադրանք» ապրանքախմբով: Ներմուծման կրճատման վրա մեծ բացասական ազդեցություն են ունեցել նաև «Ոչ թանկարժեք մետաղներ և դրանցից պատրաստված իրեր» (1.8 տոկոսային կետով), «Վերգետնյա օդային և ջրային տրանսպորտի միջոցներ» (1.7 տոկոսային կետով) ապրանքախմբերը: Ներմուծման կառուցվածքում ամենամեծ կշիռ ունեցող «Հանքահումքային արտադրանք» ապրանքախումբը ներմուծման նվազման վրա ազդել է 1.2 տոկոսային կետով` շարունակելով 2013 թվականին սկիզբ առած բացասական միտումը: Մյուս նվազող ապրանքախմբերը փոքր բացասական ազդեցություններ են ունեցել: Ներմուծման նվազմանը հիմնականում հակազդել է «Թանկարժեք և կիսաթանկարժեք քարեր, թանկարժեք մետաղներ և դրանցից իրեր», «Պատրաստի սննդի արտադրանք» և «Քիմիայի և դրա հետ կապված արդյունաբերության ճյուղերի արտադրանք» ապրանքախմբերի ներմուծումը՝ համապատասխանաբար 1.5, 1.3 և 1.1 տոկոսային կետերով:

Տարվա վեց ամիսների ընթացքում ըստ ապրանքների լայն տնտեսական դասակարգման[[10]](#footnote-10) ներմուծման նվազման վրա ազդել են՝ «Միջանկյալ սպառման ապրանքները»` 3 տոկոսային կետով, «Մարդատար ավտոմեքենաները»` 1.6 տոկոսային կետով, «Կապիտալ սպառման ապրանքները»` 0.5 տոկոսային կետով, իսկ «Վերջնական սպառման ապրանքները» 1.5 տոկոսային կետով հակազդել են ներմուծման կրճատմանը:

**Արտահանում:** 2016 թվականի առաջին վեց ամիսների արդյունքներով արձանագրվել է արտահանման երկնիշ աճ՝ 16.7%` հիմնականում պայմանավորված դեպի Ռուսաստան ՀՀ արտահանման ծավալների շուրջ 90% աճով: Արտահանման աճի ուղղությամբ նշանակալի նպաստում են ունեցել «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (10.8 տոկոսային կետ), «Պատրաստի սննդի արտադրանք» (6.7 տոկոսային կետ) և «Մանածագործական իրեր» (3.2 տոկոսային կետ) ապրանքախմբերը: Մյուս կողմից, արտահանման աճին հակազդել են հիմնականում «Հանքահումքային արտադրանք» (3.9 տոկոսային կետ), «Ոչ թանկարժեք մետաղներ և դրանցից պատրաստված իրեր» (2.6 տոկոսային կետ) ապրանքախմբերը, ինչը մասամբ պայմանավորված է միջազգային շուկայում մետաղների գների նվազմամբ:

**Ներմուծման ծածկման գործակից:** Ներմուծման ծածկման գործակիցը 1996 թվականից ի վեր ընթացիկ տարվա առաջին կիսամյակում արձանագրել է աննախադեպ բարձր ցուցանիշ ` նախորդ տարվա համեմատ աճելով 11.2 տոկոսային կետով. արտահանման հաշվին ֆինանսավորվել է ներմուծման 66.1%-ը, որը հիմնականում պայմանավորված է եղել արտահանման նշանակալի աճով:

**Գծապատկեր 3.** Ներմուծման ծածկման գործակիցը[[11]](#footnote-11), տոկոսներով (առաջին կիսամյակներ)

**Արտաքին առևտուրն ըստ գործընկեր երկրների:** Ընթացիկ տարվա վեց ամիսներին գործընկեր երկրների կազմը գրեթե չի փոփոխվել, մինչդեռ արտաքին առևտրաշրջանառության աշխարհագրական կառուցվածքում տեղի են ունեցել որոշակի փոփոխություններ: Ընթացիկ տարվա վեց ամիսներին արտաքին առևտրաշրջանառության 29.9%-ը բաժին է ընկել ԱՊՀ, 25.3%-ը` ԵՄ և 44.8%-ը` այլ երկրներին` նախորդ տարվա համապատասխանաբար 28.4%, 25.5% և 46.1%-ի դիմաց: ԱՊՀ երկրների կշիռը ՀՀ արտաքին առևտրաշրջանառության մեջ աճել է 1.5 տոկոսային կետով (աճը կազմել է 8.3%), ինչը հիմնականում պայմանավորվել է այդ երկրներ (հիմնականում՝ Ռուսաստան) արտահանման ծավալների 68% աճով (նպաստումը` 11.9 տոկոսային կետ), մինչդեռ ներմուծման ծավալները կրճատվել են` հակազդելով այդ երկրների հետ առևտրաշրջանառության աճին (նպաստումը` 3.6 տոկոսային կետ):

2016 թվականի առաջին կիսամյակում ՀՀ խոշոր առևտրային գործընկեր-երկրների շրջանակում ընդգրկված էին Չինաստանը (առևտրաշրջանառության 8%-ը, նախորդ տարվա 10.5%-ի դիմաց), Գերմանիան (համապատասխանաբար` 7% և 7.3%), Իրանը (5% և 6.1%), Բուլղարիան (4.3% և 2.4%), Վրաստանը (5.6% և 3.5%), Իտալիան (3.2% և 3.9%), Իրաքը (2.9% և 2.5%), Թուրքիան (2.7% և 2.8%), Կանադան (2.6% և 2.8%), ԱՄՆ-ն (2.5% և 3.9%), ինչպես նաև ԱՊՀ երկրներից` Ռուսաստանը (26.4% և 24.1%) և Ուկրաինան (2.2% և 2.8%): Վերջիններիս բաժին է ընկել ՀՀ և ԱՊՀ երկրների միջև տարվա առաջին վեց ամիսների ընթացքում կատարված ապրանքաշրջանառության շուրջ 95.7%-ը: Հանրապետության թվով 38 հիմնական գործընկեր երկրները մեծամասամբ (մոտ 80%-ը) հանդիսանում են ԱՀԿ անդամ պետություններ:

**Երկկողմանի փոխարժեք:** ՀՀ դրամի փոխարժեքը ԱՄՆ դոլարի նկատմամբ, չնայած հարաբերական կայունացմանը, դեռևս պահպանում է արժեզրկման միտումը: 2016 թվականի առաջին կիսամյակի վերջի՝ հունիս ամսվա միջին փոխարժեքը կազմել է 477.53 դրամ մեկ ԱՄՆ դոլարի դիմաց, որը նախորդ տարվա հունիս ամսին ձևավորված միջինի (475.12) նկատմամբ արժեզրկվել է 0.5%-ով: Իսկ ընթացիկ տարվա հունվար-հունիս ամիսների միջին փոխարժեքը կազմել է 483.86 դրամ մեկ ԱՄՆ դոլարի դիմաց` նախորդ տարվա համապատասխան ժամանակահատվածի (476.87) նկատմամբ արժեզրկվելով 1.45%-ով՝ 2015 թվականի համապատասխան ցուցանիշի 13.62% արժեզրկման դիմաց: Ըստ էության, փոխարժեքի նման վարքագիծը համաշխարհային տնտեսության և տարածաշրջանային զարգացումների արդյունք է:

***Ֆինանսական շուկա, փող և վարկ***

**Փողի բազա:** Փողի բազան կրճատվել է` ՀՀ ԿԲ զուտ արտաքին և ներքին ակտիվների նվազմամբ պայմանավորված: 2016 թվականի հունիսին փողի բազան կազմել է 777 մլրդ դրամ` նախորդ տարվա նույն ամսվա նկատմամբ նվազելով 5%-ով: Ընդ որում, զուտ արտաքին ակտիվները նվազել են 5.9 %-ով, իսկ զուտ ներքին ակտիվները` 4.1%-ով:

Նույն ժամանակահատվածում փողի բազայում ԿԲ-ից դուրս կանխիկն աճել է 3.2%-ով (տեսակարար կշիռը փողի բազայում կազմել է շուրջ 49.8%), իսկ պարտադիր պահուստները դրամով և արտարժույթով նվազել են 12.4%-ով (տեսակարար կշիռը փողի բազայում կազմել է շուրջ 49.5%):

**Փողի զանգված:** Փողի զանգվածն ընդլայնվել է` զուտ արտաքին և ներքին ակտիվների աճով պայմանավորված: 2016 թվականի հունիսին փողի զանգվածը կազմել է 1,920.8 մլրդ դրամ` նախորդ տարվա նույն ժամանակահատվածի նկատմամբ աճելով 13.9%-ով: Ընդ որում, զուտ արտաքին ակտիվներն աճել են 9.9%-ով, զուտ ներքին ակտիվները` 9.8%-ով:

Փողի զանգվածում բանկային համակարգից դուրս կանխիկն աճել է 2.3%-ով, դրամային ավանդների նպաստումը փողի զանգվածի աճին կազմել է 7.0 տոկոսային կետ, իսկ արտարժութային ավանդների դրական նպաստումը` 6.4 տոկոսային կետ[[12]](#footnote-12):

**Դոլարայնացման մակարդակ:** Դոլարայնացման մակարդակը դեռևս բարձր է, չնայած դանադաղ նվազման տեմպին: 2016 թվականի հունիսին արտարժույթով ավանդների կշիռը փողի զանգվածում կազմել է 51.8%` նախորդ տարվա նույն ժամանակահատվածի նկատմամբ նվազելով 0.8 տոկոսային կետով, իսկ դոլարային ավանդների կշիռն ընդհանուր ավանդների մեջ կազմել է 62.6%` նվազելով 2.5 տոկոսային կետով:

**ՀՀ ֆինանսական շուկա:** ՀՀ ԿԲ կողմից շարունակվել է դրամավարկային պայմանների աստիճանական թուլացման քաղաքականությունը: Վերաֆինանսավորման տոկոսադրույքը 2015 թվականի հունիս ամսին սահմանված 10.5%-ից աստիճանաբար նվազեցվել է` 2016 թվականի հունիսին կազմելով 7.5%:

Առևտրային բանկերի կողմից ռեզիդենտներից և ոչ ռեզիդենտներից ներգրավված ավանդները 2016 թվականի հունիսին նախորդ տարվա նույն ամսվա նկատմամբ աճել են շուրջ 14.2%-ով: Նույն ժամանակահատվածում դրամային ավանդների (մինչև մեկ տարի ժամկետով ներգրավված) տոկոսադրույքների միջին ամսական մակարդակը կազմել է 12.8%` 2015 թվականի 14.85%-ի համեմատ (2 տոկոսային կետով նվազելով), մինչդեռ արտարժույթով ավանդների տոկոսադրույքը 2016 թվականի հունիսին կազմել է 5.2%` 2015 թվականի 5.88%-ի համեմատ (0.7 տոկոսային կետով նվազելով): Անհրաժեշտ է նշել, որ դրամով ներգրավված ավանդների աճը (27.7%) գերազանցում է արտարժույթով ավանդների աճին (8.3%):

Առևտրային բանկերի կողմից ռեզիդենտներին և ոչ ռեզիդենտներին տրված վարկերը 2016 թվականի հունիսին նախորդ տարվա նույն ամսվա նկատմամբ աճել են 6%-ով[[13]](#footnote-13): Նշենք որ վարկերի գերակշռող մասը` 65.8%-ը, կազմում են արտարժույթով վարկերը: ՀՀ դրամով վարկավորման միջին ամսական տոկոսադրույքը 2016 թվականի հունիսին կազմել է 16.66%` նվազելով 2015 թվականի 17.35%-ի համեմատ (0.7 տոկոսային կետով), իսկ արտարժույթով վարկավորման տոկոսադրույքը նվազել է մինչև 9.14%` 2015 թվականի 10.45%-ից (1.3 տոկոսային կետով): Անհրաժեշտ է նշել, որ 2016 թվականի հունիսին ՀՀ դրամով վարկավորումն աճելով 6.6%-ով` գերազանցել է արտարժույթով վարկավորման 5.7% աճին:

Ֆինանսական շուկայում նկատվել է տոկոսադրույքների սպրեդի ընդլայնում: 2016 թվականի առաջին կիսամյակում առևտրային բանկերի՝ մինչև մեկ տարի ժամկետով ՀՀ դրամով ներգրավված ավանդների և վարկերի միջին տոկոսադրույքների տարբերության միջև աճի միտում է նկատվում: Միջին կիսամյակային ցուցանիշը (սպրեդ) նախորդ տարվա նույն կիսամյակի համեմատ աճել է 2.3 տոկոսային կետով` կազմելով 6 տոկոսային կետ:

2016 թվականի հունիսին ՀՀ պետական պարտատոմսերի միջին կշռված եկամտաբերությունը կազմել է 14.57%` 2015 թվականի նույն ժամանակահատվածի 14.37%-ի համեմատ, իսկ ժամկետայնությունը կազմել է 4840 օր` 2015 թվականի նույն ժամանակահատվածի 2569-ի համեմատ:

**Աղյուսակ 1.** Ֆինանսական շուկայի տոկոսադրույքները 2016 թվականի հունվար-հունիս ամիսներին

|  |  |  |  |  |  |  |
| --- | --- | --- | --- | --- | --- | --- |
| **Ամիսներ** | **I** | **II** | **III** | **IV** | **V** | **VI** |
| Առևտրային բանկերի վարկեր\* | 16.96 | 19.18 | 19.11 | 17.94 | 18.14 | 16.66 |
| Առևտրային բանկերի ավանդներ\* | 13.35 | 11.44 | 11.45 | 10.77 | 12.20 | 12.81 |
| Պետական պարտատոմսերի միջին կշռված եկամտաբերություն | 14.30 | 13.81 | 13.63 | 14.31 | 13.62 | 14.57 |
| ՀՀ ԿԲ վերաֆինանսավորման (ռեպո) տոկոսադրույք | 8.75 | 8.50 | 8.25 | 8.25 | 7.75 | 7.50 |

\* Հաշվարկված է 16 օրից մինչև մեկ տարի ժամկետով, միայն դրամով տրամադրված վարկերի և ներգրավված ավանդների համար (առանց միջբանկային շուկայի):

***Հարկաբյուջետային հատված***

Հարկաբյուջետային քաղաքականության ազդեցությունը տնտեսության վրա եղել է խթանող: 2016 թվականի առաջին կիսամյակում ՀՀ պետական բյուջեի ընդհանուր եկամուտները կազմել են 547.0 մլրդ դրամ՝ նախորդ տարվա նույն ժամանակահատվածի համեմատ աճելով 1.6%-ով, իսկ հարկային եկամուտները կազմել են 512.6 մլրդ դրամ՝ նախորդ տարվա նույն ժամանակահատվածի համեմատ աճելով 2.2%-ով:

ՀՀ պետական բյուջեի ծախսերը 2016 թվականի առաջին կիսամյակում կազմել են 631.8 մլրդ դրամ՝ նախորդ տարվա նույն ժամանակահատվածի նկատմամբ աճելով 6.2%-ով: Ընդ որում, ընթացիկ ծախսերը կազմել են 588 մլրդ դրամ` նախորդ տարվա նույն ժամանակահատվածի համեմատ աճելով 6.1%‑ով, իսկ ոչ ֆինանսական ակտիվների գծով ծախսերը կազմել են 46.8 մլրդ դրամ՝ նախորդ տարվա նույն ժամանակահատվածի համեմատ աճելով 10%-ով:

2016 թվականի առաջին կիսամյակում հավաքագրված եկամուտների և կատարված ծախսերի արդյունքում ՀՀ պետական բյուջեն կատարվել է 84.8 մլրդ դրամ պակասուրդով: Ընդ որում` ի տարբերություն նախորդ տարվա նույն ժամանակահատվածի, 2016 թվականի առաջին կիսամյակում պակասուրդը հիմնականում ֆինանսավորվել է ներքին աղբյուրների հաշվին: Այսպես, պակասուրդի ֆինանսավորման ներքին աղբյուրները կազմել են 93.6 մլրդ դրամ, իսկ արտաքին ֆինանսավորումը` -8.8 մլրդ դրամ:

**Հարկաբյուջետային ազդակը:** Ամբողջական պահանջարկի վրա 2016 թվականի առաջին կիսամյակում իրականացված հարկաբյուջետային քաղաքականությունն ունեցել է ընդլայնող ազդեցություն` 1.2, ընդ որում` հիմնականում պայմանավորված եկամուտների 0.9 ընդլայնող ազդակով (Գծապատկեր 4):

**Գծապատկեր 4.** Հարկաբյուջետային ազդակը 2015 թվականից

***ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ***

2016 թվականի առաջին կիսամյակում ՀՀ կառավարության ծրագրով նախատեսվել էր շուրջ 539.8[[14]](#footnote-14) մլրդ դրամ բյուջետային եկամուտների ստացում: «Հայաստանի Հանրապետության 2016 թվականի պետական բյուջեի մասին» ՀՀ օրենքի 9-րդ հոդվածի 10‑րդ կետի և 11-րդ հոդվածի 3-րդ կետի պահանջներից ելնելով` պետության դրամական միջոցների համախմբված հաշվառման նպատակով պետական բյուջեի ծրագրային և փաստացի ցուցանիշներում ներառվել են նաև ՀՀ պետական հիմնարկների համար բացված արտաբյուջետային հաշիվների համապատասխան շրջանառությունը, ինչպես նաև առանց սահմանափակման պետական բյուջեից կատարվող վճարումները: Նշված միջոցները ներառյալ, ինչպես նաև հաշվի առնելով Կառավարության լիազորությունների շրջանակներում կատարված մյուս փոփոխությունները` ՀՀ պետական բյուջեի եկամուտների ծրագիրն ավելացվել է շուրջ 30.7 մլրդ դրամով (5.7%-ով) և կազմել 570.5 մլրդ դրամ, որից 558.4 մլրդ դրամը` ներքին աղբյուրներից ստացվող եկամուտների, շուրջ 12.1 մլրդ դրամը` պաշտոնական դրամաշնորհների գծով: Հաշվետու կիսամյակում ստացվել են շուրջ 547 մլրդ դրամ փաստացի եկամուտներ` ապահովելով ՀՀ կառավարության ծրագրով կանխատեսված ցուցանիշի 95.9%-ը: Նշված գումարից 537.1 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 96.2%-ը, 9.8 մլրդ դրամը ստացվել է պաշտոնական դրամաշնորհների տեսքով, որոնք 18.3%-ով զիջել են ծրագրված ցուցանիշը: Նշենք, որ ՀՀ պետական հիմնարկների արտաբյուջետային եկամուտները հաշվետու ժամանակահատվածում կազմել են շուրջ 12.7 մլրդ դրամ կամ առաջին կիսամյակում նախատեսված մուտքերի 79.7%‑ը: Առանց արտաբյուջետային միջոցների` պետական բյուջեի եկամուտները կազմել են շուրջ 534.3 մլրդ դրամ` ապահովելով 96.3% կատարողական: 2015 թվականի առաջին կիսամյակի համեմատ պետական բյուջեի եկամուտներն աճել են 1.6%-ով կամ շուրջ 8.5 մլրդ դրամով: Մասնավորապես` հարկային եկամուտների (ներառյալ` պետական տուրքերը) և պաշտոնական դրամաշնորհների գծով մուտքերն աճել են համապատասխանաբար 2.2%-ով (11.1 մլրդ դրամով) և 137.7%-ով (5.7 մլրդ դրամով), իսկ այլ եկամուտները նվազել են 25.4%‑ով կամ շուրջ 8.4 մլրդ դրամով:

**Գծապատկեր 5.** ՀՀ պետական բյուջեի եկամուտները 2015-2016թթ. առաջին կիսամյակներում



2015 թվականի առաջին կիսամյակի համեմատ հարկային եկամուտների (ներառյալ` պետական տուրքերը) ու պաշտոնական դրամաշնորհների աճի և այլ եկամուտների նվազման արդյունքում ՀՀ պետական բյուջեի եկամուտներում հարկային եկամուտների (ներառյալ` պետական տուրքերը) և պաշտոնական դրամաշնորհների տեսակարար կշիռներն ավելացել են համապատասխանաբար 0.6 և 1 տոկոսային կետով, և կազմել 93.7% և 1.8%: Միևնույն ժամանակ, նախորդ տարվա նույն ժամանակահատվածի համեմատ այլ եկամուտների տեսակարար կշիռը նվազել է 1.6 տոկոսային կետով և կազմել 4.5%:

**Գծապատկեր 6.** ՀՀ պետական բյուջեի եկամուտների կառուցվածքը 2015-2016թթ. առաջին կիսամյակներում

# Հարկային եկամուտներ և պետական տուրքեր

2016 թվականի առաջին կիսամյակի պետական բյուջեի եկամուտների 93.7%‑ն ապահովվել է հարկային եկամուտների և պետական տուրքերի հաշվին, որոնք կազմել են շուրջ 512.6 մլրդ դրամ և 96.3%‑ով ապահովել կառավարության լիազորությունների շրջանակներում ճշտված ծրագիրը: 2015 թվականի առաջին կիսամյակի համեմատ հարկային եկամուտները և պետական տուրքերն աճել են 2.2%-ով, որը հիմնականում ձևավորվել է շահութահարկի, եկամտային հարկի, ակցիզային հարկի, շրջանառության հարկի, նպատակային սոցիալական վճարների աճի և ավելացված արժեքի հարկի ու մաքսատուրքի գծով մուտքերի նվազման արդյունքում:

2016 թվականի առաջին կիսամյակում հարկային եկամուտների և պետական տուրքերի 34.6%‑ն ապահովվել է *ավելացված արժեքի հարկի* հաշվին: Այն կազմել է 177.4 մլրդ դրամ և 7.9%-ով կամ 15.2 մլրդ դրամով զիջել նախորդ տարվա նույն ժամանակահատվածի ցուցանիշը: ԱԱՀ‑ի մուտքերից շուրջ 76.8 մլրդ դրամը ստացվել է ՀՀ սահմանին հարկումից, 100.6 մլրդ դրամը` ապրանքների և ծառայությունների ներքին շրջանառությունից, որից 24.7 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար: Ներքին շրջանառությունից ստացված մուտքերը նախորդ տարվա առաջին կիսամյակի համեմատ աճել են 2.4%‑ով կամ շուրջ 2.4 մլրդ դրամով, իսկ մաքսային սահմանին գանձված մուտքերը՝ նվազել 18.6%‑ով կամ շուրջ 17.6 մլրդ դրամով: Ստորև ներկայացվում են այն օրենսդրական փոփոխությունները, որոնք կարող էին ազդեցություն ունենալ ավելացված արժեքի հարկի մուտքերի վրա:

2014 թվականի նոյեմբերի 19-ին ՀՀ Ազգային Ժողովի կող­­­մից ընդունված` «Ավելաց­ված արժեքի հարկի մասին» Հայաստանի Հանրապետության օրեն­­­քում փոփոխություններ և լրացումներ կատա­րելու մասին» ՀՕ-186-Ն ՀՀ օրեն­քով (ուժի մեջ է մտել 2015 թվա­կանի հունվարի 1-ից) սահման­վել է, որ ԱԱՀ-ի գծով հաշվանցումներ կատարելու համար նույն օրեն­քով սահման­ված մնացած բոլոր պայմանները բավարարված համարվելու դեպքերում ձեռքբերված ապրանքների ու ստացված ծառայությունների գծով հարկային հաշիվներում առանձնացված ԱԱՀ-ի գումարները 2016 թվա­կանի հունվարի 1-ից առանց մատակարարներին կամ ծառայություն մատուցողներին վճարում կատարելու կարող են հաշվանցել այն անձինք, որոնց կողմից նախորդ օրացույցային տարվա ընթացքում իրականացված՝ «Ավելաց­ված արժեքի հարկի մասին» Հայաստանի Հանրապետության օրենքի 6-րդ հոդվածի 1-ին, 2-րդ (կամ) 3-րդ կետերով սահմանված գործարքների հարկվող շրջանառությունը (առանց ԱԱՀ-ի) չի գերազանցել 500 միլիոն դրամը:

2015 թվականի մայիսի 7-ին ՀՀ Ազգային Ժողովի կողմից ընդունված` «Շրջանառու­թյան հարկի մասին» Հայաստանի Հանրապետության օրենքում փոփոխություններ և լրա­ցում­­ներ կատարելու մասին» ՀՕ-38-Ն օրենքով (ուժի մեջ է մտել 2015 թվա­կանի հուլիսի 1-ից) բարձրացվել է ավելացված արժեքի հարկով չհարկվող շեմը՝ տարեկան 58.35 մլն դրամի փոխարեն սահմանելով 115 մլն դրամ:

2015 թվականի նոյեմբերի 24-ին ՀՀ Ազգային Ժողովի կող­­­մից ընդունված` «Ավելաց­ված արժեքի հարկի մասին» Հայաստանի Հանրապետության օրեն­­­քում փոփոխություններ և լրա­ցումներ կատա­րելու մասին» ՀՕ-160-Ն ՀՀ օրեն­քով (ուժի մեջ է մտել 2016 թվա­կանի հունվարի 1-ից) սահման­վել է, որ ԱԱՀ-ից ազատվում է ԱՏԳ ԱԱ դասակարգչի 0106 41 000, 0106 90 00 90, 5305 00 000 0, 9406 00 310 0 ծածկագրերին դասվող ապրանքների իրացումը:

2015 թվականի դեկտեմբերի 21-ին ՀՀ Ազգային Ժողովի կող­­­մից ընդունված` «Ավելաց­ված արժեքի հարկի մասին» Հայաստանի Հանրապետության օրեն­­­քում փոփոխություն կատա­րելու մասին» ՀՕ-201-Ն ՀՀ օրեն­քով (ուժի մեջ է մտել 2016 թվա­կանի հունվարի 9-ից) սահ­ման­վել է, որ ԱԱՀ-ի զրոյական դրույքաչափ կիրառվում է ոչ միայն օդանավակայանում, այլ նաև Հայաս­­­­տանի Հանրապետության այլ վայրերում գործող անմաքս առևտրի խանութից միջազ­գա­յին երթու­ղիներով մեկնող և ժամա­նող ուղևոր­նե­րին ապրանքների մանրածախ վաճառքի, ինչ­պես նաև այլ հարկ վճարողների կողմից անմաքս առևտրի խանութի կազմակերպչին այդ ապրանք­­­­ների մատակարարման դեպքերում:

2016 թվականի մարտի 17-ին ՀՀ Ազգային Ժողովի կող­­­մից ընդունված` «Ավելաց­ված արժեքի հարկի մասին» Հայաստանի Հանրապետության օրեն­­­քում լրացում և փոփոխություն կատա­րելու մասին» ՀՕ-31-Ն ՀՀ օրեն­քով (ուժի մեջ է մտել 2016 թվա­կանի մարտի 31-ից) սահ­ման­վել է, որ ԱԱՀ‑ով հարկվող գործարք չի համարվում անհատ ձեռնարկատեր կամ նոտար չհանդիսացող ֆիզիկական անձանց կողմից ԵՏՄ անդամ պետություններից ավտոմեքենաների ներմուծումը:

2015 թվականի նոյեմբերի 24-ին ՀՀ Ազգային Ժողովի կողմից ընդունված` «Սահմա­նա­մերձ գյուղական համայնքներում իրականացվող գործունեությունը հարկերից ազատելու մասին» Հայաստանի Հանրա­պե­տու­թյան օրենքում փոփոխություններ և լրացումներ կատարելու մասին ՀՕ‑141‑Ն օրենքով ուժի մեջ է մտել 2015 թվականի դեկտեմբերի 10-ից սահմանվել է, որ սահմանամերձ համայնքներում գործունեություն իրականացնող կազմակերպություններն ու անհատ ձեռնարկատերերը կարող են իրենց գրանցման վայրի հարկային մարմին ներ­կա­յաց­նել օտարման գործարքների մասով ավելացված արժեքի հարկից ազատման արտո­նու­թյու­նից հրաժարվելու վերաբերյալ հայտարարություն և օտարման գործարքների մասով հարկվեն ավելացված արժեքի հարկով:

2016 թվականի առաջին կիսամյակում ՀՀ պետական բյուջեի հարկային եկամուտների ու պետական տուրքերի 4.9%-ն ապահովվել է *ակցիզային հարկի* հաշվին՝ կազմելով շուրջ 25.1 մլրդ դրամ: Մասնավորապես` հանրապետություն ներմուծվող ենթաակցիզային ապրանքների հարկումից ստացվել է 15.4 մլրդ դրամ, հանրապետությունում արտադրվող ենթաակցիզային ապրանքների հարկումից` 9.6 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերն աճել են 19.1%-ով կամ 4 մլրդ դրամով: Ընդ որում, աճ է արձանագրվել և´ տեղական արտադրության (20.8%-ով կամ շուրջ 1.7 մլրդ դրամով), և´ ներմուծվող ենթաակցիզային ապրանքների (18.1%‑ով կամ շուրջ 2.4 մլրդ դրամով) գծով մուտքերում: ՀՀ տարածքում արտադրվող ապրանքների գծով մուտքերի աճը պայմանավորված է հիմնականում ծխախոտի արտադրանքի օտարումից ստացված գումարների աճով, իսկ ՀՀ տարածք ներմուծվող ապրանքների գծով մուտքերի աճը՝ ծխախոտի արտադրանքի, բենզինի և դիզելային վառելիքի ներմուծումից ստացված գումարների աճով:

2015 թվականի հոկտեմբերի 29-ին ՀՀ Ազգային Ժողովի կող­­­մից ընդունված` «Ակցիզային հարկի մասին» Հայաստանի Հանրապետության օրենքում լրացումներ և փոփոխու­թյուններ­ կատարելու մասին» ՀՕ-116-Ն ՀՀ օրենքով (ուժի մեջ է մտել 2015 թվականի նոյեմբերի 28-ից) սահմանվել է, որ

1. 2016 թվականի մայիսի 1-ից սեղմված բնական գազը (բացառությամբ սեղմված չհամարվող բնական գազը) ներառվել է ակցիզային հարկով հարկման ենթակա ապրանքների ցանկում: Միաժամանակ, 1մ3 բնական գազի համար սահմանվել է ակցիզային հարկի 8330 դրամ դրույքաչափ,
2. 2016 թվականի մայիսի 1-ից բարձրացվել են ԱՏԳ ԱԱ 2208, 2402 10 00011, 2402 90 00011, 2402 10 00012, 2402 90 00012, 2402 20 90011, 2402 20 10011, 2402 90 00013, 2402 20 90012, 2402 20 10012, 2402 90 00014, 2710, 2711 ծածկագրերին դասվող ապրանքների ակցիզային հարկի դրույքաչափերը:

2015 թվականի նոյեմբերի 24-ին ՀՀ Ազգային Ժողովի կող­­­մից ընդունված` «Ակցիզային հարկի մասին» Հայաստանի Հանրապետության օրենքում փոփոխու­թյուններ­ կատարելու մասին» ՀՕ-157-Ն ՀՀ օրենքով (ուժի մեջ է մտել 2016 թվականի հունվարի 1-ից) սահմանվել է, որ ակցիզային հարկով չեն հարկվում ակցիզային հարկով հարկման ենթակա ապրանքների մատակարարումը օդանավակայանում գործող անմաքս առևտրի խանութի կազմակերպչին:

Հաշվետու ժամանակահատվածում ՀՀ պետական բյուջեի հարկային եկամուտների և պետական տուրքերի 13.9%‑ն ապահովվել է *շահութահարկի* հաշվին, որը կազմել է շուրջ 71.2 մլրդ դրամ: Նախորդ տարվա առաջին կիսամյակի համեմատ շահութահարկի մուտքերն աճել են 19.1%-ով կամ ավելի քան 11.4 մլրդ դրամով:

2014 թվականի դեկտեմբերի 17-ին Հայաստանի Հանրապետության Ազգային ժողովի կողմից ընդունված` «Շահութահարկի մասին» Հայաստանի Հան­­րապետության օրենքում լրացումներ կատարելու մասին» Հայաստանի Հանրապետության ՀՕ-246-Ն օրենքով ուժի մեջ է մտել 2015 թվականի հունվարի 9-ից) սահմանվել է, որ Շա­հու­թա­­հարկի մասին ՀՀ օրենքի իմաստով եկամուտ և ծախս չեն համարվում «Տեղե­կատ­վա­կան տեխնոլոգիաների ոլորտի պետական աջակցության մասին» ՀՀ օրեն­քով սահ­ման­ված կար­գով հավաստագրված ռեզիդենտների կողմից հավաստագրի գործողության ժամ­կետում տեղե­կատվական տեխնոլոգիաների իրացումից ստացվող եկա­մուտ­ները և վերջիններիս ստաց­ման հետ կապված ծախսերը:

2015 թվականի մարտի 3-ին ՀՀ Ազգային Ժողովի կող­­­մից ընդունված` «Շահութահարկի մասին» Հայաստանի Հանրապետության օրենքում լրացումներ և փոփոխու­թյուն­ կատա­րելու մասին» ՀՕ-4-Ն ՀՀ օրենքով (ուժի մեջ է մտել 2015 թվականի մարտի 19-ից) սահմանվել է, որ ՀՀ կառավարության հավանությանն արժանացած արտահանման ծրագիր իրականացնող և այդ ծրագրում ընդգրկված՝ ՀՀ ռեզիդենտ հարկ վճարողների խմբի մեջ մտնող հարկ վճարողի կամ ռեզիդենտ հարկ վճարողի շահութահարկի գումարը հարկվող շահույթի նկատմամբ հաշվարկվում է`

1. 5 տոկոս դրույքաչափով, եթե հարկ վճարողների խմբի կողմից հաշվետու տարվա ընթացքում ՀՀ տարածքից «Արտահանում» մաքսային ընթացակարգով արտահանված և (կամ) Եվրասիական տնտեսական միության անդամ պետություններ տեղափոխված՝ ապրանքների մաքսային արժեքի, ոչ ռեզիդենտ կազմակերպություններին ՀՀ տարածքից դուրս մատուցված ծառայությունների և (կամ) ոչ ռեզիդենտ կազմակերպությունների համար ՀՀ տարածքից դուրս կատարված աշխատանքների արժեքի հանրագումարը կազմում է առնվազն 40 մլրդ դրամ,
2. 2 տոկոս դրույքաչափով, եթե հարկ վճարողների խմբի կողմից հաշվետու տարվա ընթացքում ՀՀ տարածքից «Արտահանում» մաքսային ընթացակարգով արտահանված և (կամ) Եվրասիական տնտեսական միության անդամ պետություններ տեղափոխված՝ ապրանքների մաքսային արժեքի, ոչ ռեզիդենտ կազմակերպություններին ՀՀ տարածքից դուրս մատուցված ծառայությունների և (կամ) ոչ ռեզիդենտ կազմակերպությունների համար ՀՀ տարածքից դուրս կատարված աշխատանքների արժեքի հանրագումարը կազմում է առնվազն 50 մլրդ դրամ:

2015 թվականի մայիսի 7-ին ՀՀ Ազգային Ժողովի կող­­­մից ընդունված` «Շահութահարկի մասին» Հայաստանի Հանրապետության օրենքում փոփոխություններ և լրացումներ կատա­րելու մասին» ՀՕ‑37-Ն ՀՀ օրենքով (ուժի մեջ է մտել 2015 թվականի հունիսի 13-ից) սահմանվել է, որ ՀՀ կառավարության հավանությանն արժանացած ծրագիր իրականացնող և այդ ծրագ­րում ընդգրկված՝ ՀՀ ռեզիդենտ հարկ վճարողների խմբի մեջ մտնող հարկ վճարողի կամ ռեզի­դենտ հարկ վճարողի շահութահարկի գումարը հարկվող շահույթի նկատմամբ հաշ­վարկ­վում է 5 տոկոս դրույքաչափով, եթե վերջին(ներ)ս գործունեություն է (են) իրականացնում շինա­րա­րության կամ շինմոնտաժային ոլորտում և բացառապես ՀՀ տարածքից դուրս:

2016 թվականի առաջին կիսամյակում ՀՀ պետական բյուջե է մուտքագրվել ավելի քան 6.8 մլրդ դրամ *շրջանառության հարկ*, որը կազմել է պետական բյուջեի հարկային եկամուտների և պետական տուրքերի 1.3%-ը: Շրջանառության հարկից 3.8 մլրդ դրամը ստացվել է առևտրական (առք ու վաճառքի) գործունեությունից, 628.1 մլն դրամը` արտադրական գործունեությունից ստացվող եկամուտներից, 349.8 մլն դրամը` ռեզիդենտների կողմից ստացվող պասիվ եկամուտներից, 113.6 մլն դրամը` նոտարական գործունեությունից և շուրջ 2 մլրդ դրամը` այլ գործունեության տեսակներից ստացվող եկամուտներից: Հաշվետու ժամանակահատվածում շրջանառության հարկի մուտքերը 32.4%-ով կամ 1.7 մլրդ դրամով գերազանցել են նախորդ տարվա համապատասխան ցուցանիշը` հիմնականում պայմանավորված առևտրական (առք ու վաճառքի) և այլ գործունեությունից գանձված եկամուտների համապատասխանաբար 45.1%‑ով (1.2 մլրդ դրամով) և 26.6%‑ով (413.4 մլն դրամով) աճով:

2015 թվականի մայիսի 7-ին ՀՀ Ազգային Ժողովի կողմից ընդունված` «Շրջա­նա­­ռու­թյան հարկի մասին» Հայաստանի Հանրապետության օրենքում փոփոխություններ և լրացումներ կատա­­րելու մասին» ՀՕ-38-Ն ՀՀ օրենքով (ուժի մեջ է մտել 2015 թվա­կանի հուլիսի 1-ից) սահ­ման­վել է, որ`

1. շրջա­նա­­ռու­թյան հարկ վճարող կարող են համարվել անձինք, որոնց կողմից նախորդ օրացուցային տարվա ընթացքում գործունեության բոլոր տեսակների մասով մատա­­կարար­ված ապրանքների և մատուցված ծառայությունների (կատարված աշխա­տանք­ների) իրա­ցու­մից հասույթը՝ առանց ԱԱՀ-ի, չի գերազանցել 115 մլն դրամը նախկինում գործող 58.35 մլն դրամի փոխարեն,
2. առևտրային կազմակերպությունները, անհատ ձեռնարկատերերը և նոտարները, շրջանառության հարկ վճարողներ չեն կարող համարվել, եթե շրջանառության հարկ վճարող համար­­վելու ժամանակաշրջանում մեկ օրացուցային տարվա ընթացքում թույլ են տվել հսկիչ- դրամարկղային մեքենաների շահագործման կանոնների խախտ­ման երրորդ դեպք՝ խախտումն արձանագրելու օրվանից մինչև խախտումը կատարելու օրա­ցու­ցային տարվան հաջորդող մեկ տարին լրանալը,
3. առևտրական (առք ու վաճառքի) գործունեություն իրականացնող շրջանառության հարկ վճարողները յուրաքանչյուր հաշվետու ժամանակաշրջանի համար շրջանառության հարկը հաշվարկում են հարկվող օբյեկտի նկատմամբ 5 տոկոս դրույքաչափով (նախկին 1 տոկոսի փոխարեն): Միաժամանակ, սահմանվել է, որ հաշվետու ժամանակաշրջանի համար առևտրական (առք ու վաճառքի) գործունեությունից ստացվող եկամուտների մասով հաշվարկված շրջա­նա­ռության հարկի գումարը նվազեցվում է տվյալ հաշվետու ժամանակաշրջանում անմի­ջա­կան վաճառքի նպատակով ձեռքբերված ապրանքների գծով կատարված ծախսերի` ՀՀ օրենս­դրու­թյամբ սահմանված երկկողմանի հաստատված (վավերացված) հաշվարկային փաս­տա­թղթե­րով հիմնավորված ծախսերի (ներառյալ՝ անուղղակի հարկերը), ինչպես նաև ՀՀ ներմուծված ապրանքների մասով ներմուծման հայտարարագրերում արտացոլված մաք­սա­յին արժեքի և հաշվարկված անուղղակի հարկերի հանրագումարի կամ ավելացված արժեքի հարկով հարկ­ման բազայի ու հաշվարկված ավելացված արժեքի հարկի հանրա­գու­մարի 4 տոկոսը կազմող գումարի չափով: Եթե նշյալ նվազեցումներից հետո շրջա­նա­ռու­թյան հարկի գումարը կազմում է առևտրական (առք ու վաճառքի) գործունեությունից ստաց­վող եկամուտների նկատմամբ հաշ­վարկված 1.5 տոկոսից, իսկ 2015 թվականի հուլիսի 1-ից մինչև դեկտեմբերի 31-ն ընկած հաշ­վետու ժամանակաշրջանների համար՝ 1 տոկոսից պա­կաս գումար, ապա առևտրական (առք ու վաճառքի) գործունեությունից ստացվող եկա­մուտ­ների համար շրջանառության հարկը հաշ­վար­կվում է հարկվող օբյեկտի նկատմամբ 1.5 տոկոս, իսկ 2015 թվականի հուլիսի 1-ից մինչև դեկտեմբերի 31-ն ընկած հաշվետու ժամա­նա­կաշրջանների համար՝ 1 տոկոս դրույ­քա­չա­փով: Շրջանառության հարկի գումարից չնվա­զեց­ված մասը նվազեցվում է հետագա հաշվետու ժամա­նակաշրջանների համար առևտրա­կան (առք ու վաճառքի) գործունեությունից ստացվող եկամուտների նկատմամբ հաշվարկվող շրջանառության հարկի գումարից:
4. առևտրական (առք ու վաճառքի) գործունեությունից ստացվող եկամուտների մասով հաշվարկված շրջանառության հարկի գումարից օրենքով սահմանված ապրանքների ձեռքբեր­­­ման ծախսերի, ինչպես նաև հաշվետու ժամանակաշրջանում շրջանառության հարկի գումարից չնվազեցվող և փոխանցվող գումարների մասով նվազեցումներն ավել կատա­րելու դեպքում գանձվում է դրա արդյունքում պակաս հաշվարկված շրջանառության հարկը, ինչպես նաև տուգանք` այդ գումարի 100 տոկոսի չափով: Միաժամանակ, սահ­ման­­վել է նաև, որ նշյալ չափով տուգանքը չի կիրառվում, եթե կատարվող վերա­հաշ­վարկ­ների արդյունքում վճարման ենթակա շրջանառության հարկի գումարը չի գերազանցում շրջա­­­նառության հարկ վճարողի կող­­մից այդ գործունեության մասով հարկվող օբյեկտի նկատ­­­մամբ 1.5 տոկոս, իսկ 2015 թվա­կանի հուլիսի 1-ից մինչև դեկտեմբերի 31-ն ընկած հաշ­­­վետու ժամանակաշրջանների համար՝ 1 տոկոս դրույքաչափով հաշվարկված հարկի գումարը:

2015 թվականի նոյեմբերի 24-ին ՀՀ Ազգային Ժողովի կողմից ընդունված` «Շրջա­նա­­ռու­թյան հարկի մասին» Հայաստանի Հանրապետության օրենքում լրացում­ներ և փոփոխություն կատա­­րելու մասին» ՀՕ-167-Ն ՀՀ օրենքով (ուժի մեջ է մտել 2016 թվա­կանի հունվարի 1-ից) սահ­­ման­վել է, որ «Շրջա­նա­­ռու­թյան հարկի մասին» ՀՀ օրենքի 4-րդ հոդվածի 3-րդ մասի 4-րդ կետի «ա»-«գ» ենթակետերով նախատեսված դեպքերում կազմակերպությունը, անհատ ձեռ­նար­­կատերը և նոտարը օրենքով սահմանված այլ պայմանները բավարարելու դեպքում համար­­վում են (շարունակում են համարվել) շրջանառության հարկ վճարող, եթե այդ ենթա­կե­տերում նշված այլ անձինք հարկային մարմին են ներկայացրել գործունեությունը դադա­րեց­նելու մասին հայտարարություն և փաստացի գործունեություն չեն իրականացրել:

2016 թվականի փետրվարի 4-ին ՀՀ Ազգային Ժողովի կողմից ընդունված` «Շրջա­նա­­ռու­թյան հարկի մասին» Հայաստանի Հանրապետության օրենքում լրացում­ և փոփոխություն կատա­րելու մասին» ՀՕ-28-Ն ՀՀ օրենքով (ուժի մեջ է մտել 2016 թվա­կանի մարտի 12-ից և տարածվում է 2015 թվականի հուլիսի 1-ից հետո ծագած հարաբերությունների վրա ու գործում է մինչև 2018 թվականի դեկտեմբերի 31-ը ներառյալ) սահ­ման­վել է, որ երկրորդային հումքի իրացումից ստացվող եկամուտների մասով առևտրա­կան (առք ու վաճառքի) գործունեությունից ստացվող եկամուտների համար շրջանառության հարկը հաշ­վարկ­վում է հարկվող օբյեկտի նկատմամբ 1.5 տոկոս դրույքաչափով:

Հաշվետու ժամանակահատվածում շուրջ 155.6 մլրդ դրամ են կազմել *եկամտային հարկից* ստացված մուտքերը` ապահովելով պետական բյուջեի հարկերի և տուրքերի 30.4%-ը: Եկամտային հարկից 147.1 մլրդ դրամը ստացվել է աշխատանքի վարձատրությունից և դրան հավասարեցված այլ վճարումներից, 1.8 մլրդ դրամը` ձեռնարկատիրական գործունեությունից, 5.7 մլրդ դրամը` պասիվ եկամուտներից և 1 մլրդ դրամը` այլ աղբյուրներից ստացված եկամուտներից: Հաշվետու ժամանակահատվածում ստացված եկամտային հարկը 7.8%‑ով կամ 11.3 մլրդ դրամով գերազանցել է 2015 թվականի նույն ժամանակահատվածի ցուցանիշը, որը հիմնականում պայմանավորված է աշխատանքի վարձատրությունից և դրան հավասարեցված այլ վճարումներից գանձված մուտքերի 7.7% աճով:

2014 թվականի դեկտեմբերի 17-ին ՀՀ Ազգային Ժողովի կող­­­մից ընդունված` «Եկամտային հարկի մասին» Հայաստանի Հանրապետության օրենքում լրացումներ կատա­րելու մասին» ՀՕ‑248‑Ն ՀՀ օրենքով (ուժի մեջ է մտել 2015 թվականի հունվարի 9-ից) սահմանվել է, որ Եկամտային մասին ՀՀ օրենքի իմաստով` «Տեղե­կատ­վա­կան տեխնոլոգիաների ոլորտի պետա­կան աջակցության մասին» ՀՀ օրեն­քով սահ­ման­ված կար­գով հավաստագրված հարկ վճա­րողների կողմից հավաստագրի գործո­ղու­թյան ժամ­կետում տեղե­կատվական տեխնոլո­գիա­ների իրա­ցու­մից ստացվող եկա­մուտ­ները համարվում են նվազեցվող եկամուտներ, իսկ ծախ­սերը` ծախս չեն համարվում:

2016 թվականի առաջին կիսամյակում պետական բյուջեի հարկային եկամուտների և պետական տուրքերի 4.9%-ն ապահովվել է *մաքսատուրքի* հաշվին` կազմելով 25.2 մլրդ դրամ, որից շուրջ 9.6 մլրդ դրամը կազմում է 2014 թվականի մայիսի 29-ի Եվրասիական տնտեսական միության մասին պայմանագրի գործողության արդյունքում ՀՀ ստացած զուտ մուտքը: 2015 թվականի նույն ժամանակահատվածի համեմատ մաքսատուրքի մուտքերը նվազել են 16.9%‑ով կամ 5.1 մլրդ դրամով:

«Ղրղզստանի Հանրապետության՝ «Եվրասիական տնտեսական միության մասին» 2014 թվականի մայիսի 29-ի պայմանագրին միանալու մասին» պայմանագրի 8-րդ հոդվածով փոփոխություն է կատար­­վել 2014 թվականի մայիսի 29-ի «Եվրասիական տնտեսական միու­թյան մասին» պայ­մա­նագրի 5-րդ հավելվածով հաստատված՝ «Ներմուծման մաքսա­տուր­քերի (համար­ժեք այլ վճար­­ների, հարկերի և տուրքերի) գումարները հաշվեգրելու և բաշխելու, դրանք որպես եկա­մուտ անդամ պետու­թյունների բյուջեներ փոխանցելու կարգի վերաբերյալ» արձանագրության մեջ՝ սահմանելով, որ ներմուծ­ման մաքսատուրքի գումարների բաշխման նորմատիվը ՀՀ համար 2015 թվականի հոկտեմբերի 1-ից 1.13 տոկոսի փոխարեն կազմում է 1.11 տոկոս: Միաժամանակ, փոփոխություններ են կատարվել նաև ԵՏՄ տարածքում միասնական մաքսա­­տուրքի դրույքաչափեր սահմանող՝ Եվրասիական տնտեսական հանձնաժողովի խորհրդի 2012 թվականի հուլիսի 16-ի թիվ 54 որոշման մեջ, որոնց շրջանակներում վերա­նայ­վել են մի շարք ապրանքատեսակների ԵՏՄ միասնական մաքսատուրքի դրույքա­չափերը:

2016 թվականի առաջին կիսամյակում ՀՀ պետական բյուջե են մուտքագրվել 1.5 մլրդ դրամ *հաստատագրված վճարներ*` ապահովելով պետական բյուջեի հարկային եկամուտների ու պետական տուրքերի 0.3%-ը: Նշված մուտքերը նախորդ տարվա առաջին կիսամյակի համեմատ նվազել են 3.9%‑ով:

Հաշվետու ժամանակահատվածում ՀՀ պետական բյուջե են մուտքագրվել 13.6 մլրդ դրամ *բնօգտագործման և բնապահպանական վճարներ`* կազմելով հարկերի և տուրքերի 2.7%‑ը: Նախորդ տարվա նույն ժամանակահատվածի համեմատ նշված եկամուտներն աճել են 3.1%-ով կամ 403.3 մլն դրամով` հիմնականում պայմանավորված արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի և ՀՀ ներմուծվող շրջակա միջավայրին վնաս պատճառող ապրանքների համար գանձվող վճարների գծով մուտքերի համապատասխանաբար 15.3%‑ով (1.3 մլրդ դրամով) և 65.1%‑ով (477.8 մլն դրամով) աճով: Դրանք կազմել են համապատասխանաբար 10 մլրդ դրամ և 1.2 մլրդ դրամ: Միևնույն ժամանակ, զգալի անկում է արձանագրվել այլ պետություններում գրանցված տրանսպորտային միջոցներից օդային ավազան վնասակար նյութեր արտանետելու համար գանձվող վճարների գծով, որոնք կազմել են շուրջ 987.1 մլն դրամ և 55.7%‑ով կամ 1.2 մլրդ դրամով զիջել նախորդ տարվա նույն ցուցանիշը: Շուրջ 282 մլն դրամ է մուտքագրվել ՀՀ‑ում արտադրվող և իրացվող շրջակա միջավայրին վնաս պատճառող ապրանքների համար, որոնք նախորդ տարվա առաջին կիսամյակի համեմատ նվազել են 20.6%-ով կամ 73.4 մլն դրամով: 259.5 մլն դրամ է գանձվել ավտոմեքենաներից, գյուղմեքենաներից և լողամիջոցներից վնասակար նյութեր արտանետելու համար, որոնք 2015 թվականի առաջին կիսամյակի համեմատ նվազել են 12.2%-ով կամ 36.1 մլն դրամով:

Հաշվետու ժամանակահատվածում շուրջ 6.1 մլրդ դրամ են կազմել *նպատակային սոցիալական վճարները*` ապահովելով պետական բյուջեի հարկային եկամուտների և պետական տուրքերի 1.2%‑ը և 22.9%‑ով կամ 1.1 մլրդ դրամով գերազանցելով նախորդ տարվա նույն ժամանակահատվածի ցուցանիշը:

2016 թվականի առաջին կիսամյակում ՀՀ պետական բյուջե են մուտքագրվել 14.7 մլրդ դրամ *այլ հարկեր`* կազմելով պետական բյուջեի հարկային եկամուտների և պետական տուրքերի 2.9%-ը: Մասնավորապես` 3.2 մլրդ դրամ են կազմել ռադիոհաճախականության օգտագործման պարտադիր վճարները, 3.2 մլրդ դրամ` արտոնագրային վճարները, 1.7 մլրդ դրամ` ճանապարհային վճարները, շուրջ 1.1 մլրդ դրամ՝ հարկային օրենսդրության խախտման համար «Հարկերի մասին» ՀՀ օրենքով սահմանված տուգանքները, 619.6 մլն դրամ` հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները, 394.6 մլն դրամ` «Առևտրի և ծառայությունների մասին» ՀՀ օրենքով սահմանված դրոշմապիտակների ձեռք բերման վճարները, 367.7 մլն դրամ` հանրային ծառայությունների կարգավորման պարտադիր վճարները: Նախորդ տարվա առաջին կիսամյակի համեմատ այլ հարկերի փաստացի ցուցանիշն աճել է 9.8%-ով կամ 1.3 մլրդ դրամով` հիմնականում պայմանավորված հարկային օրենսդրության խախտման համար «Հարկերի մասին» ՀՀ օրենքով սահմանված տուգանքների և ռադիոհաճախականության օգտագործման պարտադիր վճարների գծով մուտքերի աճով:

2015 թվականի նոյեմբերի 24-ին ՀՀ Ազգային Ժողովի կողմից ընդունված` «Հարկերի մասին» Հայաստանի Հանրա­պե­տու­թյան օրենքում լրացում կատարելու մասին» Հայաստանի Հանրապետության օրենքում ՀՕ‑146-Ն օրենքով ուժի մեջ է մտել 2016 թվա­կանի հունվարի 1-ից սահմանվել է, որ ընտանեկան ձեռնարկատիրության սուբյեկտներ կարող են համարվել նաև «Արտոնագրային վճարների մասին» Հայաստանի Հանրապետության օրենքի հավելված 1-ով հաստատված ցանկի 13-րդ կետով նախատեսված գործունեության տեսակն (զբոսաշրջային տների միջոցով հյուրանոցային ծառայությունների մատուցում) իրականացնող անհատ ձեռնարկատերերը:

2016 թվականի առաջին կիսամյակում ՀՀ պետական բյուջե են մուտքագրվել շուրջ 15.4 մլրդ դրամ *պետական տուրքեր`* կազմելով առաջին կիսամյակի ծրագրի 107.8%-ը: Ծրագրի գերազանցումը հիմնականում պայմանավորված է ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձվող տուրքերի մուտքերով, որոնք կազմել են ավելի քան 2.4 մլրդ դրամ` 78.2%-ով կամ 1.1 մլրդ դրամով գերազանցելով կանխատեսված ցուցանիշը: Բացի այդ, ծրագրի գերազանցում է արձանագրվել նաև գյուտերի, օգտակար մոդելների, արդյունաբերական նմուշների, ապրանքային նշանների, աշխարհագրական նշումների, ծագման տեղանունների, երաշխավորված ավանդական արտադրանքի, ֆիրմային անվանումների, ինտեգրալ միկրոսխեմաների տոպոլոգիաների իրավական պահպանության հետ կապված իրավաբանական նշանակություն ունեցող գործողությունների (54%‑ով` կազմելով շուրջ 301.1 մլն դրամ), դատարան տրվող հայցադիմումների, դիմումների ու գանգատների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու (7.6%‑ով` կազմելով 1.1 մլրդ դրամ), հյուպատոսական ծառայությունների կամ գործողությունների (7.2%‑ով` կազմելով շուրջ 996.8 մլն դրամ), օրենքով սահմանված այլ ծառայությունների և գործողությունների (0.8%‑ով` կազմելով 4.7 մլրդ դրամ), ինչպես նաև Հայաստանի Հանրապետության քաղաքացիություն ստանալու և Հայաստանի Հանրապետության քաղաքացիության փոփոխման (38.1%‑ով` կազմելով շուրջ 29.7 մլն դրամ) համար գանձվող տուրքերը: 2016 թվականի առաջին կիսամյակում կանխատեսված ցուցանիշը զիջել են պետական գրանցման, լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություն) տալու և մշակութային արժեքների արտահանման կամ ժամանակավոր արտահանման իրավունքի վկայագիր տալու համար գանձվող տուրքերի գծով, որոնք կազմել են համապատասխանաբար 1.6 մլրդ դրամ, 4.2 մլրդ դրամ և 340 հազար դրամ` 8.6%‑ով, 2.2%-ով և 15%-ով զիջելով կանխատեսված ցուցանիշները: 2015 թվականի առաջին կիսամյակի համեմատ պետական տուրքերից ստացված մուտքերն աճել են 1.9%‑ով կամ 280.8 մլն դրամով, ինչը հիմնականում պայմանավորված է դատարան տրվող հայցադիմումների, դիմումների ու գանգատների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու և հյուպատոսական ծառայությունների կամ գործողությունների համար գանձված տուրքերի համապատասխանաբար 28.3% և 15.6% աճով:

2015 թվականի հունիսի 23-ին ՀՀ Ազգային Ժողովի կող­­­մից ընդունված` «Պետական տուրքի մասին» Հայաստանի Հանրապետության օրենքում լրացում և փոփոխություն կատարելու մասին» Հայաստանի Հանրապետության ՀՕ-112-Ն օրենքով (ուժի մեջ է մտել 2016 թվականի հունվարի 22‑ից) խմելու ջրա­­­­մատակարարման կամ ջրահեռացման (կեղտաջրերի մաքրման) ծառայությունների մատուց­­­­­­­­ման համար սահ­ման­վել է տարեկան պետական տուրք բազային տուրքի 100-ապատիկի չափով: Միաժամանակ, նշյալ օրենքով ուժը կորցրած է ճանաչվել Պետական տուրքի մասին ՀՀ օրենքի 19.4-րդ հոդվածի 8-րդ կետը, որով ջրային համակարգի օգտագործման թույլտվության տրա­մադրման համար սահմանված էր պետական տուրք ֆիզիկական անձանց համար բազա­յին տուրքի չափով, իսկ իրավաբանական անձանց համար` բազային տուրքի 10‑ապատիկի չափով:

2015 թվականի դեկտեմբերի 16-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացում կատարելու մասին» ՀՕ-192-Ն ՀՀ օրենքով (ուժի մեջ է մտել 2016 թվականի հուն­վարի 9-ից) սահմանվել է, որ ՀՀ պետական ռեգիստրում պահվող և ինտերնետային կայքում տեղադրված ամբողջական տեղե­կությունների տրամադրման համար պետական տուրքի վճարումից ազատվում են նաև Հայաստանի Հանրապետության դատախազական մարմինները:

2015 թվականի դեկտեմբերի 18-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացումներ կատա­րելու մասին» ՀՕ‑204‑Ն ՀՀ օրենքով (ուժի մեջ է մտել 2016 թվականի հուն­վարի 1-ից)`

1. վերացվել է անալոգային հեռարձակումների թույտվության տրամադրման համար սահմանված պետական տուրքը,
2. մասնավոր մուլտիպլեքսորի գործունեության համար սահմանվել է տարեկան պետա­կան տուրք բազային տուրքի 100000-ապատիկի չափով:

2015 թվականի դեկտեմբերի 21-ին ՀՀ Ազգային Ժողովի կող­­­մից ընդունված` «Պետական տուրքի մասին» Հայաստանի Հանրապետության օրենքում լրացում կատա­րելու մասին»ՀՕ-10-Ն ՀՀ օրենքով (ուժի մեջ է մտել 2016 թվականի հունվարի 23-ից) չմաս­նատ­վող բեռ փոխադրող ծանրաքաշ տրանսպորտային միջոցին օրենքով սահմանված դեպ­քե­րում ՀՀ ընդհանուր օգտագործման ավտոմոբիլային ճանապարհներով մեկանգամյա փոխա­դրման իրա­կանացման հատուկ թույլտվություն տալու համար սահ­ման­վել է պետական տուրք՝ բազա­յին տուրքի 10‑ապատիկի չափով:

2015 թվականի հոկտեմբերի 6-ին ՀՀ Ազգային Ժողովի կողմից ընդունված` «Պետա­կան տուրքի մասին» Հայաստանի Հանրապետության օրենքում լրացում կա­տա­րելու մասին» ՀՕ-114-Ն ՀՀ օրենքով (ուժի մեջ է մտել 2016 թվականի մայիսի 4-ից) շարունակական մաս­նա­գի­տական զարգացման հավաստագիր ստանալու համար սահմանվել է պետական տուրք` ավագ բուժաշխատողի համար` բազային տուրքի եռապատիկի չափով, իսկ միջին բուժաշ­խա­տողի համար՝ բազային տուրքի չափով:

2015 թվականի դեկտեմբերի 30-ին ՀՀ Ազգային Ժողովի կողմից ընդունված` «Պետա­կան տուրքի մասին» Հայաստանի Հանրապետության օրենքում փոփոխություններ կա­տա­րելու մասին» ՀՕ-195-Ն ՀՀ օրենքով (ուժի մեջ է մտել 2016 թվականի հունիսի 30-ից) փախստականի կենսաչափական տվյալներ պարունակող կոնվենցիոն ճամփորդական փաստաթուղթ և փախստականի նույնականացման քարտ տալու համար սահմանվել է պետական տուրք` համապատասխանաբար բազային տուրքի 25-ապատիկի և 3-ապատիկի չափով:

2016 թվականի փետրվարի 19-ին ՀՀ Ազգային Ժողովի կող­­­մից ընդունված` «Պետական տուրքի մասին» Հայաստանի Հանրապետության օրենքում փոփոխություն և լրացում կա­տա­րելու մասին» Հայաստանի Հանրապետության ՀՕ-30-Ն օրենքով (ուժի մեջ է մտել 2016 թվականի մարտի 20-ից) խաղողի օղի­­ների և խաղողի օղու թորվածքների արտադրության իրականացման իրավունք ձեռք բերելու համար սահմանվել է պետական տուրք տարեկան բազային տուրքի 50-ապատիկի չափով` նախկինում գործող տարեկան բազային տուրքի 15000-ապատիկի փոխարեն:

2016 թվականի մայիսի 12-ին ՀՀ Ազգային Ժողովի կողմից ընդունված` «Պետական տուրքի մասին» Հայաստանի Հանրապետության օրենքում լրացում կա­տա­րելու մասին» ՀՕ-79-Ն ՀՀ օրենքով (ուժի մեջ է մտել 2016 թվականի հունիսի 18-ից) Եվրասիական տնտեսական միության շրջանակներում արտաքին առևտրի ոլորտում սահմանափակումների ենթակա ապրանք­­ներ երրորդ երկրներից ներմուծելու և (կամ) երրորդ երկրներ արտահանելու լիցեն­զիա­ներ կամ թույլտվություններ կամ հավաստագրեր (կամ դրանց կրկնօրինակներ) տրամա­դրելու համար պետական տուրք է սահմանվել բազային տուրքի չափով, եթե Պետական տուրքի մասին ՀՀ օրենքով այլ դրույքաչափ նախատեսված չէ:

2016 թվականի մայիսի 12-ին ՀՀ Ազգային Ժողովի կողմից ընդունված` «Պետական տուրքի մասին» Հայաստանի Հանրապետության օրենքում լրացումներ կա­տա­րելու մասին» ՀՕ-79-Ն ՀՀ օրենքով (ուժի մեջ է մտել 2016 թվականի հունիսի 18-ից) վանակատի (օբսի­դիանի) յուրաքանչյուր հանքավայրի օգտագործման (շահագործման) թույլտվության տրա­մա­դրման համար պետական տուրքի դրույքաչափը բազային տուրքի 10000-ապատիկի փոխարեն սահմանվել է բազային տուրքի 100-ապատիկի չափով:

# Պաշտոնական դրամաշնորհներ

2016 թվականի առաջին կիսամյակում արտաքին աղբյուրներից ստացվել են ավելի քան 9.8 մլրդ դրամ պաշտոնական դրամաշնորհներ` կազմելով ծրագրով կանխատեսված ցուցանիշի 81.7%‑ը: Շեղումը պայմանավորված է որոշ նպատակային ծրագրերի կատարման ընթացքով, ինչի հետևանքով չեն ստացվել կամ պակաս են ստացվել դրանց շրջանակներում նախատեսված միջոցները: Ընդհանուր առմամբ նպատակային ծրագրերի շրջանակներում հաշվետու ժամանակահատվածում ստացվել է 7.9 մլրդ դրամ՝ կազմելով ծրագրային ցուցանիշի 65.5%‑ը: Մասնավորապես՝ 19 նպատակային ծրագրերի շրջանակներում նախատեսված 4.8 մլրդ դրամի չափով միջոցներ չեն ստացվել: Միևնույն ժամանակ, 16 նպատակային ծրագրերի շրջանակներում ստացվել են կիսամյակային ծրագրով նախատեսվածից ավել միջոցներ՝ 6.1 մլրդ դրամ՝ 1.7 մլրդ դրամի փոխարեն, ընդ որում 3.4 մլրդ դրամը տրամադրվել է բյուջեով չնախատեսված ծրագրերի շրջանակներում:

Հաշվետու ժամանակահատվածում պետական բյուջե մուտքագրված դրամաշնորհներից 446.8 մլն դրամը ստացվել է ՀՀ պետական մարմինների արտաբյուջետային ծրագրերի շրջանակներում, որը կազմել է կանխատեսված ցուցանիշի 52.1%-ը: Մյուս նպատակային ծրագրերի շրջանակներում ստացվել է կանխատեսված միջոցների 66.5%‑ը` ավելի քան 7.4 մլրդ դրամ, որից 3.3 մլրդ դրամը տրամադրվել է Եվրոպական միության հարևանության ներդրումային ծրագրի աջակցությամբ իրականացվող ծրագրերի շրջանակներում՝ նախատեսված 862.9 մլն դրամի դիմաց: 1.3 մլրդ դրամ է ստացվել Գլոբալ հիմնադրամի աջակցությամբ իրականացվող ծրագրերի շրջանակներում՝ կազմելով նախատեսվածի 117.4%-ը, 1.4 մլրդ դրամ (նախատեսվածի 113.3%-ը)՝ Համաշխարհային բանկի, 597.4 մլն դրամ (նախատեսվածի 20.4%‑ը)` Ռուսաստանի Դաշնության, 301.1 մլն դրամ (նախատեսվածի 28.7%-ը)` Գերմանիայի զարգացման վարկերի բանկի, 97 մլն դրամ (նախատեսվածի 94%-ը)՝ Գյուղատնտեսության զարգացման միջազգային հիմնադրամի, 52.6 մլն դրամ (նախատեսվածի 93.2%-ը)` ԱՄՆ կառավարության, 119.6 մլն դրամ (նախատեսվածի 41.8%-ը)՝ Վերակառուցման և զարգացման եվրոպական բանկի, 36.2 մլն դրամը (նախատեսվածի 43.9%-ը)՝ ԱՄՆ հիվանդությունների կանխարգելման և վերահսկման կենտրոնի, 298.6 մլն դրամ (նախատեսվածի 44%-ը)՝ Դանիական Թագավորության, 7.2 մլն դրամ (նախատեսվածի 32.1%-ը)՝ ՄԱԿ-ի ՇՄ ծրագրի և Դանիական տեխնիկական համալսարանի համագործակցության կենտրոնի աջակցությամբ իրականացվող ծրագրերի շրջանակներում: Հաշվետու ժամանակահատվածում չեն ստացվել Եվրոպական միության, Եվրոպական ներդրումային բանկի, Նիդերլանդների կառավարության, Գլոբալ էկոլոգիական հիմնադրամի և Իրանի Իսլամական Հանրապետության կողմից նախատեսված նպատակային դրամաշնորհները՝ 2.8 մլրդ դրամ ընդհանուր գումարով:

Շուրջ 2.0 մլրդ դրամ է ստացվել Եվրոպական հարևանության շրջանակներում ՀՀ-ԵՄ գործողությունների ծրագրով նախատեսված՝ «Մասնագիտական կրթության և ուսուցման (ՄԿՈՒ) բարեփոխման շարունակություն և զբաղվածության հայեցակարգի մշակում» 2009 թվականի ֆինանսավորման համաձայնագրի 4-րդ հատկացման գծով, որը նախատեսված է եղել ՀՀ 2015 թվականի պետական բյուջեով, սակայն 2015 թվականին չի ստացվել:

Նախորդ տարվա նույն ժամանակահատվածի համեմատ ՀՀ պետական բյուջե մուտքագրված պաշտոնական դրամաշնորհներն աճել են 2.4 անգամ կամ 5.7 մլրդ դրամով:

# Այլ եկամուտներ

ՀՀ պետական բյուջեի այլ եկամուտները 2016 թվականի առաջին կիսամյակում կազմել են ավելի քան 24.5 մլրդ դրամ կամ կիսամյակային ծրագրով նախատեսված ցուցանիշի 93.5%-ը: Նշված գումարից 11.6 մլրդ դրամը կազմել են ՀՀ պետական հիմնարկների արտաբյուջետային եկամուտները, որոնք կատարվել են 84.9%-ով: Այլ եկամուտների ծրագրից շեղումը պայմանավորված է ապրանքների մատակարարումից ու ծառայությունների մատուցումից ստացված եկամուտների, պետության կողմից ռեզիդենտներին տրամադրված վարկերի օգտագործման տոկոսավճարների և իրավախախտումների համար գործադիր և դատական մարմինների կողմից կիրառվող պատժամիջոցներից մուտքերի համեմատաբար ցածր մակարդակով, որոնք կազմել են ծրագրային ցոցանիշների համապատասխանաբար 81.7%-ը, 74.9%ը և 91.8%-ը: 2015 թվականի առաջին կիսամյակի համեմատ այլ եկամուտները նվազել են 25.4%-ով կամ շուրջ 8.4 մլրդ դրամով` հիմնականում պայմանավորված ռեզիդենտներին տրամադրված վարկերի օգտագործման դիմաց ստացված տոկոսավճարների, ապրանքների մատակարարումից ու ծառայությունների մատուցումից եկամուտների, բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարների և իրավախախտումների համար գործադիր ու դատական մարմինների կողմից կիրառվող պատժամիջոցներից մուտքերի նվազմամբ:

Հաշվետու ժամանակահատածում 322.7 մլն դրամ եմ կազմել պետական սեփականություն հանդիսացող գույքի վարձակալությունից եկամուտները` 3.5 անգամ գերազանցելով ծրագիրը և 29.7%-ով զիջելով 2015 թվականի առաջին կիսամյակի ցուցանիշը՝ պայմանավորված որոշ պարտավորությունների վճարման ժամանակացույցով:

Շուրջ 3.5 մլրդ դրամ կամ նախատեսվածից 24.7%-ով ավել մուտքեր են ստացվել բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից: Նախորդ տարվա նույն ժամանակահատվածի համեմատ նշված մուտքերը նվազել են 19.5%-ով կամ 843.1 մլն դրամով: Ծրագրվածից ավել եկամուտների ստացումը պայմանավորված է նրանով, որ 2016 թվականի ՀՀ պետական բյուջեի առաջին կիսամյակի կատարման ընթացքում արձանագրվել է ՀՀ պետական բյուջեի ելքերի գծով ՀՀ կառավարության կողմից հաստատված եռամսյակային համամասնություններով նախատեսված միջոցների պակաս օգտագործում, մինչդեռ կանխատեսման ժամանակ ենթադրվել է, որ պետական բյուջեի ցուցանիշներն ամբողջությամբ կկատարվեն: Նախորդ տարվա նույն ժամանակահատվածի համեմատ բանկերում և այլ ֆինանսական հաստատություններում բյուջեի ժամանակավոր ազատ միջոցների տեղաբաշխումից ստացված մուտքերը նվազել են 19.5%-ով, որը պայմանավորված է ինչպես 2015 թվականին թողարկված եվրապարտատոմսերով, որոնց ավանդադրումն ապահովել է լրացուցիչ տոկոսային եկամուտ, այնպես էլ տոկոսադրույքների տարբերությամբ, մասնավորապես՝ 2016 թվականի առաջին կիսամյակում ներդրված ավանդների միջին կշռված տոկոսադրույքը կազմել է 8.8%` նախորդ տարվա 12.0%-ի դիմաց:

2016 թվականի առաջին կիսամյակում 100.2 մլն դրամ է մուտքագրվել իրավաբանական անձանց կապիտալում կատարված ներդրումներից ստացվող շահաբաժինների գծով` 100.3%-ով ապահովելով կանխատեսված մուտքերը: Նշված եկամուտները 26.8%-ով զիջել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում 4.3 մլրդ դրամ տոկոսավճարներ են ստացվել պետության կողմից տված վարկերի օգտագործման դիմաց, որոնք առաջին կիսամյակի ծրագրային ցուցանիշն ապահովել են 75.3%-ով և 56.2%-ով զիջել նախորդ տարվա նույն ժամանակահատվածի ցուցանիշը: Մասնավորապես` ռեզիդենտներին տրամադրված վարկերի օգտագործման տոկոսավճարները կազմել են 4.2 մլրդ դրամ կամ ծրագրի 74.9%-ը: Ոչ ռեզիդենտներին տրամադրված վարկերի օգտագործման տոկոսավճարները ստացվել են նախատեսված ծավալով` կազմելով շուրջ 89.4 մլն դրամ:

5.7 մլրդ դրամ պետական բյուջե է մուտքագրվել իրավախախտումների համար գործադիր և դատական մարմինների կողմից կիրառվող պատժամիջոցների գծով` 91.8%-ով ապահովելով ծրագրված և 7.7%-ով զիջելով նախորդ տարվա նույն ժամանակահատվածի ցուցանիշը:

Ապրանքների մատակարարումից և ծառայությունների մատուցումից մուտքերը կազմել են 8.8 մլրդ դրամ` 81.7%‑ով կամ շուրջ 2 մլրդ դրամով զիջելով առաջին կիսամյակի ծրագրային ցուցանիշը: 2015 թվականի առաջին կիսամյակի համեմատ նշված եկամուտները նվազել են 17.2%-ով կամ 1.8 մլրդ դրամով:

Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներից մուտքերը կազմել են ավելի քան 1.7 մլրդ դրամ` 3.8 անգամ գերազանցելով 2016 թվականի առաջին կիսամյակի համար նախատեսված ցուցանիշը և 40.8%-ով՝ նախորդ տարվա նույն ժամանակահատվածի ցուցանիշը:

Ոչ պաշտոնական դրամաշնորհների գծով պետական բյուջե է մուտքագրվել շուրջ 88.7 մլն դրամ՝ 100.5%-ով ապահովելով ծրագրված և 7.1%-ով զիջելով նախորդ տարվա նույն ժամանակահատվածի ցուցանիշը:

***ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ***

ՀՀ կառավարության ծրագրով 2016 թվականի առաջին կիսամյակում նախատեսվել էր 640.7 մլրդ դրամ[[15]](#footnote-15) ծախսերի կատարում: Հաշվի առնելով «Հայաստանի Հանրապետության 2016 թվականի պետական բյուջեի մասին» ՀՀ օրենքի 9-րդ հոդվածի 10‑րդ կետի և 11-րդ հոդվածի 3-րդ կետի պահանջները, որոնց համաձայն ՀՀ պետական բյուջեի ծրագրային և փաստացի ցուցանիշներում ներառվել են նաև ՀՀ պետական մարմինների արտաբյուջետային միջոցները և ՀՀ պետական բյուջեից առանց սահմանափակման իրականացվող ծախսերը, ինչպես նաև կիրառելով պետական բյուջեում փոփոխություններ կատարելու վերաբերյալ օրենքով կառավարությանը վերապահված լիազորությունները` ՀՀ պետական բյուջեի ծախսերի առաջին կիսամյակի ծրագիրը ճշտվել է` կազմելով 687.1 մլրդ դրամ, որի դիմաց փաստացի ծախսերը կազմել են 631.8 մլրդ դրամ: Պետական բյուջեի ծախսերի կիսամյակային ծրագիրը կատարվել է 92%-ով, ընդ որում, շեղումների ընդհանուր գումարի 57.1%-ը բաժին է ընկել ընթացիկ ծախսերին, 42.9%-ը՝ ոչ ֆինանսական ակտիվների հետ գործառնություններին: Հարկ է նշել, որ չնայած բյուջետային ծախսերի համեմատաբար ցածր կատարողականին` ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական և ժամանակին կատարումը: Նախորդ տարվա նույն ժամանակահատվածի համեմատ պետական բյուջեի ծախսերն աճել են 6.2%-ով կամ 36.7 մլրդ դրամով` հիմնականում պայմանավորված տոկոսավճարների, դրամաշնորհների, սոցիալական նպաստների, կենսաթոշակների ու շենքերի և շինությունների շինարարության ծախսերի աճով:

Հաշվետու ժամանակահատվածում ընթացիկ ծախսերը կազմել են ավելի քան 588 մլրդ դրամ, որոնց կիսամյակային ծրագիրը կատարվել է 94.9%-ով: Նախորդ տարվա առաջին կիսամյակի համեմատ նշված ծախսերն աճել են 6.1%-ով կամ շուրջ 34.1 մլրդ դրամով:

Ընթացիկ ծախսերից 60.5 մլրդ դրամն ուղղվել է պետական հիմնարկների աշխատողների աշխատավարձերի վճարմանը` կազմելով ծրագրի 96%-ը և 4.2%-ով գերազանցելով նախորդ տարվա առաջին կիսամյակի ցուցանիշը:

Ծառայությունների և ապրանքների ձեռք բերման նպատակով պետական բյուջեից օգտագործվել է շուրջ 68.9 մլրդ դրամ, որը կազմում է կիսամյակային ծրագրի 83.4%-ը: Նշված ծախսերը 36.5%-ով զիջել են նախորդ տարվա համապատասխան ցուցանիշը` հիմնականում պայմանավորված նախադպրոցական և հանրակրթական հաստատությունների ֆինանսավորման սկզբունքի փոփոխությամբ. եթե նախորդ տարի այն դիտարկվում էր որպես պայմանագրային ծառայությունների ձեռքբերում, ապա 2016 թվականից՝ որպես նշված կազմակերպությունների սուբսիդավորում:

Հաշվետու ժամանակահատվածում շուրջ 44.5 մլրդ դրամ ուղղվել է կառավարության պարտքի սպասարկմանը` կազմելով կիսամյակային ծրագրի 98%-ը: Մասնավորապես` 17.8 մլրդ դրամ (96.8%) տրամադրվել է ներքին պարտքի և 26.7 մլրդ դրամ (98.8%)՝ արտաքին պարտքի սպասարկմանը: Ներքին տոկոսավճարի փաստացի ցուցանիշի տնտեսումը պայմանավորված է գանձապետական պարտատոմսերի արժեկտրոնի նկատմամբ ավելի բարձր եկամտաբերությամբ հետգնումների իրականացմամբ: Արտաքին պարտքի սպասարկման ծախսերի տնտեսումն արձանագրվել է միջազգային կազմակերպություններից, օտարերկրյա պետություններից և առևտրային բանկերից ստացված վարկերի սպասարկման ծախսերում՝ պայմանավորված 6‑ամսյա ԱՄՆ դոլարի LIBOR, 6‑ամսյա EURIBOR կանխատեսումային և հաշվետու ժամանակաշրջանի ընթացքում փաստացի ձևավորված դրույքաչափերի տարբերությամբ, ինչպես նաև որոշ արտաքին վարկերի գծով նախատեսվածից պակաս միջոցների ստացման հանգամանքով: Պարտքի սպասարկման ծախսերը նախորդ տարվա նույն ցուցանիշի համեմատ աճել են 33.5%-ով կամ 11.2 մլրդ դրամով: Մասնավորապես` ներքին պարտքի սպասարկման ծախսերն աճել են 8.4%-ով կամ 1.4 մլրդ դրամով, ինչը պայմանավորված է գանձապետական պարտատոմսերի շրջանառության ծավալի ավելացմամբ: Արտաքին պարտքի սպասարկման ծախսերում արձանագրվել է 57.9%-ով կամ 9.8 մլրդ դրամով աճ, որը հիմնականում պայմանավորված է թողարկված արտարժութային պետական պարտատոմսերի ծավալի աճով: Արտաքին պարտքի սպասարկման ծախսերի աճի վրա ազդել են նաև հետևյալ գործոնները՝ կառավարության արտաքին վարկերի արժութային զամբյուղում ներառված արժույթների՝ ՀՀ դրամի նկատմամբ փոխարկումների աճը, կառավարության արտաքին վարկերի գծով պարտքի ծավալի աճը և 6-ամսյա ԱՄՆ դոլարի Libor-ի դրույքաչափի աճը:

2016 թվականի առաջին կիսամյակում ՀՀ պետական բյուջեից տրամադրվել են շուրջ 54.2 մլրդ դրամ սուբսիդիաներ` կազմելով կիսամյակային ծրագրի 97%-ը: Նշված գումարից 51.2 մլրդ դրամը տրամադրվել է պետական կազմակերպություններին, 3 մլրդ դրամը` ոչ պետական կազմակերպություններին: Նախորդ տարվա նույն ժամանակահատվածի համեմատ սուբսիդիաների գծով ծախսերն աճել են 3.4 անգամ կամ 38.3 մլրդ դրամով՝ հիմնականում պայմանավորված կրթության ոլորտի ֆինանսավորման սկզբունքի վերոհիշյալ փոփոխությամբ, ինչպես նաև ջրամատակարարման և տրանսպորտի ոլորտներին տրամադրված սուբսիդիաների աճով:

Հաշվետու ժամանակահատվածում ՀՀ պետական բյուջեի ընթացիկ ծախսերի 13%-ը կամ 76.7 մլրդ դրամ տրամադրվել է դրամաշնորհներին` ապահովելով 96% կատարողական: Նշված գումարից 75.5 մլրդ դրամը տրամադրվել է պետական հատվածի այլ մակարդակներին, որից 23.5 մլրդ դրամը` համայնքների բյուջեներին համահարթեցման սկզբունքով տրվող դոտացիաների ֆինանսավորմանը, որը կատարվել է 100%-ով: Շուրջ 1.2 մլրդ դրամ է տրամադրվել միջազգային կազմակերպություններին ՀՀ անդամակցության համար` կազմելով ծրագրի 80.7%-ը: 2015 թվականի առաջին կիսամյակի համեմատ պետական բյուջեից տրամադրված դրամաշնորհներն աճել են 14.7%‑ով` հիմնականում պայմանավորված ավելացված արժեքի հարկի վերադարձի ծախսերի աճով:

Հաշվետու ժամանակահատվածում ՀՀ պետական բյուջեի ընթացիկ ծախսերի 33.3%-ը` 195.9 մլրդ դրամ, ուղղվել է սոցիալական նպաստներին և կենսաթոշակներին` ապահովելով ներկայացված բոլոր պարտավորությունների կատարումը և արձանագրելով կիսամյակային ծրագրի 97.6% կատարողական: Մասնավորապես` 62 մլրդ դրամ տրամադրվել է նպաստներին, 133.9 մլրդ դրամ` կենսաթոշակներին, որոնք կազմել են ծրագրի համապատասխանաբար 93.7%-ը և 99.6%-ը: Նախորդ տարվա նույն ժամանակահատվածի համեմատ նպաստների և կենսաթոշակների ծախսերն աճել են համապատասխանաբար 6.6%-ով (3.8 մլրդ դրամով) և 1.9%-ով (2.5 մլրդ դրամով):

2016 թվականի առաջին կիսամյակում 87.4 մլրդ դրամ է տրամադրվել այլ ծախսերին` կազմելով կիսամյակային ծրագրի 94.8%-ը: 2015 թվականի նույն ժամանակահատվածի համեմատ այլ ծախսերն աճել են 6.9%-ով:

ՀՀ պետական բյուջեի ոչ ֆինանսական ակտիվների հետ գործառնությունները հաշվետու ժամանակահատվածում կազմել են 43.8 մլրդ դրամ կամ ծրագրի 64.8%-ը: Մասնավորապես` 46.8 մլրդ դրամ տրամադրվել է ոչ ֆինանսական ակտիվների գծով ծախսերին` կազմելով առաջին կիսամյակի ծրագրի 65.9%-ը: Ոչ ֆինանսական ակտիվների գծով ծախսերի շեղումը ծրագրից արձանագրվել է հիմնականում արտաքին աջակցությամբ իրականացվող ծրագրերում, որոնց շրջանակներում կատարվել է կապիտալ ծախսերի 79.7%-ը` կազմելով 37.3 մլրդ դրամ կամ ծրագրված ծախսերի 69.2%‑ը: Ոչ ֆինանսական ակտիվների գծով ծախսերը 10%-ով գերազանցել են 2015 թվականի առաջին կիսամյակի ցուցանիշը՝ պայմանավորված շենքերի և շինությունների շինարարության, կապիտալ վերանորոգման և նախագծահետազոտական ծախսերի աճով: Ոչ ֆինանսական ակտիվների օտարումից մուտքերը հաշվետու կիսամյակում կազմել են շուրջ 3.1 մլրդ դրամ` կանխատեսված 3.6 մլրդ դրամի և նախորդ տարվա նույն ժամանակահատվածում մուտքագրված 1.5 մլրդ դրամի դիմաց:

**Գործառական դասակարգում**

2016 թվականի առաջին կիսամյակում *ընդհանուր բնույթի հանրային ծառայությունների* գծով ՀՀ պետական բյուջեի ծախսերը կազմել են 132.9 մլրդ դրամ` 91.7%‑ով ապահովելով կիսամյակային ծրագրի կատարումը: Շեղումը հիմնականում պայմանավորված է «Ֆինանսական և հարկաբյուջետային հարաբերություններ», «Օրենսդիր և գործադիր մարմիններ, պետական կառավարում», և «Պետական պարտքի գծով գործառնություններ» դասերում ընդգրկված ծրագրերի կատարողականով: 2016 թվականի առաջին կիսամյակի համեմատ ընդհանուր բնույթի հանրային ծառայությունների ծախսերն աճել են 13.1%-ով՝ հիմնականում պայմանավորված պետական պարտքի գծով գործառնությունների, այլ դասերին չպատկանող ընդհանուր բնույթի հանրային ծառայությունների և կառավարության տարբեր մակարդակների միջև իրականացվող ընդհանուր բնույթի տրանսֆերտների դասերի ծախսերի աճով:

*«Օրենսդիր և գործադիր մարմիններ, պետական կառավարում»* դասի ծախսերն առաջին կիսամյակում կազմել են 9.5 մլրդ դրամ՝ ապահովելով ծրագրի 86%-ը: Շեղումը հիմնականում առաջացել է գործադիր իշխանության, պետական կառավարման հանրապետական և տարածքային կառավարման մարմինների պահպանման և վարչական օբյեկտների հիմնանորոգման ծախսերում, որոնք կազմել են համապատասխանաբար 6 մլրդ դրամ և 528.9 մլն դրամ կամ ծրագրով նախատեսված ծախսերի 86.9%-ը և 57.1%-ը: Նախորդ տարվա նույն ժամանակահատվածի համեմատ օրենսդիր և գործադիր մարմինների ու պետական կառավարման ծախսերն աճել են 4.3%‑ով` հիմնականում պայմանավորված վարչական օբյեկտների հիմնանորոգման և գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի աճով:

*Ֆինանսական և հարկաբյուջետային հարաբերությունների* դասի ծրագրերին հաշվետու ժամանակահատվածում տրամադրվել է շուրջ 33.6 մլրդ դրամ, որը կազմում է նախատեսված ցուցանիշի 78.9%-ը: Ծախսերի շեղումը ծրագրից հիմնականում պայմանավորված է Հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի ծախսերի կատարողականով, որը կազմել է 31.8%, ինչպես նաև արտաքին աջակցությամբ իրականացվող ծրագրերի կատարողականով: Մասնավորապես՝ ՌԴ կառավարության աջակցությամբ իրականացվող ԵՏՄ-ին անդամակցության շրջանակներում ՀՀ-ին տեխնիկական և ֆինանսական աջակցություն ցուցաբերելու դրամաշնորհային ծրագրի գծով նախատեսված միջոցներն օգտագործվել են 8.7%-ով՝ կազմելով 203.1 մլն դրամ, Եվրոպական ներդրումային բանկի աջակցությամբ իրականացվող ՀՀ պետական սահմանի «Բագրատաշեն», «Բավրա» և «Գոգավան» անցման կետերի արդիականացման ծրագրի ու Հայաստանի Հանրապետության կառավարության և Չինական Արտահանման-ներմուծման բանկի աջակցությամբ իրականացվող ՀՀ մաքսային զննման տեխնոլոգիաների ու սարքավորումների արդիականացման վարկային ծրագրի շրջանակներում նախատեսված միջոցներն օգտագործվել են համապատասխանաբար 60.4%-ով և 18%-ով՝ կազմելով 1.5 մլրդ դրամ և 324 մլն դրամ: Չեն օգտագործվել ՀՀ պետական սահմանի «Բագրատաշեն», «Բավրա» և «Գոգավան» անցման կետերի արդիականացման ծրագրի շրջանակներում նախատեսված Եվրոպական միության դրամաշնորհային միջոցները՝ 1.8 մլրդ դրամի չափով: Միևնույն ժամանակ, նշված ծրագրին աջակցելու նպատակով Եվրոպական միության Հարևանության ներդրումային ծրագրի շրջանակներում տրամադրված դրամաշնորհային միջոցների հաշվին կատարվել են 1.4 մլրդ դրամի ծախսեր, որոնք պետական բյուջեում նախատեսված չեն: Ֆինանսական և հարկաբյուջետային հարաբերությունների դասում հատկացումների զգալի մասը` 21.5 մլրդ դրամ, ուղղվել է արտահանողներին ավելացված արժեքի հարկի գծով առաջացած գերավճարների վերադարձին, որն օգտագործվել է 99.5%-ով: Նախորդ տարվա նույն ժամանակահատվածի համեմատ ֆինանսական և հարկաբյուջետային հարաբերությունների դասի ծախսերը նվազել են 3.9%-ով` հիմնականում պայմանավորված Չինական Արտահանման-ներմուծման բանկի աջակցությամբ իրականացվող ՀՀ մաքսային զննման տեխնոլոգիաների ու սարքավորումների արդիականացման վարկային ծրագրի շրջանակներում կատարված ծախսերի, Հարկային ծառայության մարմնի համակարգի և մաքսային ծառայության նյութական խրախուսման ու համակարգի զարգացման ֆոնդի ծախսերի և դրոշմապիտակների ձեռքբերման ծախսերի նվազմամբ:

 Հաշվետու ժամանակահատվածում շուրջ 7 մլրդ դրամ է տրամադրվել *արտաքին հարաբերությունների* դասի ծրագրերին, որը կազմել է նախատեսված հատկացումների 95.9%-ը: Շեղումը հիմնականում պայմանավորված է արտասահմանյան պաշտոնական գործուղումների և գործադիր իշխանության, պետական կառավարման հանրապետական ու տարածքային կառավարման մարմինների պահպանման ծախսերի կատարողականով, որոնք կազմել են համապատասխանաբար 148.5 մլն դրամ (62.4%) և 519.1 մլն դրամ (89.3%) դրամ: Տվյալ դասի ծախսերի զգալի մասը՝ 4.7 մլրդ դրամ, ուղղվել է ՀՀ դեսպանությունների և ներկայացուցչությունների պահպանմանը, որոնք կատարվել են 98.8%-ով: Նախորդ տարվա նույն ժամանակահատվածի համեմատ արտաքին հարաբերությունների դասի ծախսերն աճել են 13.2%-ով՝ հիմնականում պայմանավորված ՀՀ դեսպանությունների ու ներկայացուցչությունների պահպանման և միջազգային կազմակերպություններին Հայաստանի Հանրապետության անդամակցության ծախսերի աճով:

*Ընդհանուր բնույթի ծառայությունների* խմբի ծախսերը հաշվետու ժամանակահատվածում կազմել են շուրջ 2.4 մլրդ դրամ կամ կիսամյակի համար նախատեսվածի 92.7%-ը:

Նշված խմբում ընգրկված՝ *աշխատակազմի (կադրերի) գծով ընդհանուր բնույթի ծառայությունների* դասին 2016 թվականի առաջին կիսամյակում տրամադրվել է 320.8 մլն դրամ, որը կազմել է ծրագրային հատկացումների 97.6%-ը: Նշված գումարից 124.1 մլն դրամն ուղղվել է տվյալ դասում ընդգրկված՝ գործադիր իշխանության, պետական կառավարման հանրապետական և տարածքային կառավարման մարմինների պահպանմանը, որը կատարվել է 96.6%-ով, 55.6 մլն դրամը՝ քաղաքացիական ծառայության կադրերի ռեզերվում գտնվող քաղաքացիական ծառայողների վարձատրությանը, որը կազմել է նախատեսված ցուցանիշի 100%-ը, 141.1 մլն դրամը՝ քաղաքացիական կացության ակտերի գրանցման ծառայության գործունեության կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման ֆինանսավորմանը, որը կատարվել է 97.5%-ով: Նախորդ տարվա նույն ժամանակահատվածի համեմատ աշխատակազմի (կադրերի) գծով ընդհանուր բնույթի ծառայությունների դասի ծախսերը գրեթե չեն փոփոխվել:

2016 թվականի առաջին կիսամյակում *ծրագրման և վիճակագրական ընդհանուր ծառայությունների* դասին տրամադրվել է 1.6 մլրդ դրամ, որը կազմել է ծրագրային հատկացումների 91.5%-ը: Դասի բոլոր ծրագրերում արձանագրվել են շեղումներ: Մասնավորապես՝ «Գյումրու և Վանաձորի տեխնոլոգիական կենտրոնների գործունեության իրականացման» և «2015 թվականի Հայաստանի ժողովրդագրության և առողջության հարցերի հետազոտության» ծրագրերի շրջանակներում կատարվել են համապատասխանաբար 25.5 մլն դրամ և 223.9 մլն դրամ ծախսեր, որոնք կազմել են ծրագրված ցուցանիշների 40%-ը և 87.6%-ը: Տվյալ դասում ընդգրկված՝ գործադիր իշխանության, պետական կառավարման հանրապետական և տարածքային կառավարման մարմինների պահպանման ու պետական վիճակագրական տեղեկատվության հավաքագրման համար նախատեսված միջոցներն օգտագործվել են համապատասխանաբար 93.3%-ով և 90.7%-ով՝ կազմելով 453.5 մլն դրամ և 293.4 մլն դրամ: Նախորդ տարվա նույն ժամանակահատվածի համեմատ ծրագրման և վիճակագրական ընդհանուր ծառայությունների դասի ծախսերն աճել են 2.1 անգամ` հիմնականում պայմանավորված «ՀՀ պետական մարմիններին լիցենզիոն ծրագրային փաթեթներով ապահովում» և «2015 թվականի Հայաստանի ժողովրդագրության և առողջության հարցերի հետազոտություն» ծրագրերի շրջանակներում միջոցների հատկացմամբ՝ համապատասխանաբար 577.2 մլն դրամ և 223.9 մլն դրամ, որոնք 2015 թվականին նախատեսված չեն եղել:

*Ընդհանուր բնույթի այլ ծառայությունների* դասին տրամադրվել է 460.4 մլն դրամ, որը կազմել է հաշվետու ժամանակահատվածի ծրագրային հատկացումների 93.7%-ը: Շեղումը հիմնականում պայմանավորված է տվյալ դասում ընդգրկված գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի կատարողականով, որը կազմել է 89.2% կամ 247.7 մլն դրամ: Նախորդ տարվա նույն ժամանակահատվածի համեմատ ընդհանուր բնույթի այլ ծառայությունների ծախսերը նվազել են 7.8%‑ով՝ պայմանավորված «Սպասարկում» ՊՈԱԿ-ին պետական աջակցության և գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի կրճատմամբ՝ համապատասխանաբար 17.3%-ով և 3.7%-ով:

2016 թվականի առաջին կիսամյակում ՀՀ պետական բյուջեից 4.3 մլրդ դրամ է տրամադրվել *ընդհանուր բնույթի հետազոտական աշխատանքներին`* կազմելով ծրագրային հատկացումների 88.4%-ը: Շեղումը հիմնականում պայմանավորված է գիտական և գիտատեխնիկական գործունեության ենթակառուցվածքների պահպանման ու զարգացման ծախսերի կատարողականով, որոնք կազմել են 3.2 մլրդ դրամ կամ նախատեսվածի 88.1%-ը: Գիտաշխատողներին գիտական աստիճանների համար տրվող հավելավճարների և «Ա. Ալիխանյանի անվան ազգային գիտական լաբորատորիա» հիմնադրամի գիտական և գիտատեխնիկական գործունեության ենթակառուցվածքի պահպանման, զարգացման ու գիտական ներուժի արդիականացման ծրագրերի շրջանակներում նախատեսված միջոցները նույնպես ամբողջությամբ չեն օգտագործվել և կազմել են համապատասխանաբար 347.8 մլն դրամ (85.2%) և 283.9 մլն դրամ (84.2%): 2015 թվականի առաջին կիսամյակի համեմատ ընդհանուր բնույթի հետազոտական աշխատանքների ծախսերը նվազել են 1.8%-ով` հիմնականում պայմանավորված գիտական և գիտատեխնիկական գործունեության ենթակառուցվածքների պահպանման ու զարգացման և գիտաշխատողներին գիտական աստիճանների համար տրվող հավելավճարների գծով ծախսերի նվազմամբ:

2016 թվականի առաջին կիսամյակում *ընդհանուր բնույթի հանրային ծառայությունների գծով հետազոտական և նախագծային աշխատանքներին* ՀՀ պետական բյուջեից տրամադրվել է 611.8 մլն դրամ` ապահովելով 84.9% կատարողական: 2015 թվականի առաջին կիսամյակի համեմատ նշված ծախսերը նվազել են 29.7%-ով՝ հիմնականում պայմանավորված գիտական և գիտատեխնիկական գործունեության պայմանագրային (թեմատիկ) հետազոտությունների շրջանակներում օգտագործված միջոցների կրճատմամբ, որոնք կազմել են 518.8 մլն դրամ կամ նախատեսվածի 82.7%-ը:

*Այլ դասերին չպատկանող ընդհանուր բնույթի հանրային ծառայություններին* տրամադրվել է 6.5 մլրդ դրամ, որը կազմել է առաջին կիսամյակի ծրագրային հատկացումների 111.6%-ը: Ծրագրված ցուցանիշի գերազանցումը հիմնականում պայմանավորված է Համաշխարհային բանկի աջակցությամբ իրականացվող Էլեկտրոնային հասարակության և մրցունակության համար նորարարության ծրագրի կատարողականով, որը կազմել է 3.1 մլրդ դրամ կամ 207%: Նախատեսվածից ավել միջոցներ են օգտագործվել նաև տվյալ դասում ընդգրկված, Համաշխարհային բանկի աջակցությամբ իրականացվող՝ Քաղաքաշինական թույլտվությունների էլեկտրոնային մշակման և մեկ պատուհանից տրամադրման ծրագրի համար ԻԶՀ (Ինստիտուցիոնալ զարգացման հիմնադրամի) դրամաշնորհային ծրագրի, Երիտասարդների ներգրավվածության խթանման դրամաշնորհային ծրագրի, Պետական հատվածի բարեփոխումների երկրորդ ծրագրի, ՀՀ ֆինանսների նախարարության կարողությունների զարգացման դրամաշնորհային ծրագրի և Կենսաթոշակների մասին հանրային իրազեկման և գրագիտության դրամաշնորհային ծրագրի շրջանակներում, որոնք ընդհանուր առմամբ կազմել են 861.2 մլն դրամ՝ նախատեսված 684.3 մլն դրամի դիմաց: Տվյալ դասի ծախսերից շուրջ 1.3 մլրդ դրամը կազմել են ՀՀ կառավարությանն առընթեր անշարժ գույքի կադաստրի պետական կոմիտեի ստորաբաժանումների կողմից մատուցվող ծառայություններից ստացվող եկամուտների հաշվին կոմիտեի համակարգի գծով իրականացվող ծախսերը, որոնք կատարվել են 71.9%-ով: Պակաս են օգտագործվել նաև Համաշխարհային բանկի աջակցությամբ իրականացվող՝ Հարկային վարչարարության արդիականացման և Առևտրի ու ենթակառուցվածքների զարգացման ծրագրերի շրջանակներում նախատեսված միջոցները՝ համապատասխանաբար 38%-ով (130.4 մլն դրամ) և 10%-ով (20.8 մլն դրամ): Այլ դասերին չպատկանող ընդհանուր բնույթի հանրային ծառայությունների դասի ծախսերը նախորդ տարվա առաջին կիսամյակի համեմատ աճել են 40%‑ով, ինչը հիմնականում պայմանավորված է Համաշխարհային բանկի աջակցությամբ իրականացվող Էլեկտրոնային հասարակության և մրցունակության համար նորարարության ծրագրի շրջանակներում կատարված ծախսերի 2.9 անգամ աճով:

2016 թվականի առաջին կիսամյակում *պետական պարտքի գծով գործառնություններին* տրամադրվել է 44.5 մլրդ դրամ, որը կազմել է առաջին կիսամյակի ծրագրային հատկացումների 98%-ը: Որոշակի տնտեսում է արձանագրվել ՀՀ պետական արժեթղթերի (գանձապետական պարտատոմսերի) սպասարկման և օտարերկրյա պետություններից, միջազգային կազմակերպություններից ու այլ արտաքին աղբյուրներից ստացված վարկերի սպասարկման ծախսերում, որոնք կազմել են համապատասխանաբար 17.8 մլրդ դրամ (96.8%) և 11.1 մլրդ դրամ (97.3%): Արտարժութային պետական պարտատոմսերի սպասարկման համար նախատեսված միջոցներն ամբողջությամբ օգտագործվել են՝ կազմելով շուրջ 15.6 մլրդ դրամ: Նախորդ տարվա նույն ժամանակահատվածի համեմատ պետական պարտքի սպասարկման ծախսերն աճել են 37%‑ով:

Հաշվետու ժամանակահատվածում *կառավարության տարբեր մակարդակների միջև իրականացվող ընդհանուր բնույթի տրանսֆերտները* կազմել են 24.6 մլրդ դրամ` ապահովելով 99.7% կատարողական: Միջոցների հիմնական մասն ուղղվել է ՀՀ համայնքների բյուջեներին ֆինանսական համահարթեցման սկզբունքով դոտացիաների տրամադրմանը և ՀՀ Ազգային Ժողովի ընդունած օրենքների կիրարկման արդյունքում համայնքների բյուջեների եկամուտների կորուստների փոխհատուցմանը, որոնք տրամադրվել են նախատեսված ողջ ծավալով՝ կազմելով շուրջ 23.6 մլրդ դրամ: Նախորդ տարվա առաջին կիսամյակի համեմատ կառավարության տարբեր մակարդակների միջև իրականացվող ընդհանուր բնույթի տրանսֆերտներն աճել են 5.1%‑ով` հիմնականում պայմանավորված համայնքների բյուջեներին տրամադրվող դոտացիաների 6.9% աճով:

Հաշվետու ժամանակահատվածում *պաշտպանության* բնագավառին ՀՀ պետական բյուջեից տրամադրվել է 88.3 մլրդ դրամ՝ ապահովելով ծրագրի 91.3%-ը: Նշված միջոցներից 86.1 մլրդ դրամը տրամադրվել է ռազմական պաշտպանությանը, 80.3 մլն դրամը` արտաքին ռազմական օգնությանը, 470.1 մլն դրամը` պաշտպանության ոլորտում հետազոտական և նախագծային աշխատանքներին, 1.7 մլրդ դրամը` այլ դասերին չպատկանող պաշտպանական ծախսերին, որոնք կազմել են ծրագրային հատկացումների համապատասխանաբար 91.8%‑ը, 99%-ը, 95.5%-ը և 68.3%‑ը: Ծրագրից շեղումը հիմնականում պայմանավորված է ռազմական կարիքների բավարարման ծախսերի կատարողականով, որը կազմել է 93.7% կամ 85.8 մլրդ դրամ: Նախորդ տարվա առաջին կիսամյակի համեմատ պաշտպանության ծախսերն աճել են 4.8%‑ով` հիմնականում պայմանավորված ռազմական կարիքների բավարարման ծախսերի աճով:

*Հասարակական կարգի, անվտանգության և դատական գործունեության բնագավառին* 2016 թվականի առաջին կիսամյակում ՀՀ պետական բյուջեից տրամադրվել է 50.9 մլրդ դրամ՝ ապահովելով կիսամյակային ծրագրի 92.6% կատարողական: Բաժնի բոլոր դասերում արձանագրվել են ծրագրից շեղումներ: Նշված բաժնի ծախսերի 71.3%-ն ուղղվել է հասարակական կարգի և անվտանգության պահպանության, 5.2%-ը` փրկարար ծառայության, 8.8%‑ը` դատական գործունեության և իրավական պաշտպանության, 2.9%‑ը` դատախազության, 7.2%‑ը` կալանավայրերի և 4.6%‑ը` նախաքննության ծախսերի ֆինանսավորմանը: Նախորդ տարվա նույն ժամանակահատվածի համեմատ հասարակական կարգի, անվտանգության և դատական գործունեության բնագավառի ծախսերը նվազել են 1.7%-ով կամ 884.3 մլն դրամով` հիմնականում պայմանավորված կալանավայրերի և ոստիկանության ծախսերի կրճատմամբ:

Հաշվետու կիսամյակում 36.3 մլրդ դրամ է տրամադրվել *հասարակական կարգի և անվտանգության* բնագավառին՝ ապահովելով կիսամյակային ծրագրի 93% կատարողական: Նշված գումարից 27.6 մլրդ դրամ տրամադրվել է ոստիկանությանը, 7.6 մլրդ դրամ` Ազգային անվտանգությանը և 1.1 մլրդ դրամ` պետական պահպանությանը: Շեղումը հիմնականում առաջացել է ՀՀ կառավարությանն առընթեր ոստիկանության արտաբյուջետային միջոցների հաշվին նախատեսված ծախսերի, ազգային անվտանգության ապահովման և հասարակական կարգի պահպանության ապահովման ծախսերի գծով: 2015 թվականի առաջին կիսամյակի համեմատ ազգային անվտանգության և պետական պահպանության ծախսերն աճել են համապատասխանաբար 5.1%-ով և 1.3%-ով՝ հիմնականում պայմանավորված նշված համակարգերում աշխատանքի վարձատրության ծախսերի աճով, իսկ ոստիկանության ծախսերը նվազել են 2.2%-ով՝ հիմնականում պայմանավորված ՀՀ կառավարությանն առընթեր ոստիկանության արտաբյուջետային ծրագրերի շրջանակներում կատարված ծախսերի նվազմամբ: Նշենք, որ նախորդ տարիներին պետական պահպանության ծախսերն ընդգրկված են եղել Ազգային անվտանգության ծախսերի դասում:

*Փրկարար ծառայության* ծախսերը հաշվետու ժամանակահատվածում կազմել են շուրջ 2.7 մլրդ դրամ՝ ապահովելով ծրագրի 95.2%-ով կատարում և 2%-ով զիջելով 2015 թվականի առաջին կիսամյակի ցուցանիշը, որը հիմնականում պայմանավորված է փրկարար ծառայության համակարգի ստորաբաժանումների պահպանման ծախսերի կատարողականով:

*Դատական գործունեությանը և իրավական պաշտպանությանը* տրամադրվել է 4.5 մլրդ դրամ՝ ապահովելով ծրագրի 90.9%-ով կատարում: Նշված գումարից 4.2 մլրդ դրամը կազմել են դատարանների, 266.6 մլն դրամը՝ իրավական պաշտպանության դասի ծախսերը, որոնք կատարվել են համապատասխանաբար 90.8%-ով և 92.4%-ով: Շեղումը հիմնականում պայմանավորված է ՀՀ դատարանների պահպանման ծախսերի կատարողականով, որը կազմել է 91.3% կամ 3.3 մլրդ դրամ: 2015 թվականի առաջին կիսամյակի համեմատ դատական գործունեության և իրավական պաշտպանության ծախսերն աճել են 1.9%-ով:

*Դատախազության* խմբի ծախսերը հաշվետու ժամանակահատվածում կազմել են 1.5 մլրդ դրամ կամ ծրագրի 96.1%-ը: Միջոցներն ուղղվել են ՀՀ դատախազության պահպանմանը և 14.5%-ով գերազանցել 2015 թվականի առաջին կիսամյակի ցուցանիշը՝ հիմնականում պայմանավորված աշխատանքի վարձատրության ծախսերի աճով:

Հաշվետու ժամանակահատվածում 3.6 մլրդ դրամ է տրամադրվել *կալանավայրերին`* կազմելով ծրագրի 90.4%-ը և 20.4%-ով զիջելով նախորդ տարվա համապատասխան ցուցանիշը, ինչը հիմնականում պայմանավորված է 2015 թվականին քրեակատարողական համակարգում իրականացված մեծածավալ շինարարական աշխատանքներով:

Ավելի քան 2.3 մլրդ դրամ են կազմել *նախաքննության* ծախսերը՝ ապահովելով ծրագրի 88.7%‑ը: Շեղումը հիմնականում պայմանավորված է ՀՀ քննչական կոմիտեի պահպանման ծախսերի կատարողականով, որը կազմել է 89.1% կամ 2.1 մլրդ դրամ: Շուրջ 232.4 մլն դրամ ուղղվել է ՀՀ հատուկ քննչական ծառայության պահպանմանը՝ կազմելով ծրագրի 87.6%-ը: Նախորդ տարվա առաջին կիսամյակի համեմատ նախաքննության դասի ծախսերի աճը կազմել է 3.2% կամ 72.7 մլն դրամ, ինչը պայմանավորված է ՀՀ քննչական կոմիտեի պահպանման ծախսերի 7.3% աճով և հիմնականում աշխատանքի վարձատրության ծախսերի աճի արդյունք է հանդիսանում:

2016 թվականի առաջին կիսամյակում *տնտեսական հարաբերությունների* բաժնի ծախսերը կազմել են շուրջ 48.8 մլրդ դրամ և ապահովել եռամսյակային ծրագրի 80.8% կատարողական: Շեղումը հիմնականում պայմանավորված է ճանապարհային տրանսպորտի, վառելիքի այլ տեսակների, էլեկտրաէներգիայի ու խողովակաշարային և այլ տրանսպորտի դասերի ծախսերի կատարողականով: Նախորդ տարվա նույն ժամանակահատվածի համեմատ տնտեսական հարաբերությունների ծախսերն աճել են 48%‑ով կամ 15.8 մլրդ դրամով, ինչը հիմնականում պայմանավորված է գյուղատնտեսության, ճանապարհային տրանսպորտի, էլեկտրաէներգիայի, ոռոգման և վառելիքի այլ տեսակների դասերի ծախսերի աճով:

Հաշվետու ժամանակահատվածում շուրջ 1.3 մլրդ դրամ են կազմել *ընդհանուր բնույթի տնտեսական և առևտրային հարաբերությունների* դասիծախսերը` ապահովելով կիսամյակային ծրագրի 66.5%-ը: Նշված ցուցանիշը հիմնականում պայմանավորված է տվյալ դասում ընդգրկված՝ գործադիր իշխանության, պետական կառավարման հանրապետական և տարածքային կառավարման մարմինների պահպանման (ՀՀ էկոնոմիկայի նախարարության արտաբյուջետային միջոցների հաշվին), որակի ենթակառուցվածքների բարեփոխման և ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների իրականացման պետական աջակցության ծախսերի կատարողականով, որը կազմել է համապատասխանաբար 11.8% (42.5 մլն դրամ), 3.6% (2.5 մլն դրամ) և 68.7% (130.5 մլն դրամ): Բացի այդ, դասում ընդգրկված չորս ծրագրերի համար նախատեսված 81.8 մլն դրամի միջոցները չեն օգտագործվել: Տվյալ դասում ընդգրկված երկու այլ ծրագրերի գծով արձանագրվել է 100% կատարողական: Դրանք են` հիդրոօդերևութաբանական ծառայությունների ծախսերը, որոնք կազմել են 369.8 մլն դրամ, և Հայաստանի զարգացման հիմնադրամի կանոնադրական հիմնախնդիրների իրականացման պետական աջակցության ծախսերը, որոնք կազմել են 170.6 մլն դրամ: Նախորդ տարվա առաջին կիսամյակի համեմատ տվյալ դասի ծախսերն աճել են 4.2%-ով կամ 50.9 մլն դրամով` պայմանավորված հիմնականում Հայաստանի զարգացման հիմնադրամի կանոնադրական հիմնախնդիրների իրականացման պետական աջակցության ծախսերով, որի համար 2015 թվականի առաջին կիսամյակում նախատեսված միջոցները չէին օգտագործվել: Բացի այդ, նախորդ տարվա առաջին կիսամյակի համեմատ մոտ 2.2 անգամ կամ շուրջ 70.4 մլն դրամով աճել են ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների իրականացման պետական աջակցության ծախսերը, որը պայմանավորված է 2016 թվականի պետական բյուջեով նախատեսված միջոցների առավել մեծ մասն առաջին կիսամյակում նախատեսելու հանգամանքով, ինչպես նաև հաշվետու ժամանակահատվածում դրանց ավելի բարձր կատարողականով:

2016 թվականի առաջին կիսամյակում ՀՀ պետական բյուջեից *գյուղատնտեսության, անտառային տնտեսության, ձկնաբուծության և որսորդության* խմբին տրամադրվել է շուրջ 24.5 մլրդ դրամ՝ կազմելով կիսամյակային ծրագրի 100.7%-ը: Խմբի ծախսերի 55.8%‑ը կամ շուրջ 13.7 մլրդ դրամը կազմել են գյուղատնտեսության, 2.4%-ը կամ 590.8 մլն դրամը` անտառային տնտեսության և 41.8%-ը կամ 10.2 մլրդ դրամը` ոռոգման ծախսերը: Նախորդ տարվա նույն ժամանակահատվածի համեմատ նշված խմբի ծախսերն աճել են 47.3%-ով կամ շուրջ 7.9 մլրդ դրամով` հիմնականում պայմանավորված գյուղատնտեսության և ոռոգման դասերի ծախսերի աճով:

Հաշվետու ժամանակահատվածում *գյուղատնտեսության* ոլորտի ծախսերը կազմել են շուրջ 13.7 մլրդ դրամ՝ 106.4%-ով ապահովելով ծրագրի կատարումը: Մասնավորապես` բարձր կատարողական է արձանագրվել ՕՊԵԿ զարգացման միջազգային հիմնադրամի աջակցությամբ իրականացվող ենթակառուցվածքների և գյուղական ֆինանսավորման աջակցության ու Գյուղատնտեսության զարգացման միջազգային հիմնադրամի աջակցությամբ իրականացվող գյուղական կարողությունների ստեղծման վարկային ծրագրերի գծով, որոնց շրջանակներում կատարված ծախսերը կազմել են համապատասխանաբար 4.3 մլրդ դրամ և 2.3 մլրդ դրամ` մոտ 3.5 անգամ և 34.7%-ով գերազանցելով ծրագրային ցուցանիշը: Միևնույն ժամանակ, Համաշխարհային բանկի աջակցությամբ իրականացվող համայնքների գյուղատնտեսական ռեսուրսների կառավարման և մրցունակության առաջին և երկրորդ վարկային ծրագրերի, գյուղատնտեսական հողօգտագործողներին մատչելի գներով պարարտանյութերի ձեռքբերման համար պետական աջակցության և ՕՊԵԿ զարգացման միջազգային հիմնադրամի աջակցությամբ իրականացվող գյուղական կարողությունների ստեղծման վարկային ծրագրի շրջանակներում կատարված ծախսերը համապատասխանաբար 39.5, 42.5, 24.9 և 27.5 տոկոսով զիջել են առաջին կիսամյակի ծրագրային ցուցանիշը` կազմելով 359.5 մլն դրամ, 1.1 մլրդ դրամ, 2.1 մլրդ դրամ և 819.6 մլն դրամ: Կատարված հատկացումների հաշվին գյուղատնտեսության ոլորտում իրականացվել են 25 ծրագրեր, այդ թվում` արտաքին աղբյուրներից ֆինանսավորվել են վեց վարկային և երկու դրամաշնորհային ծրագրեր: Տվյալ դասում ընդգրկված վեց ծրագրերի գծով արձանագրվել է 100% կատարողական: Դրանք են` սերմերի որակի ստուգման ու պետական սորտափորձարկման միջոցառումների ծախսերը, որոնք կազմել են 24.6 մլն դրամ, գյուղական խորհրդատվական ծառայությունների ծախսերը՝ 165.7 մլն դրամ, անասնաբուժասանիտարիայի, սննդամթերքի անվտանգության և բուսասանիտարիայի ոլորտներում ծառայությունների մատուցման ծախսերը՝ 56.4 մլն դրամ, գյուղատնտեսական կենդանիների հիվանդությունների լաբորատոր ախտորոշման և կենդանական ծագում ունեցող հումքի և նյութի, բույսերի կարանտինի, գյուղմշակաբույսերի և բույսերի պաշտպանության միջոցների լաբորատոր փորձաքննությունների իրականացման ծախսերը՝ շուրջ 145.1 մլն դրամ, եվրամիության փորձարկման ռեֆերենս մեթոդներով մեղրի և ձկան փորձաքննությունների ծառայությունների ծախսերը՝ 30 մլն դրամ և ներմուծվող սննդամթերքի և /կամ/ կենդանական ծագման մթերքի լաբորատոր փորձաքննության վճարների ծախսերը՝ 60.1 մլն դրամ: Նախորդ տարվա նույն ժամանակահատվածի համեմատ գյուղատնտեսության դասի ծախսերն աճել են 77.9%‑ով կամ 6 մլրդ դրամով, ինչը հիմնականում պայմանավորված է ՕՊԵԿ զարգացման միջազգային հիմնադրամի աջակցությամբ իրականացվող ենթակառուցվածքների և գյուղական ֆինանսավորման աջակցության վարկային ծրագրի շրջանակներում կատարված ծախսերով, որոնք 2015 թվականի առաջին կիսամյակի պետական բյուջեով չէին նախատեսվել: Բացի այդ, գյուղատնտեսության ոլորտի ծախսերի աճին զգալիորեն նպաստել է նաև 2015 թվականի առաջին կիսամյակի համեմատ Գյուղատնտեսության զարգացման միջազգային հիմնադրամի աջակցությամբ իրականացվող գյուղական կարողությունների ստեղծման ու Համաշխարհային բանկի աջակցությամբ իրականացվող համայնքների գյուղատնտեսական ռեսուրսների կառավարման և մրցունակության երկրորդ վարկային ծրագրերի շրջանակներում կատարված ծախսերի աճը՝ համապատասխանաբար 6.4 անգամ և 28.6 անգամ:

2016 թվականի առաջին կիսամյակում *անտառային տնտեսության* ծախսերը կազմել են 590.8 մլն դրամ և 100%-ով ապահովել ծրագրի կատարումը: Նշված միջոցներով իրականացվել են երկու ծրագրեր` անտառպահպանական ծառայությունները և անտառային պետական մոնիտորինգը, որոնց շրջանակներում օգտագործվել է համապատասխանաբար 568 մլն դրամ և 22.8 մլն դրամ: Նախորդ տարվա նույն ժամանակահատվածի համեմատ անտառային տնտեսությանծախսերն աճել են 5.8%‑ով կամ 32.2 մլն դրամով` պայմանավորված անտառպահպանական ծառայությունների ծախսերի աճով:

2016 թվականի առաջին կիսամյակում *ոռոգման* դասի ծախսերը կազմել են 10.2 մլրդ դրամ և ապահովել կիսամյակային ծրագրի 94% կատարողական: Շեղումը հիմնականում պայմանավորված է նրանով, որ Եվրասիական զարգացման բանկի աջակցությամբ իրականացվող ոռոգման համակարգերի զարգացման և Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի շրջանակներում նախատեսված 655.5 մլն դրամի միջոցները չեն օգտագործվել: Բացի այդ, 2016 թվականի առաջին կիսամյակում ծրագրված ցուցանիշները զիջել են ոռոգում ջրառ իրականացնող կազմակերպություններին ֆինանսական աջակցության տրամադրման, Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրված կառավարման վարկային ծրագրի և ոռոգման ծառայություններ մատուցող ընկերություններին ֆինանսական աջակցության տրամադրման ծախսերը, որոնք կազմել են համապատասխանաբար 1 մլրդ դրամ, 87.1 մլն դրամ և 6.4 մլրդ դրամ կամ նախատեսվածի 81.4%-ը, 35.4%‑ը և 97.6%-ը: Միևնույն ժամանակ, բարձր կատարողական է արձանագրվել Համաշխարհային բանկի աջակցությամբ իրականացվող ոռոգման համակարգերի արդյունավետության բարձրացման վարկային ծրագրի գծով, որի շրջանակներում կատարված ծախսերը կազմել են 2.6 մլրդ դրամ` 31.3%-ով գերազանցելով ծրագրային ցուցանիշը: Նախորդ տարվա նույն ժամանակահատվածի համեմատ ոռոգման բնագավառի ծախսերն աճել են 21.9%‑ով կամ 1.8 մլրդ դրամով, որը հիմնականում պայմանավորված է ոռոգման ծառայություններ մատուցող ընկերություններին ֆինանսական աջակցության տրամադրման և Համաշխարհային բանկի աջակցությամբ իրականացվող ոռոգման համակարգերի արդյունավետության բարձրացման վարկային ծրագրի շրջանակներում կատարված ծախսերի աճով` համապատասխանաբար 32.8%-ով և 49.9%-ով:

*Վառելիքի և էներգետիկայի* բնագավառում 2016 թվականի առաջին կիսամյակի ՀՀ պետական բյուջեի ծախսերը կազմել են շուրջ 3.9 մլրդ դրամ՝ 44.6%-ով ապահովելով ծրագրի կատարումը, որը հիմնականում պայմանավորված է «Վառելիքի այլ տեսակներ» և «էլեկտրաէներգիա» դասերի ծախսերի համապատասխանաբար 32.5% և 57.5% կատարողականով: Սակայն 2015 թվականի առաջին կիսամյակի համեմատ նշված դասերի շրջանակներում կատարված ծախսերն արձանագրել են զգալի աճ, ինչի արդյունքում վառելիքի և էներգետիկայի բնագավառի ծախսերն աճել են 6 անգամ կամ 3.2 մլրդ դրամով:

Հաշվետու ժամանակահատվածում 89.2 մլն դրամ է տրամադրվել *միջուկային վառելիքի* դասին` կազմելով ծրագրի 79.1%-ը: Միջոցներն ուղղվել են ՀՀ կառավարությանն առընթեր միջուկային անվտանգության կարգավորման կոմիտեի պահպանմանը: Նախորդ տարվա նույն ժամանակահատվածի համեմատ նշված ծախսերը նվազել են 9.3%-ով կամ 9.1 մլն դրամով:

2016 թվականի առաջին կիսամյակում շուրջ 1.5 մլրդ դրամ են կազմել *«Վառելիքի այլ տեսակներ»* դասի ծախսերը` ապահովելով կիսամյակային ծրագրի 32.5% կատարողական: Շեղումը հիմնականում պայմանավորված է ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման դրամաշնորհային ծրագրի շրջանակներում կատարված ծախսերի 22.2% (724.3 մլն դրամ) կատարողականով: Բացի այդ, չեն օգտագործվել Իրանի Իսլամական Հանրապետության աջակցությամբ իրականացվող Հայաստանի Հանրապետությունում Իրանի հետ սահմանամերձ բնակավայրերի գազի բաշխման ցանցի կառուցման դրամաշնորհային ծրագրի շրջանակներում նախատեսված շուրջ 578 մլն դրամի միջոցները: Նշված ոլորտում իրականացվել են չորս դրամաշնորհային ծրագրեր, որոնցից երեքը ֆինանսավորվել են Համաշխարհային բանկի աջակցությամբ: Նախորդ տարվա նույն ժամանակահատվածի համեմատ տվյալ դասի ծախսերն աճել են մոտ 5.6 անգամ՝ հիմնականում պայմանավորված ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման, Համաշխարհային բանկի աջակցությամբ իրականացվող Երկրաջերմային հետախուզական հորատման և Համաշխարհային բանկի աջակցությամբ իրականացվող արդյունաբերական մասշտաբի արևային էներգիայի ծրագրի նախապատրաստման դրամաշնորհային ծրագրերի մեկնարկով:

Հաշվետու ժամանակահատվածում 2.3 մլրդ դրամ են կազմել *էլեկտրաէներգիայի* դասի ծախսերը` 57.5%-ով ապահովելով ծրագիրը: Շեղումը հիմնականում պայմանավորված է նրանով, որ չեն օգտագործվել Վերակառուցման և զարգացման միջազգային բանկի աջակցությամբ իրականացվող էլեկտրահաղորդման ցանցի բարելավման շրջանակներում Երևանի ՋԷԿ-ի ենթակայանի վերակառուցման վարկային ծրագրով նախատեսված 1.2 մլրդ դրամի միջոցները: Բացի այդ, 2016 թվականի առաջին կիսամյակում ծրագրված ցուցանիշները զիջել են Ասիական զարգացման բանկի աջակցությամբ իրականացվող էլեկտրաէներգիայի հաղորդման ցանցի վերակառուցման շրջանակներում 220 կվ «Ագարակ-2» և «Շինուհայր» ենթակայանների վերակառուցման ու Վերակառուցման և զարգացման եվրոպական բանկի աջակցությամբ իրականացվող էլեկտրահաղորդման ցանցի բարելավման շրջանակներում «Աշնակ» ենթակայանի վերակառուցման և էլեկտրաէներգետիկական համակարգի կառավարման բարելավման վարկային ծրագրերի շրջանակներում կատարված ծախսերը, որոնք կազմել են համապատասխանաբար 1.5 մլրդ դրամ և 3.4 մլն դրամ կամ նախատեսվածի 78.9%-ը և 0.9%-ը: Միևնույն ժամանակ, բարձր կատարողական է արձանագրվել Գերմանիայի զարգացման վարկերի բանկի աջակցությամբ իրականացվող «Կովկասյան էլեկտրահաղորդման ցանց I» Հայաստան-Վրաստան հաղորդիչ գիծ/ենթակայանների և Ասիական զարգացման բանկի աջակցությամբ իրականացվող էլեկտրաէներգիայի հաղորդման ցանցի վերակառուցման շրջանակներում կարգավորման կառավարման ավտոմատացված համակարգի (SCADA) ընդլայնման վարկային ծրագրերի գծով, որոնց շրջանակներում կատարված ծախսերը կազմել են համապատասխանաբար 411.5 մլն դրամ և 88.4 մլն դրամ` 174%-ով և 66.9%-ով գերազանցելով ծրագրային ցուցանիշը: Էլեկտրաէներգիայի ոլորտին հատկացված միջոցներից 308.1 մլն դրամն ուղղվել է ՀՀ էներգետիկայի և բնական պաշարների նախարարության աշխատակազմի պահպանմանը` 93%-ով ապահովելով ծրագիրը: Նախորդ տարվա նույն ժամանակահատվածի համեմատ էլեկտրաէներգիայի բնագավառի ծախսերն աճել են մոտ 8.2 անգամ կամ 2 մլրդ դրամով, որը հիմնականում պայմանավորված է Ասիական զարգացման բանկի աջակցությամբ իրականացվող էլեկտրաէներգիայի հաղորդման ցանցի վերակառուցման շրջանակներում 220 կվ «Ագարակ-2» և «Շինուհայր» ենթակայանների վերակառուցման և Գերմանիայի զարգացման վարկերի բանկի աջակցությամբ իրականացվող «Կովկասյան էլեկտրահաղորդման ցանց I» Հայաստան-Վրաստան հաղորդիչ գիծ/ենթակայանների վարկային ծրագրերի շրջանակներում կատարված ծախսերով, ընդ որում առաջին ծրագրի գծով 2015 թվականի առաջին կիսամյակում նախատեսված միջոցները չէին օգտագործվել, իսկ երկրորդ ծրագիրը մեկնարկել է 2016 թվականին:

2016 թվականի առաջին կիսամյակում *լեռնաարդյունահանման, արդյունաբերության և շինարարության* բնագավառում ՀՀ պետական բյուջեից իրականացվել են շուրջ 8.6 մլն դրամի ծախսեր` ամբողջությամբ ապահովելով ծրագրի կատարումը: Հատկացված միջոցներն ուղղվել են ընդերքի մասին տեղեկատվության տրամադրման ծառայության ձեռքբերմանը: Նախորդ տարվա նույն ժամանակահատվածի համեմատ նշված ծախսերն աճել են 48.8%-ով:

 2016 թվականի առաջին կիսամյակում *տրանսպորտի* բնագավառում ՀՀ պետական բյուջեի ծախսերը կազմել են ավելի քան 19.6 մլրդ դրամ՝ 74.9%-ով ապահովելով ծրագրի կատարումը, որը հիմնականում պայմանավորված է ճանապարհային տրանսպորտի դասի ծախսերի՝ 77.7% ու խողովակաշարային և այլ տրանսպորտի դասի ծախսերի 55.7% կատարողականով: Խմբի ծախսերի 89.1%-ը կամ շուրջ 17.5 մլրդ դրամը կազմել են ճանապարհային, 1.6%‑ը կամ 312.8 մլն դրամը` երկաթուղային, 0.9%‑ը կամ 168 մլն դրամը` օդային և 8.4%-ը կամ շուրջ 1.7 մլրդ դրամը` խողովակաշարային և այլ տրանսպորտի ծախսերը: Նախորդ տարվա նույն ժամանակահատվածի համեմատ տրանսպորտի խմբի ծախսերն աճել են 35.4%-ով կամ 5.1 մլրդ դրամով՝ հիմնականում պայմանավորված ճանապարհային տրանսպորտի բնագավառի ծախսերի աճով:

Հաշվետու ժամանակահատվածում *ճանապարհային տրանսպորտի* դասում պետական բյուջեի ծախսերը կազմել են շուրջ 17.5 մլրդ դրամ կամ կիսամյակային ծրագրի 77.7%-ը: Շեղումը հիմնականում պայմանավորված է արտաքին աջակցությամբ իրականացվող որոշ ծրագրերի կատարողականով: Մասնավորապես՝ դասում ընդգգրկված չորս ծրագրերի համար նախատեսված շուրջ 4.1 մլրդ դրամի միջոցները չեն օգտագործվել: Բացի այդ Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման վարկային ծրագրի 3-րդ տրանշի և Ասիական բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային վարկային ծրագրի շրջանակներում կատարված ծախսերը համապատասխանաբար 68.8%-ով և 39.5%-ով զիջել են առաջին կիսամյակում նախատեսված ցուցանիշը` կազմելով 553.1 մլն դրամ և 1.6 մլրդ դրամ: Միևնույն ժամանակ, բարձր կատարողական է արձանագրվել Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման վարկային ծրագրի 2-րդ տրանշի և Ասիական բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային երկրորդ վարկային ծրագրի գծով, որոնց շրջանակներում օգտագործված միջոցները կազմել են համապատասխանաբար 7 մլրդ դրամ և 1.9 մլրդ դրամ` 70.2%-ով և 22.5%-ով գերազանցելով ծրագրային ցուցանիշը: Ճանապարհային տրանսպորտի ոլորտին կատարված հատկացումների հաշվին իրականացվել են 15 ծրագրեր, այդ թվում` արտաքին աղբյուրներից ֆինանսավորվել են յոթ վարկային և մեկ դրամաշնորհային ծրագրեր: Հաշվետու ժամանակահատվածում հատկացված միջոցներից շուրջ 2.7 մլրդ դրամն ուղղվել է միջպետական և հանրապետական նշանակության ավտոճանապարհների ձմեռային պահպանման, ընթացիկ պահպանման և շահագործման աշխատանքների ֆինանսավորմանը՝ կազմելով ծրագրի 97.4%-ը: Նախորդ տարվա նույն ժամանակահատվածի համեմատ ճանապարհային տրանսպորտի դասի ծախսերն աճել են 39.2%‑ով կամ 4.9 մլրդ դրամով, ինչը հիմնականում պայմանավորված է Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման վարկային ծրագրի շրջանակներում կատարված ծախսերի աճով: Նշված ծրագրի շրջանակներում 2016 թվականի առաջին կիսամյակում ընդհանուր առմամբ օգտագործվել է 8.9 մլրդ դրամ՝ նախորդ տարվա 3.3 մլրդ դրամի դիմաց: Բացի այդ ճանապարհային տրանսպորտի ոլորտի ծախսերի աճին նպաստել է նաև նախորդ տարվա առաջին կիսամյակի համեմատ Ասիական բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային երկրորդ վարկային ծրագրի շրջանակներում կատարված ծախսերի աճը:

Հաշվետու ժամանակահատվածում *երկաթուղային տրանսպորտի* դասի շրջանակներում կատարվել են 312.8 մլն դրամի ծախսեր՝ կազմելով ծրագրի 85.6%-ը: Նշված միջոցներն ուղղվել են ուղևորափոխադրումներից ստացված վնասի դիմաց «Հարավկովկասյան երկաթուղի» ՓԲԸ-ին սուբսիդիայի տրամադրմանը` 89.4%-ով ապահովելով ծրագրի կատարումը: «Երկաթուղու շինարարության տնօրինության» ՓԲԸ‑ին սուբսիդիայի տրամադրման նպատակով նախատեսված 15.3 մլն դրամի միջոցները չեն օգտագործվել: Նախորդ տարվա նույն ժամանակահատվածի համեմատ նշված դասի ծախսերն աճել են 25.4 անգամ կամ 300.5 մլն դրամով՝ պայմանավորված ուղևորափոխադրումներից ստացված վնասի դիմաց «Հարավկովկասյան երկաթուղի» ՓԲԸ-ին սուբսիդիայի տրամադրման նպատակով կատարված ծախսերով, որոնք 2015 թվականի առաջին կիսամյակում չէին իրականացվել:

2016 թվականի առաջին կիսամյակում *օդային տրանսպորտի* գծով պետական բյուջեի ծախսերում արձանագրվել է 46.3% կատարողական, որոնք կազմել են ավելի քան 168 մլն դրամ և ուղղվել են ՀՀ կառավարությանն առընթեր քաղաքացիական ավիացիայի գլխավոր վարչության պահպանմանը, որից շուրջ 95.5 մլն դրամը կատարվել է բյուջետային միջոցների հաշվին, 72.6 մլն դրամը՝ արտաբյուջետային միջոցների հաշվին: Շեղումը մեծ մասամբ պայմանավորված է արտաբյուջետային միջոցների հաշվին ՀՀ կառավարությանն առընթեր քաղաքացիական ավիացիայի գլխավոր վարչության պահպանման ծախսերի 33.1% կատարողականով: Բացի այդ, չեն օգտագործվել նշված դասում ընդգրկված երկու ծրագրերի համար նախատեսված 34.4 մլն դրամի միջոցները: 2015 թվականի նույն ժամանակահատվածի համեմատ օդային տրանսպորտի գծով ծախսերը նվազել են 38.7%-ով կամ 105.9 մլն դրամով` հիմնականում պայմանավորված արտաբյուջետային միջոցների հաշվին ՀՀ կառավարությանն առընթեր քաղաքացիական ավիացիայի գլխավոր վարչության պահպանման ծախսերի 52.1%-ով կամ 78.9 մլն դրամով նվազմամբ:

*Խողովակաշարային և այլ տրանսպորտի* գծով պետական բյուջեի ծախսերը կազմել են շուրջ 1.7 մլրդ դրամ` 55.7%-ով ապահովելով ծրագրի կատարումը: Շեղումը հիմնականում պայմանավորված է Երևանի մետրոպոլիտենի վերակառուցման երկրորդ ծրագրի կատարողականով, որի շրջանակներում նախատեսված Եվրոպական միության հարևանության ներդրումային դրամաշնորհային ծրագրի և Եվրոպական ներդրումային բանկի վարկային ծրագրի միջոցներն օգտագործվել են համապատասխանաբար 0.4%-ով և 0.8%-ով: Հաշվետու ժամանակահատվածում նշված ոլորտում ամբողջությամբ իրականացվել են Երևանի մետրոպոլիտենի աշխատանքների կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման ֆինանսավորումը և համայնքների բյուջեներին նպատակային հատկացումների` սուբվենցիաների տրամադրումը, որոնց շրջանակներում օգտագործվել է համապատասխանաբար 1.3 մլրդ դրամ և 319.2 մլն դրամ: Նախորդ տարվա նույն ժամանակահատվածի համեմատ խողովակաշարային և այլ տրանսպորտի ծախսերը գրեթե չեն փոփոխվել:

2016 թվականի առաջին կիսամյակում *կապի* ոլորտում ՀՀ պետական բյուջեի ծախսերը կազմել են ավելի քան 177.5 մլն դրամ՝ 100%-ով ապահովելով ծրագրի կատարումը: Միջոցներն ուղղվել են հեռահաղորդակցության և կապի կանոնակարգման ծառայությունների ֆինանսավորմանը: Նախորդ տարվա նույն ժամանակահատվածի համեմատ կապի ոլորտի ծախսերը նույնպես էական փոփոխություն չեն կրել:

Հաշվետու ժամանակահատվածում պետական բյուջեից 56.5 մլն դրամ է հատկացվել *զբոսաշրջության* դասին` զբոսաշրջության աջակցության ծառայությունների տրամադրման նպատակով, որը չի օգտագործվել:

2016 թվականի առաջին կիսամյակում *տնտեսական հարաբերությունների գծով հետազոտական և նախագծային աշխատանքների* շրջանակներում ՀՀ պետական բյուջեի ծախսերը կազմել են 51.2 մլն դրամ` ապահովելով 100% կատարողական: Նշված գումարից 17.7 մլն դրամը տրամադրվել է տեխնիկական անվտանգության կանոնակարգման ծառայություններին, 33.5 մլն դրամը` պետական կարիքների համար ապրանքների, աշխատանքների (ծառայությունների) կողմնորոշիչ գների մեթոդաբանական, վերլուծական և տեղեկատվական ծառայություններին: Նախորդ տարվա նույն ժամանակահատվածի համեմատ տնտեսական հարաբերությունների գծով հետազոտական և նախագծային աշխատանքների ծախսերն աճել են 5.6%-ով կամ 2.7 մլն դրամով` պայմանավորված պետական կարիքների համար ապրանքների, աշխատանքների (ծառայությունների) կողմնորոշիչ գների մեթոդաբանական, վերլուծական և տեղեկատվական ծառայությունների ծախսերի 14% աճով:

2016 թվականի առաջին կիսամյակում *այլ դասերին չպատկանող տնտեսական հարաբերությունների* խմբի փաստացի ցուցանիշը կազմել է -686.9 մլն դրամ` 70%-ով ապահովելով ծրագրի կատարումը: Խմբի ծախսերը հաշվետու ժամանակահատվածում կազմել են 2.4 մլրդ դրամ կամ նախատեսվածի 90.5%-ը, իսկ ոչ ֆինանսական ակտիվների օտարումից մուտքագրվել է ավելի քան 3 մլրդ դրամ կամ առաջին կիսամյակում նախատեսվածի 84.7%-ը: Ծախսերի 90.5% կատարողականը հիմնականում պայմանավորված է Եվրոպական միության աջակցությամբ իրականացվող Հայաստանի տարածքային զարգացման դրամաշնորհային ծրագրի շրջանակներում նախատեսված 237.2 մլն դրամի միջոցները չօգտագործելու հանգամանքով, ինչպես նաև ԱՄՆ միջազգային զարգացման գործակալության աջակցությամբ իրականացվող հանքարդյունաբերության ոլորտի թափանցիկության բարելավման դրամաշնորհային ծրագրի 31.6% (20.6 մլն դրամ) կատարողականով: Միևնույն ժամանակ, Համաշխարհային բանկի աջակցությամբ իրականացվող Տարածքային զարգացման հիմնադրամի վարկային ծրագրի շրջանակներում կատարված ծախսերը 26.7%-ով գերազանցել են նախատեսված ցուցանիշը` կազմելով ավելի քան 1.1 մլրդ դրամ, իսկ ԱՄՆ միջազգային զարգացման գործակալության աջակցությամբ իրականացվող տեղական ինքնակառավարման բարեփոխումների դրամաշանորհային ծրագրի շրջանակներում կատարվել են 6.8 մլն դրամի ծախսեր, որոնք ՀՀ 2016 թվականի պետական բյուջեում նախատեսված չեն: Հաշվետու ժամանակահատվածում շուրջ 698.8 մլն դրամ են կազմել «Հայաստանի Հանրապետության 2016 թվականի պետական բյուջեի մասին» ՀՀ օրենքի 11‑րդ հոդվածի 3-րդ կետով սահմանված մուտքերի հաշվին առանց սահմանափակման իրականացվող ծախսերը:

2016 թվականի առաջին կիսամյակում *շրջակա միջավայրի պաշտպանության* բնագավառում ՀՀ պետական բյուջեի ծախսերը կազմել են 2.2 մլրդ դրամ կամ ծրագրով նախատեսվածի 96.9%‑ը: Նախորդ տարվա նույն ժամանակահատվածի համեմատ շրջակա միջավայրի պաշտպանության ծախսերը նվազել են 8.2%-ով՝ հիմնականում պայմանավորված արտաքին աղբյուրներից ֆինանսավորվող ծրագրերի շրջանակներում հատկացված միջոցների կրճատմամբ:

Հաշվետու ժամանակահատվածում *աղբահանման* խմբում նախատեսված 14.7 մլն դրամն օգտագործվել է ամբողջությամբ և տրամադրվել է ռադիոակտիվ թափոնների վնասազերծման ծառայություններին, որոնք նախորդ տարվա նույն ժամանակահատվածի համեմատ նվազել են 6%‑ով:

2016 թվականի առաջին կիսամյակում *օդի աղտոտման դեմ պայքարի* ծախսերը կազմել են 79.3 մլն դրամ` ամբողջությամբ ապահովելով կիսամյակային ծրագրի կատարումը: Մասնավորապես` 72.3 մլն դրամ են կազմել ջրային օբյեկտների և օդային ավազանի աղտոտվածության վիճակի մոնիթորինգի ծառայությունների ձեռք բերման և ավելի քան 6.9 մլն դրամ` թափոնների ուսումնասիրության ծառայությունների ծախսերը: Նախորդ տարվա նույն ժամանակահատվածի համեմատ օդի աղտոտման դեմ պայքարի ծախսերն աճել են 4.4%‑ով կամ 3.4 մլն դրամով՝ պայմանավորված բյուջեով նախատեսված միջոցների ավելացմամբ:

*Կենսաբազմազանության և բնության պաշտպանության* ծրագրերին ուղղվել է ավելի քան 1.4 մլրդ դրամ` կազմելով կիսամյակային ծրագրով նախատեսված ցուցանիշի 100.8%-ը: Մասնավորապես՝ 103.9% կատարողական է արձանագրվել Աբու-Դաբիի Զարգացման հիմնադրամի աջակցությամբ իրականացվող Արփա-Սևան թունելի հիմնանորոգման ծրագրի ծախսերում, որոնք կազմել են ավելի քան 1 մլրդ դրամ: Միևնույն ժամանակ, Սևանա լճի ջրածածկ անտառտնկարկների մաքրման ծառայությունների գծով նախատեսված 50.2 մլն դրամի ծախսերը կատարվել են 49%-ով և կազմել 24.6 մլն դրամ: Նշենք, որ կենսաբազմազանության և բնության պաշտպանության խմբի մյուս 11 ծրագրերն իրականացվել են առաջին կիսամյակում նախատեսված գրեթե ամբողջ ծավալով` կազմելով 400.2 մլն դրամ: Նախորդ տարվա համեմատ կենսաբազմազանության և բնության պաշտպանության ծախսերը նվազել են 7.4%-ով` հիմնականում պայմանավորված Աբու-Դաբիի Զարգացման հիմնադրամի աջակցությամբ իրականացվող Արփա-Սևան թունելի հիմնանորոգման ծրագրի շրջանակներում կատարված ծախսերի նվազմամբ:

*Շրջակա միջավայրի պաշտպանության (այլ դասերին չպատկանող)* ծախսերը հաշվետու ժամանակահատվածում կազմել են 671.1 մլն դրամ և ապահովել կիսամյակային ծրագրի 89.2% կատարողական: Շեղումը հիմնականում պայմանավորված է տվյալ դասում նախատեսված` գործադիր իշխանության, պետական կառավարման հանրապետական և տարածքային կառավարման մարմինների պահպանման (նախարարությունների աշխատակազմերի մասով) ծախսերի կատարողականով, որոնց գծով օգտագործվել է նախատեսված միջոցների 93.3%-ը կամ 551.4 մլն դրամ, «ՄԱԿ-ի ՇՄ ծրագրի և Դանիայի տեխնիկական համալսարանի համագործակցության կենտրոնի աջակցությամբ իրականացվող «Տեխնոլոգիաների կարիքների գնահատում»» դրամաշնորհային ծրագրի և «Համաշխարհային բանկի աջակցությամբ իրականացվող օժանդակություն ինստիտուցիոնալ կարողությունների զարգացմանը` հանքաարդյունաբերության ոլորտում բնապահպանական կառավարումը, ներառումը և թափանցիկությունն ապահովելու նպատակով ԻԶՀ-ի դրամաշնորհային ծրագրի» կատարողականով, որոնց շրջանակներում նախատեսված ծախսերը կատարվել են համապատասխանաբար 30.2%-ով և 81.6%-ով՝ կազմելով 6.8 մլն դրամ և 54.8 մլն դրամ: Բացի այդ, «Ընկերությունների կողմից վճարվող բնապահպանական վճարների նպատակային օգտագործման մասին» ՀՀ օրենքի համաձայն բնապահպանական ծրագրերի իրականացման համար ՀՀ համայնքներին սուբվենցիաների տրամադրման նպատակով նախատեսված միջոցներն օգտագործվել են 39.2%‑ով՝ կազմելով շուրջ 4 մլրդ դրամ: ՀՀ բնապահպանության նախարարության «Ծրագրերի իրականացման գրասենյակ» պետական հիմնարկի պահպանման նպատակով նախատեսված ծախսերը կատարվել են 78.2%-ով՝ կազմելով 25.9 մլն դրամ: Նախատեսված ամբողջ ծավալով իրականացվել են Հայաստանի Հանրապետության տարածքի ստորերկրյա քաղցրահամ ջրերի հիդրոերկրաբանական մոնիթորինգի և Բնապահպանական ոլորտի գծով վերլուծական տեղեկատվական ծառայությունների ձեռքբերման ծախսերը, որոնք կազմել են համապատասխանաբար 19 մլն դրամ և 8.6 մլն դրամ: Նախորդ տարվա համեմատ այլ դասերին չպատկանող շրջակա միջավայրի պաշտպանության ծախսերը նվազել են 11.1%-ով կամ 84 մլն դրամով` հիմնականում պայմանավորված նրանով, որ զգալիորեն կրճատվել է «Ընկերությունների կողմից վճարվող բնապահպանական վճարների նպատակային օգտագործման մասին» ՀՀ օրենքի համաձայն բնապահպանական ծրագրերի իրականացման համար ՀՀ համայնքներին տրամադրված սուբվենցիաների ծավալը, և ավարտվել են արտաքին աղբյուրների հաշվին ֆինանսավորվող երկու դրամաշնորհային ծրագրեր:

2016 թվականի առաջին կիսամյակում *բնակարանային շինարարության և կոմունալ ծառայությունների* բնագավառին ՀՀ պետական բյուջեից տրամադրվել է ավել քան 9.2 մլրդ դրամ` կազմելով կիսամյակային ծրագրի 73.8%-ը: Ծրագրից շեղումը պայմանավորված է ջրամատակարարման բնագավառում արտաքին աջակցությամբ իրականացվող որոշ ծրագրերի ցածր կատարողականով: Նախորդ տարվա համեմատ բնակարանային շինարարության և կոմունալ ծառայությունների ծախսերը նվազել են 31.5%-ով կամ 4.2 մլրդ դրամով, որը պայմանավորված է բնակարանային շինարարության և ջրամատակարարման բնագավառներում կատարված ծախսերի նվազմամբ:

Հաշվետու ժամանակահատվածում բնակարանային շինարարությանն ուղղվել է շուրջ 268.4 մլն դրամ՝ 59.4%-ով ապահովելով ծրագրային ցուցանիշը, որը հիմնականում պայմանավորված է «Երկրաշարժի հետևանքով անօթևան մնացած ընտանիքների բնակարանային ապահովում» ծրագրի կատարողականով: Վերջինիս շրջանակներում օգտագործվել է նախատեսված միջոցների 57.7%-ը՝ 213.5 մլն դրամ, որը պայմանավորված է շինարարական աշխատանքների կատարման համար անցկացվող մրցութային գործընթացով: Պետական ծառայողներին մատչելի բնակարաններով ապահովման ծրագրի շրջանակներում ծախսվել է 54.9 մլն դրամ` նախատեսված 55.6 մլն դրամի դիմաց, իսկ բնակարանային շինարարության ծրագրի համար առաջին կիսամյակում նախատեսված 26 մլն դրամը չի օգտագործվել:

Բաժնի ծախսերի 82.1%-ն ուղղվել է *ջրամատակարարման* բնագավառի ծրագրերի ֆինանսավորմանը: Նշված ծախսերը կազմել են շուրջ 7.6 մլրդ դրամ և 71.2%‑ով ապահովել կիսամյակային ծրագրի կատարումը: Ծրագրված ցուցանիշից շեղումը հիմնականում պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում ընդհանուր առմամբ օգտագործվել է նախատեսված միջոցների 61.5%-ը՝ 4.9 մլրդ դրամ: Մասնավորապես՝ Գերմանիայի զարգացման վարկերի բանկի աջակցությամբ իրականացվող 4 վարկային ծրագրերի շրջանակներում առաջին կիսամյակում նախատեսված միջոցները՝ 368.8 մլն դրամի չափով, չեն օգտագործվել: 5 ծրագրերի շրջանակներում նախատեսված միջոցներն օգտագործվել են ոչ ամբողջությամբ՝ կազմելով շուրջ 1.5 մլրդ դրամ կամ նախատեսվածի 32.3%-ը: Միաժամանակ, հինգ ծրագրերի շրջանակներում օգտագործվել են նախատեսվածից 315.5 մլն դրամով ավել միջոցներ՝ կազմելով 3.3 մլրդ դրամ: Եվս 87.9 մլն դրամի ծախսեր են կատարվել երկու դրամաշնորհային ծրագրերի շրջանակներում, որոնք բյուջեով նախատեսված չեն եղել: Հաշվետու ժամանակահատվածում ամբողջությամբ օգտագործվել են պետական բյուջեից խմելու ջրի մատակարարման ծառայությունների սուբսիդավորման շրջանակներում «Հայջրմուղկոյուղի», «Նոր‑Ակունք», «Շիրակ-ջրմուղկոյուղի» և «Լոռի-ջրմուղկոյուղի» ՓԲԸ-ների համար նախատեսված միջոցները, որոնք կազմել են համապատասխանաբար 1.5 մլրդ դրամ, 157.8 մլն դրամ, 521.9 մլն դրամ և 382.8 մլն դրամ: ՀՀ տարածքային կառավարման նախարարության ջրային տնտեսության պետական կոմիտեի պահպանման նպատակով նախատեսված միջոցներն օգտագործվել են 95.1%‑ով, որոնք կազմել են շուրջ 108.8 մլն դրամ և 15.6%-ով գերազանցել նախորդ տարվա նույն ժամանակահատվածի ցուցանիշը՝ հիմնականում պայմանավորված աշխատանքի վարձատրության ծախսերի աճով: Նախորդ տարվա համեմատ ջրամատակարարման բնագավառի ծախսերը նվազել են 26.6%-ով՝ պայմանավորված որոշ վարկային և դրամաշնորհային ծրագրերի շրջանակներում կատարված ծախսերի նվազմամբ:

Հաշվետու ժամանակահատվածում ՀՀ պետական բյուջեի ծախսերի` *փողոցների լուսավորման* խմբում ավելի քան 1 մլրդ դրամ է օգտագործվել համայնքների բյուջեներին նպատակային հատկացումների՝ սուբվենցիաների տրամադրման շրջանակներում, որն ուղղվել է Երևան քաղաքի արտաքին լուսավորության ցանցի շահագործման և պահպանման աշխատանքների ֆինանսավորմանը: Նշված ծախսերը 100%‑ով ապահովել են ծրագրված ցուցանիշը և 7.3%-ով կամ 68.5 մլն դրամով գերազանցել նախորդ տարվա նույն ժամանակահատվածի փաստացի ցուցանիշը՝ պայմանավորված բյուջեով հատկացված միջոցների աճով:

*Այլ դասերին չպատկանող բնակարանային շինարարության և կոմունալ ծառայությունների* ծախսերը հաշվետու ժամանակահատվածում կազմել են 375.2 մլն դրամ` 95.6%-ով ապահովելով ծրագրի կատարումը: Նշված միջոցներից 311.6 մլն դրամ՝ նախատեսված ցուցանիշի 96.9%-ը, ուղղվել է ՀՀ քաղաքաշինության նախարարության աշխատակազմի պահպանմանը, որը 16.4%-ով գերազանցել է նախորդ տարվա ցուցանիշը՝ հիմնականում պայմանավորված աշխատանքի վարձատրության ծախսերի աճով: 63.6 մլն դրամ է տրամադրվել նախարարության «Ծրագրերի իրականացման գրասենյակ» պետական հիմնարկի պահպանմանը, որը կատարվել է 89.7%-ով՝ հիմնականում պայմանավորված վարչական սարքավորումների ձեռքբերման մրցութային գործընթացով: Նախորդ տարվա առաջին կիսամյակի համեմատ տվյալ դասի ծախսերն աճել են 12.8%-ով կամ 42.5 մլն դրամով:

2016 թվականի առաջին կիսամյակում ՀՀ պետական բյուջեի միջոցներով *առողջապահության* ոլորտում կատարվել են 37.2 մլրդ դրամի ծախսեր՝ ապահովելով ծրագրի 89.1%-ը: Նախորդ տարվա նույն ժամանակահատվածի համեմատ առողջապահության ոլորտի ծախսերն աճել են 8%‑ով, ինչը հիմնականում պայմանավորված է «Առողջապահական հարակից ծառայություններ և ծրագրեր» և «Մասնագիտացված հիվանդանոցային ծառայություններ» դասերի շրջանակներում կատարված ծախսերի աճով:

Հաշվետու ժամանակահատվածում *դեղագործական ապրանքների* ձեռքբերման նպատակով պետական բյուջեից ծախսվել է ավելի քան 1.3 մլրդ դրամ` կազմելով ծրագրվածի 79.3%-ը, որը հիմնականում ուղղվել է ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրմանը: Նշված գումարից 1.1 մլն դրամը (նախատեսվածի 100%-ը) օգտագործվել է պետական պահպանության ծառայությանը դեղորայքի տրամադրման նպատակով: Նախորդ տարվա նույն ժամանակահատվածի համեմատ դեղագործական ապրանքների ձեռքբերման ծախսերն աճել են 56.2%-ով, ինչը հիմնականում պայմանավորված է «Արտահիվանդանոցային ծառայություններ» խմբի զորակոչային և նախազորակոչային տարիքի անձանց փորձաքննության և բժշկական օգնության ծառայություններում ընդգրկված ծախսերը ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրման ծրագիր տեղափոխելու հանգամանքով:

2016 թվականի առաջին կիսամյակում *արտահիվանդանոցային ծառայություններին* տրամադրվել է շուրջ 11.6 մլրդ դրամ` ապահովելով ծրագրի 98.5% կատարողական: Շեղումը հիմնականում պայմանավորված է պարաբժշկական, մասնագիտացված բժշկական ծառայությունների և ստոմատոլոգիական ծառայությունների ձեռքբերման ծախսերով, որոնք կատարվել են համապատասխանաբար 97.9%-ով, 98.5%-ով և 89.2%-ով և կազմել 3 մլրդ դրամ, 3.6 մլրդ դրամ և 306.9 մլն դրամ: Արտահիվանդանոցային ծառայությունների խմբի ծախսերի 40.3%-ը կազմել են ընդհանուր բնույթի բժշկական ծառայությունների, 30.9%-ը` մասնագիտացված բժշկական ծառայությունների, 2.7%-ը` ստոմատոլոգիական ծառայությունների, 26.2%-ը` պարաբժշկական ծառայությունների ծախսերը: 2015 թվականի առաջին կիսամյակի համեմատ արտահիվանդանոցային ծառայությունների ծախսերը գրեթե չեն փոփոխվել:

Հաշվետու ժամանակահատվածում բնակչության առողջության առաջնային պահպանման ծախսերը կատարվել են 99.7%-ով` կազմելով շուրջ 4.7 մլրդ դրամ և 6.2%-ով գերազանցելով նախորդ տարվա նույն ժամանակահատվածի մակարդակը:

Մասնագիտացված բժշկական ծառայությունների ձեռքբերման համար 2016 թվականի առաջին կիսամյակում օգտագործվել է շուրջ 3.6 մլրդ դրամ` կազմելով ծրագրի 98.5%-ը: Նշված գումարից 1.7 մլրդ դրամը (նախատեսվածի 99.1%-ը) ուղղվել է նեղ մասնագիտացված բժշկական օգնության, 880.1 մլն դրամը (նախատեսվածի 98.8%-ը)` հեմոդիալիզի անցկացման, 659.4 մլն դրամը (նախատեսվածի 96.9%-ը)` մանկաբարձագինեկոլոգիական բժշկական օգնության ծառայությունների ձեռքբերմանը: Մասնագիտացված բժշկական ծառայությունների ձեռքբերման ծախսերը 5.4%-ով գերազանցել են նախորդ տարվա առաջին կիսամյակի ցուցանիշը, որը հիմնականում պայմանավորված է նեղ մասնագիտացված բժշկական օգնության, ՄԻԱՎ/ՁԻԱՀ-ի կանխարգելման և բուժօգնության, ինչպես նաև մանկաբարձագինեկոլոգիական բժշկական օգնության ծառայությունների ծախսերի աճով:

Հաշվետու ժամանակահատվածում 306.9 մլն դրամ է տրամադրվել ստոմատոլոգիական ծառայությունների ձեռքբերմանը` ապահովելով կիսամյակային ծրագրի 89.2%-ը և 11.1%-ով զիջելով նախորդ տարվա նույն ժամանակահատվածի ցուցանիշը: Նշված միջոցներից 292.9 մլն դրամն ուղղվել է ստոմատոլոգիական բժշկական օգնության ծառայությունների ձեռքբերմանը, որը կազմել է ծրագրի 90.9%-ը, իսկ 14 մլն դրամը (նախատեսվածի 63.8%-ը)՝ երեխաների ստոմատոլոգիական առաջնային կանխարգելման ծառայությունների ձեռքբերմանը:

Պարաբժշկական ծառայությունների ձեռքբերման նպատակով 2016 թվականի առաջին կիսամյակում տրամադրվել է ավելի քան 3 մլրդ դրամ` կազմելով ծրագրի 97.9%-ը: Նշված գումարից 1.4 մլրդ դրամը (նախատեսվածի 97.1%-ը) կազմել են շտապ բժշկական օգնության ծառայությունների, 1.3 մլրդ դրամը (նախատեսվածի 98.4%-ը)՝ լաբորատոր-գործիքային ախտորոշիչ հետազոտությունների, 276.2 մլն դրամը (նախատեսվածի 99.4%-ը)՝ զորակոչային և նախազորակոչային տարիքի անձանց փորձաքննության և բժշկական օգնության ծառայությունների ծախսերը: Պարաբժշկական ծառայությունների ձեռքբերման ծախսերը 12.5%-ով զիջել են նախորդ տարվա համապատասխան ցուցանիշը՝ պայմանավորված լաբորատոր-գործիքային ախտորոշիչ հետազոտությունների ու զորակոչային և նախազորակոչային տարիքի անձանց փորձաքննության և բժշկական օգնության ծառայությունների ծախսերից առողջապահական այլ ծրագրեր միջոցների տեղափոխման հանգամանքով:

2016 թվականի առաջին կիսամյակում *հիվանդանոցային ծառայությունների* շրջանակներում օգտագործվել է 16.9 մլրդ դրամ կամ նախատեսվածի 97.2%-ը: Խմբի ծախսերի 32.2%-ը կամ 5.4 մլրդ դրամը կազմել են ընդհանուր բնույթի հիվանդանոցային ծառայությունների, 28.7%-ը կամ 4.8 մլրդ դրամը` մասնագիտացված հիվանդանոցային ծառայությունների և 39.1%-ը կամ 6.6 մլրդ դրամը` մոր և մանկան բժշկական ծառայությունների ծախսերը, որոնք համապատասխանաբար 96.8%-ով, 96.9%-ով և 97.7%-ով ապահովել են կիսամյակային ծրագրի կատարումը: Նշված խմբի ծախսերում մեծ տեսակարար կշիռ ունեն սոցիալապես անապահով և հատուկ խմբերում ընդգրկվածներին բժշկական օգնության, մանկաբարձական բժշկական օգնության, երեխաներին բժշկական օգնության, հոգեկան և նարկոլոգիական հիվանդների բժշկական օգնության և սրտի վիրահատության ծառայությունները, որոնց գծով ծախսվել է համապատասխանաբար 2.7 մլրդ դրամ, 2.9 մլրդ դրամ, 3.5 մլրդ դրամ, 1.3 մլրդ դրամ և 1.3 մլրդ դրամ` 98.4%-ով, 96.2%-ով, 99.7%-ով, 95.4%-ով և 100%-ով ապահովելով ծրագրի կատարումը: Նախորդ տարվա նույն ժամանակահատվածի համեմատ հիվանդանոցային ծառայությունների ծախսերն ավելացել են 5.7%‑ով, ինչը հիմնականում պայմանավորված է սրտի վիրահատության, hոգեկան և նարկոլոգիական հիվանդների բժշկական օգնության և երեխաներին բժշկական օգնության ծառայությունների շրջանակներում կատարված ծախսերի աճով:

2016 թվականի առաջին կիսամյակում ՀՀ պետական բյուջեից շուրջ 2.6 մլրդ դրամ տրամադրվել է *հանրային առողջապահական ծառայությունների* ֆինանսավորմանը` կազմելով ծրագրի 77.4%-ը: Խմբում ընդգրկված են 5 ծրագրեր, որոնցից երկուսի՝ Վարակիչ հիվանդությունների օջախների ախտահանման և արյան հավաքագրման ծառայությունների գծով նախատեսված միջոցներն ամբողջությամբ օգտագործվել են՝ կազմելով համապատասխանաբար 30.5 մլն դրամ և 105.4 մլն դրամ: Նշված խմբում մեծ տեսակարար կշիռ ունեն իմունականխարգելման ազգային ծրագիրն ու բնակչության սանիտարահամաճարակային անվտանգության ապահովման և հանրային առողջապահության ծառայությունները, որոնց շրջանակներում օգտագործվել է համապատասխանաբար 1.3 մլրդ դրամ (68.6%) և 1.1 մլրդ դրամ (92.6%), իսկ հիգիենիկ և հակահամաճարակային փորձագիտական ծառայությունների գծով օգտագործվել է 3.6 մլն դրամ կամ նախատեսվածի 5.1%-ը: 2015 թվականի նույն ժամանակահատվածի համեմատ հանրային առողջապահական ծառայությունների ծախսերը նվազել են 6.1%-ով, ինչը պայմանավորված է իմունականխարգելման ազգային ծրագրի և բնակչության սանիտարահամաճարակային անվտանգության ապահովման և հանրային առողջապահության ծառայությունների շրջանակներում կատարված ծախսերի համապատասխանաբար 8.3%-ով և 4.7%‑ով նվազմամբ:

*Այլ դասերին չպատկանող առողջապահական ծախսերը* 2016 թվականի առաջին կիսամյակում կազմել են 4.8 մլրդ դրամ կամ նախատեսվածի 63.3%-ը: Կատարված հատկացումների հաշվին ֆինանսավորվել է 21 ծրագիր, այդ թվում` արտաքին աղբյուրներից ֆինանսավորվել են երկու վարկային և հինգ դրամաշնորհային ծրագրեր: Խմբի ծախսերի կատարողականը մեծ մասամբ պայմանավորված է արտաքին աջակցությամբ իրականացվող ծրագրերի կատարողականով: Մասնավորապես՝ Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման վարկային ծրագրի շրջանակներում օգտագործվել է 2.5 մլրդ դրամ կամ նախատեսվածի 60.5%-ը, Գլոբալ հիմնադրամի աջակցությամբ իրականացվող «Հայաստանի Հանրապետությունում տուբերկուլյոզի դեմ պայքարի ուժեղացում» ծրագրի շրջանակներում՝ 319.9 մլն դրամ կամ նախատեսվածի 49.9%-ը, «Հայաստանի Հանրապետությունում ՄԻԱՎ/ՁԻԱՀ-ի դեմ պայքարի ազգային ծրագրին աջակցություն» դրամաշնորհային ծրագրի շրջանակներում՝ 117.2 մլն դրամ կամ նախատեսվածի 20.7%-ը, «Հայաստանում տուբերկուլյոզի դեմ պայքարի, մոր և մանկան առողջության և ընտանիքի պլանավորման / վերարտադրողական առողջության բարելավում» դրամաշնորհային ծրագրի շրջանակներում՝ 190 մլն դրամ կամ նախատեսվածի 57.3%-ը: Նախորդ տարվա նույն ժամանակահատվածի համեմատ այլ դասերին չպատկանող առողջապահական ծախսերն աճել են 47.2%-ով կամ շուրջ 1.6 մլրդ դրամով, ինչը հիմնականում պայմանավորված է Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման վարկային ծրագրի շրջանակներում կատարված ծախսերի աճով, ինչպես նաև Գլոբալ հիմնադրամի աջակցությամբ իրականացվող «Հայաստանի Հանրապետությունում տուբերկուլյոզի դեմ պայքարի ուժեղացում» և «Հայաստանի Հանրապետությունում ՄԻԱՎ/ՁԻԱՀ-ի դեմ պայքարի ազգային ծրագրին աջակցություն» դրամաշնորհային ծրագրերի մեկնարկով:

*Հանգստի, մշակույթի և կրոնի* բնագավառներում 2016 թվականի առաջին կիսամյակում ՀՀ պետական բյուջեից կատարվել են շուրջ 12 մլրդ դրամի ծախսեր` ապահովելով ծրագրով նախատեսվածի 89.7%-ը: Շեղումը հիմնականում պայմանավորված է արվեստի բնագավառի ծախսերի կատարողականով: 2015 թվականի առաջին կիսամյակի համեմատ հանգստի, մշակույթի և կրոնի բաժնի ծախսերը նվազել են 6%-ով կամ 760.5 մլն դրամով` հիմնականում պայմանավորված արվեստի և հեռուստառադիոհաղորդումների ծախսերի նվազմամբ:

Հաշվետու կիսամյակում շուրջ 1.2 մլրդ դրամ է տրամադրվել հանգստի և սպորտի ծառայությունների խմբի ծրագրերի ֆինանսավորմանը՝ կազմելով նախատեսվածի 94.2%-ը: Շեղումը հիմնականում պայմանավորված է ՀՀ առաջնություններին ու միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման, Օլիմպիական խաղերում, աշխարհի և Եվրոպայի առաջնություններում բարձր արդյունքների հասած ՀՀ հավաքական թիմերի մարզիկներին և նրանց մարզիչներին ՀՀ Նախագահի անվանական թոշակի հատկացման, ինչպես նաև «Լավագույն մարզական ընտանիք» մրցույթի անցկացման համար նախատեսված միջոցների պակաս օգտագործմամբ, որոնք կազմել են համապատասխանաբար 654.6 մլն դրամ (95.1%), 84.3 մլն դրամ (84.3%) և 36.6 մլն դրամ (75.7%): Նախորդ տարվա նույն ժամանակահատվածի համեմատ հանգստի և սպորտի ծառայությունների ծախսերն աճել են 19.2%‑ով, ինչը հիմնականում պայմանավորված է ՀՀ առաջնություններին ու միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման և 2016 թվականին Ռիո դե Ժանեյրոյում 31‑րդ Օլիմպիական խաղերի անցկացման կապակցությամբ Հայաստանի մարզական պատվիրակության նախապատրաստման և մասնակցության ապահովման ծախսերի աճով:

2016 թվականի առաջին կիսամյակում *մշակութային ծառայություններին* տրամադրվել է 6.1 մլրդ դրամ` ապահովելով ծրագրի 84.8%-ը, ինչը հիմնականում պայմանավորված է արվեստի բնագավառի ծախսերի կատարողականով:

 Հաշվետու ժամանակահատվածում 742.6 մլն դրամ է տրամադրվել գրադարաններին` ապահովելով ծրագրի 98.5%-ը, որը նախորդ տարվա նույն ժամանակահատվածի համեմատ էական փոփոխություն չի կրել:

Թանգարաններին և ցուցասրահներին 2016 թվականի առաջին կիսամյակում տրամադրվել է 1 մլրդ դրամ` կազմելով ծրագրի 94.3%-ը: Ծրագրից շեղումը հիմնականում պայմանավորված է տվյալ դասում ընդգրկված մշակութային օբյեկտների շինարարության և հիմնանորոգման համար նախատեսված միջոցները պակաս օգտագործելու հանգամանքով: Նախորդ տարվա նույն ժամանակահատվածի համեմատ նշված ծախսերն աճել են 4.8%-ով՝ հիմնականում պայմանավորված մշակութային օբյեկտների շինարարության և հիմնանորոգման համար 2016 թվականին հատկացված միջոցներով ու թանգարանային ծառայությունների և ցուցահանդեսների ծախսերի աճով:

Մշակույթի տների, ակումբների ու կենտրոնների դասի ծախսերը հաշվետու ժամանակահատվածում կազմել են 41.2 մլն դրամ կամ ծրագրով նախատեսվածի 39%-ը, ինչը պայմանավորված է մշակութային օբյեկտների հիմնանորոգման համար նախատեսված միջոցները պակաս օգտագործելու, իսկ շինարարության համար նախատեսված միջոցները չօգտագործելու հանգամանքով: Համայնքային մշակույթի և ազատ ժամանցի կազմակերպման ծախսերը կատարվել են նախատեսված ծավալով՝ կազմելով 19.9 մլն դրամ: 2015 թվականի նույն ժամանակահատվածի համեմատ տվյալ դասի ծախսերն աճել են 49.1%-ով՝ հիմնականում պայմանավորված 2016 թվականին, տվյալ դասում մշակութային օբյեկտների հիմնանորոգման նպատակով միջոցների հատկացմամբ:

Այլ մշակութային կազմակերպությունների ծախսերը 2016 թվականի առաջին կիսամյակում կազմել են 375.2 մլն դրամ կամ նախատեսված հատկացումների 100%-ը: Միջոցների հիմնական մասը` 227.4 մլն դրամը և 118.2 մլն դրամը, ուղղվել է համապատասխանաբար արխիվային ծառայություններին և համայնքների բյուջեներին սուբվենցիաների տրամադրմանը: Նախորդ տարվա նույն ժամանակահատվածի համեմատ այլ մշակութային կազմակերպությունների ծախսերն աճել են 1.3%-ով:

2016 թվականի առաջին կիսամյակում ՀՀ պետական բյուջեից ավելի քան 3.5 մլրդ դրամ տրամադրվել է արվեստի բնագավառի ֆինանսավորմանը՝ կազմելով նախատեսված ծախսերի 79.2%‑ը: Շեղումը հիմնականում պայմանավորված է ավստրիական «Վագներ-Բիրո Աուստրիա Ստեյջ Սիստեմս ԷյՋի», «Էլեկտրոնիկ Թիետր Կոնտրոլս Ջիէմբի Էյջ» և «Արթստեք» ընկերությունների կողմից «Հայաստանի պետական ֆիլհարմոնիկ նվագախումբ» և «Գ.Սունդուկյանի անվան ազգային ակադեմիական թատրոն» ՊՈԱԿ-ների վերազինման ու մշակութային օբյեկտների շինարարության ծրագրերի կատարողականով, որոնց շրջանակներում օգտագործվել է նախատեսված միջոցների համապատասխանաբար 27.1%-ը՝ 284.4 մլն դրամ և 72.1%-ը՝ 159.1 մլն դրամ: Բացի այդ, պակաս են օգտագործվել նաև մշակութային օբյեկտների հիմնանորոգման (3.7 մլն դրամ կամ 10.5%), մշակութային միջոցառումների իրականացման (696.7 մլն դրամ կամ 92.7%) և «Ժողովրդական» պատվավոր կոչման արժանացած անձանց ամենամսյա պատվովճարի (19.5 մլն դրամ կամ 85.6%) համար նախատեսված միջոցները, իսկ օտարերկրյա պետություններում հայալեզու թատերական ներկայացումներին աջակցության ծրագրի ֆինանսավորման համար նախատեսված 10 մլն դրամը չի օգտագործվել: Նախորդ տարվա նույն ժամանակահատվածի համեմատ արվեստի բնագավառի ծախսերը նվազել են 18.8%-ով` պայմանավորված ավստրիական «Վագներ-Բիրո Աուստրիա Ստեյջ Սիստեմս ԷյՋի», «Էլեկտրոնիկ Թիետր Կոնտրոլս Ջիէմբի Էյջ» և «Արթստեք» ընկերությունների կողմից «Հայաստանի պետական ֆիլհարմոնիկ նվագախումբ» և Գ.Սունդուկյանի անվան ազգային ակադեմիական թատրոն ՊՈԱԿ‑ների վերազինման ծախսերի նվազմամբ:

Հաշվետու ժամանակահատվածում կինեմատոգրաֆիայի բնագավառի համար նախատեսված միջոցներն իրականացվել են նախատեսված ողջ ծավալով և կազմել են 291.5 մլն դրամ: Մասնավորապես՝ կինոնկարների արտադրությանը տրամադրվել է 204.3 մլն դրամ, Ազգային կինոծրագրերի իրականացմանը` 64.6 մլն դրամ, փաստավավերագրական կինոծրագրերի իրականացմանը` 19.7 մլն դրամ, կինո-ֆոտո-ֆոնո հավաքածուի պահպանման ծառայություններին՝ 2.9 մլն դրամ: Նախորդ տարվա նույն ժամանակահատվածի համեմատ կինեմատոգրաֆիայի բնագավառի ծախսերը գրեթե չեն փոփոխվել:

2016 թվականի առաջին կիսամյակում hուշարձանների և մշակութային արժեքների վերականգնման և պահպանման նպատակով պետական բյուջեից տրամադրվել է 107.7 մլն դրամ` կազմելով ծրագրի 77.7%-ը: Շեղումը պայմանավորված է նրանով, որ հաշվետու ժամանակահատվածում հուշարձանների ամրակայման, նորոգման և վերականգնման համար նախատեսված միջոցներն օգտագործվել են 60.6%-ով՝ կազմելով 41.9 մլն դրամ, իսկ հուշարձանների տեխնիկական վիճակի մոնիտորինգի համար նախատեսված 3.8 մլն դրամը չի օգտագործվել: Հատկացված միջոցներից 36.8 մլն դրամն ուղղվել է պատմամշակութային ժառանգության գիտահետազոտական աշխատանքների, 27 մլն դրամը՝ հայկական պատմամշակութային հուշարձանների վավերագրման աշխատանքների ֆինանսավորմանը, 2 մլն դրամը` Թբիլիսիում գտնվող հայ գրողների պանթեոնի պահպանմանն աջակցությանը, որոնք օգտագործվել են նախատեսված ողջ ծավալով: Նախորդ տարվա նույն ժամանակահատվածի համեմատ hուշարձանների և մշակութային արժեքների վերականգնման և պահպանման ծախսերն աճել են 44.6%-ով` հիմնականում պայմանավորված հուշարձանների ամրակայման, նորոգման և վերականգնման ու հայկական պատմամշակութային հուշարձանների վավերագրման ծախսերի աճով:

Հաշվետու ժամանակահատվածում *ռադիո և հեռուստահաղորդումների հեռարձակման և հրատարակչական ծառայությունների* գծով պետական բյուջեի ծախսերը կազմել են շուրջ 4 մլրդ դրամ՝ 98.7%-ով ապահովելով ծրագրի կատարումը: Մասնավորապես` 3.2 մլրդ դրամ (նախատեսվածի 99.4%-ը) են կազմել հեռուստառադիոհաղորդումների, 546.3 մլն դրամ (նախատեսվածի 94.5%-ը)` հրատարակչությունների և խմբագրությունների, 166.3 մլն դրամ (նախատեսվածի 100%-ը)՝ տեղեկատվության ձեռք բերման ծախսերը: 2015 թվականի առաջին կիսամյակի համեմատ խմբի ծախսերը նվազել են 4.3%-ով՝ պայմանավորված հեռուստառադիոհաղորդումների դասի ծախսերի 6.1% նվազմամբ: Վերջինս հիմնականում կապված է հեռուստատեսային ծառայությունների և «Հայաստանի հանրային հեռուստաընկերություն» ՓԲԸ-ի տեխնիկական վերազինման ծախսերի նվազման հետ, որոնք կազմել են համապատասխանաբար 2.2 մլրդ դրամ և 129.9 մլն դրամ՝ 7.4%-ով և 37.9%-ով զիջելով նախորդ տարվա ցուցանիշները:

Հրատարակչությունների և խմբագրությունների դասի ծախսերի 5.5% շեղումը ծրագրված ցուցանիշից հիմնականում պայմանավորված է տնտեսագիտական հրապարակումների, մասնավորեցվող պետական գույքի վերաբերյալ տեղեկությունների հրապարակման, գրականության հրատարակման ու հրատարակչական, տեղեկատվական և տպագրական ծառայությունների համար նախատեսված միջոցները պակաս օգտագործելու հանգամանքով: Նախորդ տարվա համեմատ տվյալ դասի ծախսերն աճել են 6.2%‑ով՝ հիմնականում պայմանավորված հրատարակչական, տեղեկատվական և տպագրական ծառայություններին, գրականության հրատարակմանն աջակցությանը և թարգմանչական ծառայություններին ուղղված միջոցների աճով:

Տեղեկատվության ձեռք բերման համար տրամադրված 166.3 մլն դրամից 130.2 մլն դրամն ուղղվել է հանրային իրազեկման ապահովմանը, 36.1 մլն դրամը՝ տեղեկատվության ձեռքբերման, պահպանման և արխիվացման ծառայություններին, որոնք իրականացվել են նախատեսված ողջ ծավալով: Նախորդ տարվա նույն ժամանակահատվածի համեմատ տեղեկատվության ձեռք բերման ծախսերն աճել են 1.2%‑ով:

*Կրոնական և հասարակական այլ ծառայությունների* խմբի ծրագրերին 2016 թվականի առաջին կիսամյակում պետական բյուջեից տրամադրվել է 387.9 մլն դրամ՝ կազմելով նախատեսված ծախսերի 73.4%-ը: Շեղումը հիմնականում պայմանավորված է քաղաքական կուսակցություններին, հասարակական կազմակերպություններին և արհմիություններին աջակցության ծախսերի կատարողականով, որը կազմել է 41% կամ 64.7 մլն դրամ: Երիտասարդական ծրագրերի դասի շրջանակներում օգտագործվել է 323.2 մլն դրամ կամ նախատեսվածի 87.3%-ը: Նախորդ տարվա նույն ժամանակահատվածի համեմատ կրոնական և հասարակական այլ ծառայությունների խմբի ծախսերը նվազել են 15.2%‑ով՝ հիմնականում պայմանավորված քաղաքական կուսակցություններին, հասարակական կազմակերպություններին և արհմիություններին աջակցության ծախսերի 45.6%-ով նվազմամբ: 4.6%-ով նվազել են նաև երիտասարդական ծրագրերի շրջանակներում կատարված ծախսերը՝ պայմանավորված «Երիտասարդ ընտանիքին` մատչելի բնակարան» պետական նպատակային ծրագրի համաֆինանսավորման ծախսերի նվազմամբ:

2016 թվականի առաջին կիսամյակում *այլ դասերին չպատկանող հանգստի, մշակույթի և կրոնի* խմբիշրջանակներում ՀՀ պետական բյուջեից օգտագործվել է 341.9 մլն դրամ` ապահովելով կիսամյակային ծրագրի 94.9%-ը, որն ուղղվել է ՀՀ մշակույթի ու ՀՀ սպորտի և երիտասարդության հարցերի նախարարությունների ու նրանց համակարգերում գործող ծրագրերի իրականացման գրասենյակների պահպանմանը: Նախորդ տարվա նույն ժամանակահատվածի համեմատ տվյալ ծախսերն աճել են 3.1%-ով` հիմնականում պայմանավորված աշխատանքի վարձատրության ծախսերի աճով:

2016 թվականի առաջին կիսամյակում *կրթության* բնագավառում ՀՀ պետական բյուջեի ծախսերը կազմել են 51.9 մլրդ դրամ` ապահովելով կիսամյակային ծրագրի 94.6% կատարողական: Ծրագրից շեղումը հիմնականում առաջացել է կրթությանը տրամադրվող օժանդակ ծառայությունների խմբում: 2015 թվականի առաջին կիսամյակի համեմատ կրթության ծախսերն աճել են 1.3%-ով, ինչը հիմնականում պայմանավորված է տարրական ընդհանուր կրթության, հիմնական ընդհանուր կրթության և բարձրագույն մասնագիտական կրթության դասերի ծախսերի աճով:

Անցած ժամանակահատվածում ՀՀ պետական բյուջեից շուրջ 12.5 մլրդ դրամ տրամադրվել է *նախադպրոցական և տարրական ընդհանուր կրթությանը`* ապահովելով ծրագրի 99.1% կատարողական: Տրամադրված միջոցներից 273.1 մլն դրամն ուղղվել է նախադպրոցական կրթության, 12.2 մլրդ դրամը՝ տարրական ընդհանուր կրթության ծախսերին, որոնք կատարվել են համապատասխանաբար 97.3%-ով և 99.2%-ով: Միջոցների զգալի մասը` 11.1 մլրդ դրամը, ուղղվել է հանրակրթական ուսուցմանը, որը կատարվել է 99.3%-ով: Համապատասխանաբար 456.2 մլն դրամ և 551.2 մլն դրամ են կազմել տարրական ընդհանուր կրթության ոլորտում հատուկ կրթության և ներառական կրթության ծախսերը՝ ապահովելով համապատասխանաբար 96.8% և 98.9% կատարողական: Նախորդ տարվա նույն ժամանակահատվածի համեմատ նշված խմբի ծախսերն աճել են 5.3%-ով՝ հիմնականում պայմանավորված հանրակրթական և ներառական ուսուցման ծախսերի աճով:

2016 թվականի առաջին կիսամյակում կրթության ոլորտում կատարված ծախսերի 45.3%-ն ուղղվել է *միջնակարգ ընդհանուր կրթության* խմբին: Նշված ծախսերը կազմել են 23.5 մլրդ դրամ, որից 16.6 մլրդ դրամը տրամադրվել է տվյալ խմբում ընդգրկված՝ հիմնական ընդհանուր կրթության, 6.9 մլրդ դրամը` միջնակարգ (լրիվ) ընդհանուր կրթության ծրագրերի ֆինանսավորմանը: Տվյալ խմբի ծախսերի առաջին կիսամյակի ծրագիրը կատարվել է 99.1%-ով: Միջնակարգ ընդհանուր կրթության խմբին հատկացված միջոցների հիմնական մասը` 20.9 մլրդ դրամը, կազմել են հանրակրթական ուսուցման ծախսերը, որոնք կատարվել են 99.4%-ով: Համապատասխանաբար 952.0 մլն դրամ և 715.0 մլն դրամ են կազմել միջնակարգ ընդհանուր կրթության ոլորտում հատուկ կրթության և ներառական կրթության ծախսերը՝ ապահովելով համապատասխանաբար 99.2% և 94.7% կատարողական: Նախորդ տարվա նույն ժամանակահատվածի համեմատ արձանագրվել է միջնակարգ ընդհանուր կրթության ծախսերի 3.2% աճ՝ հիմնականում պայմանավորված հանրակրթական ուսուցման ծախսերի աճով:

Հաշվետու ժամանակահատվածում *նախնական մասնագիտական (արհեստագործական) և միջին մասնագիտական կրթության* ծախսերը կազմել են 4.4 մլրդ դրամ` ապահովելով հատկացումների 99.9% կատարողական: Նշված գումարից 1.1 մլրդ դրամը (99.8%) տրամադրվել է նախնական մասնագիտական (արհեստագործական), 3.3 մլրդ դրամը (99.9%)` միջին մասնագիտական կրթության ֆինանսավորմանը: Տրամադրված միջոցներից համապատասխանաբար 155.2 մլն դրամը և 3.1 մլրդ դրամն ուղղվել է նախնական և միջին մասնագիտական կրթության գծով ուսանողական նպաստների տրամադրմանը: Նախորդ տարվա նույն ժամանակահատվածի համեմատ նախնական մասնագիտական (արհեստագործական) և միջին մասնագիտական կրթության խմբի ծախսերը նվազել են 1.1%-ով` հիմնականում պայմանավորված նախնական մասնագիտական (արհեստագործական) կրթության գծով կատարված ծախսերի 6% նվազմամբ:

2016 թվականի առաջին կիսամյակում *բարձրագույն կրթության* բնագավառին ՀՀ պետական բյուջեից տրամադրվել է ավելի քան 5.5 մլրդ դրամ` ապահովելով կիսամյակային ծրագրի 96.4% կատարողական: Նշված միջոցներից շուրջ 5.1 մլրդ դրամն ուղղվել է բարձրագույն մասնագիտական կրթության, 442.8 մլն դրամը` հետբուհական մասնագիտական կրթության դասի ծրագրերին: Ծրագրից շեղումը մեծ մասամբ պայմանավորված է բարձրագույն մասնագիտական կրթության ծրագրի ծախսերի կատարողականով, որը կազմել է 80.3% կամ 770.7 մլն դրամ: Բարձրագույն մասնագիտական կրթության գծով ուսանողական նպաստների տրամադրման ծրագրի շրջանակներում օգտագործվել է շուրջ 3.8 մլրդ դրամ կամ նախատեսվածի 100%‑ը, բարձրագույն մասնագիտական կրթություն ստացող ուսանողների կրթաթոշակի գծով՝ 499.8 մլն դրամ կամ նախատեսված միջոցների 97.8%‑ը: Հետբուհական մասնագիտական կրթության բնագավառին հատկացված միջոցների հիմնական մասը տրամադրվել է նպաստներին, որը կազմել է 260.8 մլն դրամ կամ նախատեսված միջոցների 99.2%-ը: 141.5 մլն դրամ են կազմել ուսանողների կրթաթոշակների գծով ծախսերը, որոնք ապահովել են 99.8% կատարողական: Նախորդ տարվա նույն ժամանակահատվածի համեմատ բարձրագույն կրթության խմբի ծախսերն աճել են 7.3%-ով` հիմնականում պայմանավորված բարձրագույն մասնագիտական կրթության գծով ուսանողական նպաստների ծախսերի աճով:

*Ըստ մակարդակների չդասակարգվող կրթության* ծախսերը 2016 թվականի առաջին կիսամյակում կազմել են 2.6 մլրդ դրամ` ապահովելով կիսամյակային ծրագրի 93.8%-ով կատարում: Մասնավորապես` ավելի քան 2 մլրդ դրամ են կազմել արտադպրոցական դաստիարակության, 531 մլն դրամ` լրացուցիչ կրթության բնագավառների ծախսերը: Նշենք, որ արտադպրոցական դաստիարակության ծախսերը կատարվել են 99.9%-ով: Շեղումը հիմնականում առաջացել է լրացուցիչ կրթության ծախսերում, որոնք կատարվել են 76.1%‑ով` հիմնականում պայմանավորված վերապատրաստման ծառայությունների, ընտրական հանձնաժողովների անդամների մասնագիտական դասընթացների կազմակերպման, հարկային և մաքսային ծառայողների վերապատրաստման ծառայությունների և մասնագիտական վերապատրաստում ստացող ունկնդիրների կրթաթոշակի ծախսերի կատարողականով, որը կազմել է համապատասխանաբար 48.5% (78.4 մլն դրամ), 2% (798.6 հազար դրամ), 84.6% (161.7 մլն դրամ) և 48.2% (12.5 մլն դրամ): Նախորդ տարվա նույն ժամանակահատվածի համեմատ ըստ մակարդակների չդասակարգվող կրթության խմբի ծախսերն աճել են 5.4%-ով` հիմնականում պայմանավորված արտադպրոցական դաստիարակության, ռազմահայրենասիրական դաստիարակության ռազմավարության իրականացման ու հարկային և մաքսային ծառայողների վերապատրաստման ծառայությունների ծախսերի աճով՝ համապատասխանաբար 5.1%-ով, 107.7%-ով և 109.9%ով:

2016 թվականի առաջին կիսամյակում *կրթությանը տրամադրվող օժանդակ ծառայությունների* ծախսերը կազմել են 3 մլրդ դրամ կամ կիսամյակային ծրագրի 57.6%-ը: Շեղումը հիմնականում պայմանավորված է Համաշխարհային բանկի աջակցությամբ իրականացվող կրթության բարելավման (199.6 մլն դրամ կամ 18.9%), Ասիական զարգացման բանկի աջակցությամբ իրականացվող դպրոցների սեյսմիկ պաշտպանության (18.4 մլն դրամ կամ 2.7%) և տվյալ դասում ընդգրկված կրթական օբյեկտների հիմնանորոգման (247.8 մլն դրամ կամ 41.9%) ծրագրերի կատարողականով: Մի շարք այլ ծրագրերի գծով ևս արձանագրվել են շեղումներ, մասնավորապես՝ տարրական դասարանների աշակերտներին անվճար դասագրքերով և ուսումնական գրականությամբ ապահովման ու ավագ դպրոցների դասագրքերի հրատարակման ծախսերը կազմել են 212.7 մլն դրամ կամ նախատեսվածի 73.2%-ը, մարզական օբյեկտների շինարարության ծախսերը՝ 58.1 մլն դրամ (45.5%), միջին մասնագիտական ուսումնական հաստատությունների հիմնանորոգման ծախսերը՝ 1.3 մլն դրամ (2.7%), կրթական օբյեկտների շինարարության ծախսերը՝ 3 մլն դրամ (7.8%), մարզական օբյեկտների հիմնանորոգման ծախսերը՝ 1.9 մլն դրամ (5.7%), ավագ դպրոցների շենքերի հիմնանորոգման ծախսերը՝ 3 մլն դրամ (12.5%), սփյուռքի հայկական կրթական հաստատություններին ուսումնական գրականության և օժանդակ նյութերի մշակման և տրամադրման ծախսերը՝ 1.6 մլն դրամ (4%): 2015 թվականի առաջին կիսամյակի համեմատ արձանագրվել է կրթությանը տրամադրվող օժանդակ ծառայությունների խմբի ծախսերի անկում, որը կազմել է 27.6% և հիմնականում պայմանավորված է Համաշխարհային բանկի աջակցությամբ իրականացվող կրթության որակի և համապատասխանության երկրորդ ծրագրի, դպրոցահասակ երեխաներին սննդով ապահովման ու կրթական օբյեկտների հիմնանորոգման ծրագրերի շրջանակներում օգտագործված միջոցների նվազմամբ:

Հաշվետու ժամանակահատվածում պետական բյուջեից ավելի քան 388.6 մլն դրամ տրամադրվել է *այլ դասերին չպատկանող կրթության* դասին, որում ընդգրկված են գործադիր իշխանության պետական կառավարման հանրապետական և տարածքային կառավարման մարմինների պահպանման ծախսերը: Հատկացված միջոցներն ուղղվել են ՀՀ կրթության և գիտության նախարարության աշխատակազմի ու ՀՀ կրթության և գիտության նախարարության գիտության պետական կոմիտեի պահպանմանը: Նշված ծախսերը կատարվել են 90.3%-ով և 1.9%‑ով զիջել նախորդ տարվա նույն ժամանակահատվածի ցուցանիշը:

2016 թվականի առաջին կիսամյակում *սոցիալական պաշտպանության* բնագավառի ծախսերը կազմել են շուրջ 191.6 մլրդ դրամ` 96.7%-ով ապահովելով կիսամյակային ծրագրի կատարումը: Բաժնի բոլոր դասերում առկա են ծրագրից շեղումներ, սակայն առավելագույն շեղումներն արձանագրվել են «Սոցիալական պաշտպանությանը տրամադրվող օժանդակ ծառայություններ (այլ դասերին չպատկանող)», «Ընտանիքի անդամներ և զավակներ» ու «Ծերության» դասերում: 2015 թվականի առաջին կիսամյակի համեմատ սոցիալական պաշտպանության ծախսերն աճել են 3%-ով կամ շուրջ 5.7 մլրդ դրամով, որը հիմնականում պայմանավորված է մայրության նպաստի, սպայական անձնակազմի և նրանց ընտանիքների անդամների կենսաթոշակների, ՀՄՊ մասնակիցներին, ՀՄՊ և այլ պետություններում մարտական գործողությունների ընթացքում զոհված զինծառայողների ընտանիքներին տրվող և 25.11.1998թ. ՀՕ-258 օրենքի 34.1 հոդվածով սահմանված դրամական օգնության տրամադրման, կուտակային կենսաթոշակային համակարգի ներդրման և աշխատանքային կենսաթոշակների գծով ծախսերի աճով:

Հաշվետու ժամանակահատվածում ՀՀ պետական բյուջեից 497.9 մլն դրամ է տրամադրվել *վատառողջության և անաշխատունակության* խմբի ծրագրերին` կազմելով նախատեսված ցուցանիշի 84.7%-ը: Նշված հատկացումներից շուրջ 91.8 մլն դրամ տրամադրվել է վատառողջությանը, 406.1 մլն դրամ` անաշխատունակությանը, որոնք կատարվել են համապատասխանաբար 92.6%-ով և 83.1%-ով: Վատառողջության դասի կատարողականը հիմնականում պայմանավորված է բժշկասոցիալական վերականգնման ծառայությունների համար նախատեսված միջոցները պակաս օգտագործելու հանգամանքով, որոնք կազմել են 44.9 մլն դրամ կամ 89.4%՝ պայմանավորված փաստացի դիմած անձանց թվաքանակը նախատեսվածից պակաս լինելու հանգամանքով: Անաշխատունակության դասի կատարողականը հիմնականում պայմանավորված է հաշմանդամներին պրոթեզաօրթոպեդիկ պարագաներով, վերականգնման, տեխնիկական միջոցներով ապահովման և դրանց վերանորոգման ծախսերի կատարողականով, որոնք կազմել են 316.3 մլն դրամ կամ նախատեսվածի 82.1%-ը՝ պայմանավորված մրցույթների արդյունքում նշված պարագաները նախատեսվածից ավելի ցածր գներով ձեռք բերելու հանգամանքով: Նախորդ տարվա նույն ժամանակահատվածի համեմատ անաշխատունակության դասի ծախսերն աճել են 10.8%-ով, ինչը հիմնականում պայմանավորված է հաշմանդամներին պրոթեզաօրթոպեդիկ պարագաներով, վերականգնման, տեխնիկական միջոցներով ապահովման և դրանց վերանորոգման ծախերի 12.9% աճով: Վատառողջության դասի ծախսերի աճը կազմել է 2.1%` պայմանավորված բժշկասոցիալական վերականգնման ծառայությունների ծախսերի աճով:

*Ծերության* բնագավառի ծրագրերին 2016 թվականի առաջին կիսամյակում ՀՀ պետական բյուջեից տրամադրվել է 141.9 մլրդ դրամ` ապահովելով ծրագրի 99.3%-ը: Խմբի ծախսերի գերակշիռ մասը` շուրջ 110.8 մլրդ դրամը, բաժին է ընկել աշխատանքային կենսաթոշակների ծախսերին, որոնք ապահովել են 99.9% կատարողական: Նախորդ տարվա նույն ժամանակահատվածի համեմատ ծերության բնագավառի ծախսերի 2.1%-ով աճը հիմնականում պայմանավորված է սպայական անձնակազմի և նրանց ընտանիքների անդամների կենսաթոշակների, կուտակային կենսաթոշակային համակարգի ներդրման ու աշխատանքային կենսաթոշակների ծախսերի աճով:

*Հարազատին կորցրած անձանց* խմբի ծախսերը հաշվետու ժամանակահատվածում կազմել են 2.7 մլրդ դրամ կամ նախատեսվածի 94.1%-ը: Շեղումը հիմնականում պայմանավորված է կենսաթոշակառուի, ծերության, հաշմանդամության, կերակրողին կորցնելու դեպքում սոցիալական նպաստառուի մահվան դեպքում տրվող թաղման նպաստի ծախսերի 94.4% (2.6 մլրդ դրամ) կատարողականով: 2015 թվականի առաջին կիսամյակի համեմատհարազատին կորցրած անձանց խմբի ծախսերը գրեթե չեն փոփոխվել:

*«Ընտանիքի անդամներ և զավակներ»* խմբի ծախսերը 2016 թվականի առաջին կիսամյակում կազմել են 30.5 մլրդ դրամ կամ նախատեսվածի 94.6%-ը: Շեղումը հիմնականում պայմանավորված է ընտանիքի կենսամակարդակի բարձրացմանն ուղղված նպաստների, մայրության նպաստի վճարման, երեխայի ծննդյան միանվագ նպաստի և մինչև 2 տարեկան երեխայի խնամքի նպաստի գծով ծախսերի կատարողականով, որոնք կազմել են համապատասխանաբար 18 մլրդ դրամ կամ ծրագրվածի 95.9%-ը, 4.4 մլրդ դրամ կամ ծրագրվածի 92.8%-ը, 4.6 մլրդ դրամ կամ ծրագրվածի 95.1%-ը և 1.2 մլրդ դրամ կամ ծրագրվածի 88.6%-ը: Երեխաների շուրջօրյա խնամքի ծառայություններին տրամադրվել է 994.9 մլն դրամ, որը կազմել է 95.8%: Նախորդ տարվա նույն ժամանակահատվածի համեմատ «Ընտանիքի անդամներ և զավակներ» խմբի ծախսերն աճել են 7.9%‑ով` հիմնականում պայմանավորված մայրության նպաստի և երեխայի ծննդյան միանվագ նպաստի ծախսերի աճով: Մասնավորապես՝ մայրության նպաստները 90.3%-ով գերազանցել են նախորդ տարվա նույն ժամանակահատվածի ցուցանիշը՝ հիմնականում պայմանավորված «Պետական նպաստների մասին» ՀՀ օրենքում կատարված փոփոխությամբ, որի համաձայն 2016 թվականի հունվարի 1-ից մայրության նպաստ ստանալու իրավունք են ձեռք բերել նաև չաշխատող անձինք:

 Սոցիալական պաշտպանության ոլորտում 568.1 մլն դրամ տրամադրվել է *գործազրկության* խմբին, որը կազմել է կիսամյակային ծրագրի 54.4%-ը: Շեղումը հիմնականում պայմանավորված է սեզոնային զբաղվածության խթանման միջոցով գյուղացիական տնտեսություններին աջակցության նպատակով նախատեսված միջոցները պակաս օգտագործելու հանգամանքով (237.7 մլն դրամ կամ 52.8%): Բացի այդ, ամբողջությամբ չեն օգտագործվել դասում ընդգրկված ևս 12 ծրագրերի շրջանակներում նախատեսված միջոցները, որոնց գծով ծախսերը կազմել են նախատեսվածի 56.5%‑ը՝ 330.5 մլն դրամ, իսկ 3 ծրագրերի համար նախատեսված 10 մլն դրամի միջոցները չեն օգտագործվել: Գործազրկության խմբի ծախսերը 2015 թվականի նույն ժամանակահատվածի համեմատ աճել են 41.7%-ով` հիմնականում պայմանավորված շահառուների թվի աճի արդյունքում սեզոնային զբաղվածության խթանման միջոցով գյուղացիական տնտեսություններին աջակցության ծախսերի աճով:

Հաշվետու ժամանակահատվածում ՀՀ պետական բյուջեից 221.3 մլն դրամ է տրամադրվել *բնակարանային ապահովման* խմբին` կազմելով ծրագրի 88.5%-ը: Միջոցներն ուղղվել են զոհված (մահացած) և առաջին, երկրորդ և երրորդ կարգի հաշմանդամ զինծառայողների անօթևան ընտանիքներին բնակարանով ապահովմանը և բնակարանային պայմանների բարելավմանը: 2015 թվականի առաջին կիսամյակի համեմատ նշված ծախսերը նվազել են 5.5%-ով կամ 12.9 մլն դրամով:

*Այլ դասերին չպատկանող սոցիալական հատուկ արտոնություններին* առաջին կիսամյակումտրամադրվել է 6.9 մլրդ դրամ` ապահովելով ծրագրի 98.3% կատարողական: Խմբի ծախսերի գերակշիռ մասը` 5.8 մլրդ դրամը, բաժին է ընկել ՀՄՊ մասնակիցներին, ՀՄՊ և այլ պետություններում մարտական գործողությունների ընթացքում զոհված զինծառայողների ընտանիքներին տրվող և 25.11.1998թ. ՀՕ‑258 օրենքի 34.1 հոդվածով սահմանված դրամական օգնության ծախսերին, որոնք կատարվել են 99.2%-ով և նախորդ տարվա նույն ժամանակահատվածի համեմատ աճել են 11.1%-ով կամ 579.4 մլն դրամով: Վերջին հանգամանքով է հիմնականում պայմանավորված 2015 թվականի նույն ժամանակահատվածի համեմատ տվյալ խմբի ծախսերի 10%-ով աճը:

*Այլ դասերին չպատկանող սոցիալական պաշտպանության* խմբի ծրագրերին հաշվետու ժամանակահատվածում ՀՀ պետական բյուջեից հատկացվել է ավելի քան 8.3 մլրդ դրամ` կազմելով կիսամյակային ծրագրի 74.6%-ը: Շեղումը հիմնականում պայմանավորված է պետական հիմնարկների և կազմակերպությունների աշխատողների սոցիալական փաթեթով ապահովման ծախսերի 75.6% կատարողականով, որոնք հաշվետու ժամանակահատվածում կազմել են շուրջ 4 մլրդ դրամ, ինչպես նաև կենսաթոշակային ապահովության, ծերության, հաշմանդամության, կերակրողին կորցնելու դեպքում սոցիալական նպաստների, պարգևավճարների, պատվովճարների և այլ ծրագրերի վճարման հետ կապված ծառայությունների գծով ծախսերի կատարողականով, որը կազմել է 48.4% կամ 680.7 մլն դրամ: Տվյալ խմբին հատկացված միջոցներից 1.7 մլրդ դրամն ուղղվել է գործադիր իշխանության, պետական կառավարման հանրապետական և տարածքային կառավարման մարմինների (ներառյալ նախարարությունների աշխատակազմերի) պահպանմանը, որն օգտագործվել է 86.2%-ով: 2015 թվականի առաջին կիսամյակի համեմատ այլ դասերին չպատկանող սոցիալական պաշտպանության խմբի ծախսերը նվազել են 2.8%-ով` հիմնականում պայմանավորված նրանով, որ 2015 թվականի առաջին կիսամյակում 220.2 մլն դրամ էր հատկացվել ՀՀ աշխատանքի և սոցիալական հարցերի նախարարության «Երևանի թիվ 1 տուն-ինտերնատ» ՊՈԱԿ-ի տարածքում անկողնային խնամք ստացող անձանց սպասարկման նպատակով կառուցվելիք նոր մասնաշենքի շինարարական աշխատանքների իրականացման դրամաշնորհային ծրագրի շրջանակներում, որոնք 2016 թվականի առաջին կիսամյակում չեն նախատեսվել: Բացի այդ, նշված ցուցանիշի վրա ազդեցություն է գործել նաև կենսաթոշակային ապահովության, ծերության, հաշմանդամության, կերակրողին կորցնելու դեպքում սոցիալական նպաստների, պարգևավճարների, պատվովճարների և այլ ծրագրերի վճարման հետ կապված ծառայությունների և ժամանակավոր անաշխատունակության դեպքում նպաստի վճարման գծով ծախսերի անկումը՝ համապատասխանաբար 20.6%-ով և 8.5%-ով:

2016 թվականի առաջին կիսամյակում *ՀՀ կառավարության պահուստային ֆոնդի* միջոցներից նախատեսված 7.3 մլրդ դրամից օգտագործվել է ավելի քան 6.9 մլրդ դրամը կամ 94.4%-ը` 2015 թվականի նույն ժամանակահատվածի 8.4 մլրդ դրամի դիմաց: Տրամադրված միջոցներից շուրջ 6.5 մլրդ դրամն ուղղվել է ընթացիկ ծախսերի, 397.3 մլն դրամը` ոչ ֆինանսական ակտիվների գծով ծախսերի ֆինանսավորմանը:

***ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ***

2016 թվականի առաջին կիսամյակում ՀՀ պետական բյուջեն կատարվել է 84.8 մլրդ դրամ պակասուրդով` 27.3%-ով զիջելով ծրագրով սահմանված ցուցանիշը և 50%-ով գերազանցելով նախորդ տարվա նույն ժամանակահատվածի փաստացի ցուցանիշը: Շեղումը մեծ մասամբ պայմանավորված է ծախսերի կատարողականով, ինչի արդյունքում բյուջեի պակասուրդի ֆինանսավորման ներքին աղբյուրներում ձևավորված ազատ միջոցներից (ներառյալ ժամանակավոր ազատ միջոցները) օգտագործումը կազմել է 67.6 մլրդ դրամ` կիսամյակային ծրագրով նախատեսված 119.4 մլրդ դրամի դիմաց, իսկ արտաքին աղբյուրներում դրամաշնորհային և վարկային միջոցների մնացորդից նախատեսված շուրջ 2.1 մլրդ դրամ օգտագործման փոխարեն դրանք ավելացել են 10 մլրդ դրամով:

Հաշվետու ժամանակահատվածում ներքին աղբյուրներից պակասուրդի ֆինանսավորումը կազմել է 93.6 մլրդ դրամ` կազմելով ծրագրված ցուցանիշի 83.5%-ը: Շեղումը, ինչպես նշվեց, հիմնականում առաջացել է բյուջեի ազատ միջոցների պակաս օգտագործման արդյունքում:

2016 թվականի առաջին կիսամյակում պակասուրդի ֆինանսավորման ներքին աղբյուրներում 41 մլրդ դրամ են կազմել փոխառու զուտ միջոցները, որոնք ստացվել են պետական գանձապետական պարտատոմսերի տեղաբաշխումից` 4.1 անգամ գերազանցելով ծրագրված ցուցանիշը և 97.7%-ով ապահովելով տարեկան ցուցանիշը: Դա պայմանավորված է ներքին պետական պարտքի շուկայում առաջացած ավելցուկային պահանջարկի պայմաններում իրականացված գանձապետական պարտատոմսերի լրացուցիչ տեղաբաշխումներով: 2016 թվականի առաջին կիսամյակում շարունակվել են պետական խնայողական արժեկտրոնային պարտատոմսերի թողարկումներն՝ ընդհանուր 1.2 մլրդ դրամ ծավալով: Տեղաբաշխվել են 707.1 մլն դրամի պարտատոմսեր, որոնցից մուտքը կազմել է 709.4 մլն դրամ:

2016 թվականի առաջին կիսամյակում պետական պարտատոմսերի թողարկման ծրագրի իրագործման արդյունքում ներքին պետական պարտքը բնութագրող հիմնական ցուցանիշները հետևյալն են. 2016 թվականի հունիսի 30-ի դրությամբ շրջանառության մեջ եղած պետական պարտատոմսերի ծավալն անվանական արժեքով կազմել է 375.4 մլրդ դրամ (2015թ. հունիսի 30-ի դրությամբ` 289.0 մլրդ դրամ): Պարտքի միջին ժամկետայնությունը կազմել է 2229 օր (2015թ. հունիսի 30-ի դրությամբ` 1893 օր), շրջանառության մեջ եղած ներքին պարտքի եկամտաբերությունը՝ 14.09% (2015թ. հունիսի 30-ի դրությամբ՝ 13.64%): 2016 թվականի հունիսի 30‑ի դրությամբ շրջանառության մեջ գտնվող կարճաժամկետ պարտատոմսերի ծավալը կազմել է 28.5 մլրդ դրամ կամ 7.6% (2015թ. հունիսի 30-ի դրությամբ՝ 28 մլրդ դրամ կամ 9.7%), միջին ժամկետայնության պարտատոմսերինը` 174.9 մլրդ դրամ կամ 46.6% (2015թ. հունիսի 30-ի դրությամբ՝ 139.6 մլրդ դրամ կամ 48.3%), երկարաժամկետ պարտատոմսերինը` 170.7 մլրդ դրամ կամ 45.5% (2015թ. հունիսի 30-ի դրությամբ՝ 120.4 մլրդ դրամ կամ 41.6%), խնայողական պարտատոմսերինը` 1.3 մլրդ դրամ կամ 0.3% (2015թ. հունիսի 30-ի դրությամբ՝ 1.02 մլրդ դրամ կամ 0.4%), մարման բեռի բաշխվածությունը մինչև 2036 թվականն է:

Ներքին պետական պարտքն անվանական արժեքով 2016 թվականի առաջին կիսամյակի վերջի դրությամբ կազմել է 416.7 մլրդ դրամ, այդ թվում`

* Ռեզիդենտների կողմից ձեռքբերված պետական գանձապետական պարտատոմսերի ծավալը կազմել է 373.8 մլրդ դրամ:
* Ռեզիդենտների կողմից ձեռքբերված արտարժութային պետական պարտատոմսերի ծավալը կազմել է 38.66 մլրդ դրամ (81.15 մլն ԱՄՆ դոլար):
* ՀՀ կառավարության կողմից տրամադրված ներքին երաշխիքների ծավալը կազմել է 4.25 մլրդ դրամ (8.9 մլն ԱՄՆ դոլար):

Մուրհակների մարման նպատակով առաջին կիսամյակի ծրագրով նախատեսված վճարումները կատարվել են ամբողջությամբ և կազմել 615.5 հազար դրամ:

Պետական բյուջեի պակասուրդի զուտ ֆինանսավորումը ներքին ֆինանսական ակտիվների հաշվին առաջին կիսամյակում կազմել է 52.6 մլրդ դրամ կամ նախատեսված ցուցանիշի 51.5%-ը:

Բաժնետոմսերի և կապիտալում այլ մասնակցության ձեռքբերմանն ուղղվել է ավելի քան 2.2 մլրդ դրամ՝ կազմելով ծրագրի 66.4%-ը: Մասնավորապես շուրջ 1.6 մլրդ դրամ տրամադրվել է «Արարատ-Ռեստորան» ՍՊԸ-ի, 460.1 մլն դրամ՝ «Հայաստանի հեռուստատեսային և ռադիոհաղորդիչ ցանց» ՓԲԸ-ի և 204.7 մլն դրամ` «Ռադիոիզոտոպների արտադրության կենտրոն» ՓԲԸ-ի բաժնետոմսերի ձեռքբերմանը: Հաշվետու ժամանակահատվածում չեն օգտագործվել «Նոյան Տապան 1» ՍՊԸ-ի և «ԱՂԺ» ՍՊԸ-ի բաժնետոմսերի ձեռքբերման համար նախատեսված միջոցները, որոնք կազմում են համապատասխանաբար 904.4 մլն դրամ և 250.3 մլն դրամ:

2016 թվականի առաջին կիսամյակում ՀՀ ռեզիդենտներին պետական բյուջեից տրամադրվել են 23.8 մլրդ դրամի վարկեր` կազմելով ծրագրված ցուցանիշի 77.8%-ը: Վարկավորման ծրագրից շեղումը հիմնականում պայմանավորված է արտաքին աջակցությամբ իրականացվող ծրագրերի շրջանակներում նախատեսվածից պակաս վարկային միջոցների տրամադրմամբ: Տրամադրված գումարից ավելի քան 3.8 մլրդ դրամը (նախատեսվածի 100%-ը) հատկացվել է «Բերրիություն» ԱՄ-ի Մասիսի շրջանային միավորում» ՍՊԸ-ին, 162.4 մլն դրամը (100%)` «Հրաշք այգի» ՍՊԸ-ին, 167.4 մլն դրամը (96.8%)` Հայաստանում գյուղական տարածքների տնտեսական զարգացման հիմնադրամին: 80.7 մլն դրամ (99.6%) կազմել է կայունացման դեպոզիտային հաշվի միջոցներից վարկի տրամադրումը «Ռադիոիզոտոպների արտադրության կենտրոն» ՓԲԸ-ին: 4.2 մլրդ դրամի վարկային միջոցներ են տրամադրվել արտաքին աջակցությամբ իրականացվող վարկային ծրագրերի շրջանակներում՝ կազմելով ծրագրի 38.7%-ը: Մասնավորապես՝ 1.6 մլրդ դրամ տրամադրվել է Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի, 2.5 մլրդ դրամ` ՌԴ աջակցությամբ իրականացվող Հայկական ԱԷԿ-ի N2 էներգաբլոկի շահագործման նախագծային ժամկետի երկարացման ծրագրի շրջանակներում, որոնք ծրագրված ցուցանիշների նկատմամբ կազմել են համապատասխանաբար 69.2% և 49.7%: Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման շրջանակներում նախատեսված 3.3 մլրդ դրամի միջոցները չեն օգտագործվել: Դանիական թագավորության աջակցությամբ իրականացվող Գյուղական կարողությունների ստեղծման դրամաշնորհային ծրագրի շրջանակներում նախատեսված 623.1 մլն դրամի միջոցներն օգտագործվել են 67.4%-ի չափով՝ կազմելով 420.2 մլն դրամ: 15 մլրդ դրամ են կազմել այլ ներքին վարկերը, որոնք տրամադրվել են նախատեսված ծավալով:

Նախկինում տրամադրված ներքին վարկերի վերադարձից հաշվետու ժամանակահատվածում պետական բյուջե է մուտքագրվել շուրջ 11.1 մլրդ դրամ կամ նախատեսվածի 66.4%-ը, որից, մասնավորապես, 3.2 մլրդ դրամը վճարվել է ՀՀ Կենտրոնական բանկի, 1.9 մլրդ դրամը` «Երևանի Ջերմաէլեկտրակենտրոն» ՓԲԸ-ի կողմից: «Հայաստանի ՓՄՁ ԶԱԿ» հիմնադրամին տրամադրված և այլ վարկերի գծով նախատեսված համապատասխանաբար 1.7 մլրդ և 5.4 մլրդ դրամի միջոցները չեն ստացվել՝ պայմանավորված ՀՀ կառավարության կողմից նշված վարկերի վճարման ժամկետների հետաձգմամբ:

2016 թվականի առաջին կիսամյակում կայունացման դեպոզիտային հաշվի միջոցներից նախատեսված 15.1 մլրդ դրամն ամբողջությամբ օգտագործվել է:

Հաշվետու ժամանակահատվածում ՀՀ պետական բյուջեի պակասուրդի արտաքին ֆինանսավորումը կազմել է -8.8 մլրդ դրամ` նախատեսված 4.5 մլրդ դրամի դիմաց, որը հիմնականում պայմանավորված է վարկային և դրամաշնորհային միջոցների տարեսկզբի մնացորդը չօգտագործելու և վերջինիս ավելացման, ինչպես նաև արտաքին աղբյուրներից վարկային միջոցների պակաս ներգրավման հանգամանքներով:

Արտաքին փոխառու միջոցների հաշվին պակասուրդի զուտ ֆինանսավորումը հաշվետու ժամանակահատվածում կազմել է 26.7 մլրդ դրամ` նախատեսված 29 մլրդ դրամի դիմաց: Հաշվետու ժամանակահատվածում միջազգային կազմակերպությունների և օտարերկրյա պետությունների կողմից տրամադրվել են շուրջ 43.1 մլրդ դրամի վարկային միջոցներ` կազմելով կիսամյակային ծրագրի 92.6%-ը, որը պայմանավորված է նշված միջոցներով իրականացվող ծրագրերի կատարման աստիճանով: Մասնավորապես` 37 ծրագրերի շրջանակներում նախատեսված շուրջ 20.8 մլրդ դրամի միջոցներն առաջին կիսամյակում չեն ստացվել: Մասնավորապես՝ ծրագրվածից զգալիորեն պակաս են ստացվել հետևյալ ծրագրերի շրջանակներում նախատեսված միջոցները. ՌԴ աջակցությամբ իրականացվող Հայկական ԱԷԿ-ի N2 էներգաբլոկի շահագործման նախագծային ժամկետի երկարացման ծրագրի շրջանակներում ստացվել է 1.7 մլրդ դրամ` նախատեսված 3.9 մլրդ դրամի դիմաց, Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման ծրագրի երրորդ տրանշի շրջանակներում` 529.5 մլն դրամ` նախատեսված 1.6 մլրդ դրամի դիմաց, Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման ծրագրի շրջանակներում՝ շուրջ 2 մլրդ դրամ՝ նախատեսված 3.2 մլրդ դրամի դիմաց: Նշենք նաև, որ 15 ծրագրերի շրջանակներում ստացվել են նախատեսվածից 16.8 մլրդ դրամով ավել միջոցներ, իսկ առաջին կիսամյակի բյուջեով չնախատեսված 3 ծրագրերի շրջանակներում ստացվել է 347.3 մլն դրամ:

2016 թվականի առաջին կիսամյակում արտաքին վարկերի գծով պարտավորությունների մարմանն ուղղվել է 16.4 մլրդ դրամ կամ ծրագրվածի 94%-ը, որից շուրջ 11.8 մլրդ դրամը տրամադրվել է միջազգային կազմակերպությունների, 4.5 մլրդ դրամը՝ օտարերկրյա պետությունների, 179.3 մլն դրամը՝ օտարերկրյա առևտրային բանկերի նկատմամբ պարտավորությունների մարմանը: Արտաքին վարկերի մարման փաստացի ցուցանիշի շեղումը ծրագրայինից պայմանավորված է SDR կանխատեսումային և 2016թ. առաջին կիսամյակի ընթացքում փաստացի ձևավորված փոխարժեքի տարբերությամբ, ինչպես նաև որոշ վարկային ծրագրերի շրջանակներում վարկերի գծով ստացումների ծրագրից շեղումներով:

Հաշվետու ժամանակահատվածում արտաքին ֆինանսական զուտ ակտիվների հաշվին պակասուրդի ֆինանսավորման ցուցանիշը կազմել է շուրջ ‑35.5 մլրդ դրամ՝ նախատեսված ‑24.5 մլրդ դրամի փոխարեն: Հաշվետու ժամանակահատվածում ԼՂՀ-ին միջպետական վարկի գծով նախատեսված 25.1 մլրդ դրամն ամբողջությամբ տրամադրվել է: Վրաստանի կողմից Հայաստանի նկատմամբ ունեցած վարկային պարտավորությունների գծով նախատեսված վճարումը նույնպես ամբողջությամբ կատարվել է` կազմելով 267.4 մլն դրամ: Միջազգային ֆինանսական կազմակերպությունների կապիտալում մասնակցության գծով ստանձնած պարտավորությունների կատարմանն ուղղվել է 546.8 մլն դրամ` կազմելով ծրագրի 31.5%-ը, ինչը պայմանավորված է նրանով, որ ՀՀ կառավարության խնդրանքով Համաշխարհային բանկի կողմից ՎԶՄԲ-ի կապիտալին բաժանորդագրության ժամկետները երկարաձգվել են մեկ տարով: Հաշվետու ժամանակահատվածում 10.0 մլրդ դրամով ավելացել է արտաքին աղբյուրներից ստացված վարկային և դրամաշնորհային միջոցների մնացորդը՝ նախատեսված 2.1 մլրդ դրամ օգտագործման փոխարեն:

2016 թվականի հունիսի 30-ի դրությամբ Հայաստանի Հանրապետության արտաքին պետական պարտքը կազմել է 2,128.7 մլրդ դրամ (4,468.9 մլն ԱՄՆ դոլար): Պարտքի հիմնական մասը` 1,891.9 մլրդ դրամը (3,971.8 մլն ԱՄՆ դոլարը) ՀՀ կառավարության պարտավորություններն են, 236.8 մլրդ դրամը (497.1 մլն ԱՄՆ դոլարը)` ՀՀ կենտրոնական բանկի վարկային պարտավորությունները:

1. Այսուհետ ներկայացված են ճյուղերի համախառն թողարկումների ցուցանիշները: [↑](#footnote-ref-1)
2. Հունվար-հունիսին` 20.8%, ըստ ԱՄՀ տվյալների: [↑](#footnote-ref-2)
3. Սննդամթերքի արտադրությունն անվանական արտահայտությամբ աճել է 2.5%-ով, ընդ որում` պատրաստի արտադրանքի իրացումը դեպի ԱՊՀ և այլ երկրներ աճել է շուրջ 40%-ով, իսկ ներքին պահանջարկը, որը կազմել է սննդամթերքի արտադրության շուրջ 90%-ը, նվազել է 2.0%-ով: Հիմնային մետաղների իրացումը անվանական արտահայտությամբ նվազել է 18.9%-ով` պայմանավորված հիմնականում արտահանման 17.9% նվազմամբ: [↑](#footnote-ref-3)
4. Հիմք են ընդունվել ՀՀ ԱՎԾ կապիտալ շինարարության ցուցանիշները: [↑](#footnote-ref-4)
5. Ըստ ՀՀ ԱՎԾ գնահատականների: [↑](#footnote-ref-5)
6. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-6)
7. Ներդրումների ճյուղային կառուցվածքի ցուցանիշները վերաբերում են ներդրումների կապիտալ շինարարությանն ուղղվող մասին: Ավելի մանրամասն տե´ս Շինարարություն հատվածում: [↑](#footnote-ref-7)
8. Արտահանումը ՖՕԲ, ներմուծումը` ՍԻՖ գներով: [↑](#footnote-ref-8)
9. Արտաքին առևտրի հաշվեկշիռը` արտահանումը և ներմուծումը հաշվարկած ՖՕԲ գներով, 2016 թվականի առաջին կիսամյակում կազմել է 418.1 մլն ԱՄՆ դոլար: [↑](#footnote-ref-9)
10. Ապրանքների լայն տնտեսական դասակարգմամբ (BEC) խմբավորումները ՀՀ ֆինանսների նախարարության գնահատականներն են: [↑](#footnote-ref-10)
11. Ընթացիկ տարվա առաջին կիսամյակի ծառայությունների մասին տեղեկատվության բացակայության պատճառով ողջ շարքը ներկայացված է ապրանքների արտահանման և ներմուծման հարաբերակցությամբ (ՖՕԲ գներով` Վճարային հաշվեկշիռ\_6, «Ապրանքների առևտուրն ըստ վճարային հաշվեկշռի հիմքի» հոդված): 2016 թվականի ցուցանիշը նախնական գնահատական է: [↑](#footnote-ref-11)
12. Փողի ագրեգատներում ոչ ռեզիդենտների ավանդները չեն ընդգրկվում: [↑](#footnote-ref-12)
13. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-13)
14. «Հայաստանի Հանրապետության 2016 թվականի պետական բյուջեի կատարումն ապահովող միջոցառումների մասին» ՀՀ կառավարության դեկտեմբերի 24-ի 2015 թվականի N1555-Ն որոշման 4-րդ կետի 26-րդ ենթակետի համաձայն, ներառված չեն ՀՀ կառավարությանն առընթեր պետական եկամուտների կոմիտեի հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները: [↑](#footnote-ref-14)
15. «Հայաստանի Հանրապետության 2016 թվականի պետական բյուջեի կատարումն ապահովող միջոցառումների մասին» ՀՀ կառավարության դեկտեմբերի 24-ի 2015 թվականի N1555-Ն որոշման 4-րդ կետի 26-րդ ենթակետի համաձայն, ներառված չեն ՀՀ կառավարությանն առընթեր պետական եկամուտների կոմիտեի հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները: [↑](#footnote-ref-15)